GALUTINIS
A6-0368/2005
28.11.2005
PRANEŠIMAS
dėl Máire Geoghegan-Quinn paskyrimo Audito Rūmų nare
(C6‑0338/2005 – 2005/0810(CNS))
Biudžeto kontrolės komitetas
Pranešėjas:
José Javier Pomés Ruiz
PE 364.892v02-00
TURINYS
PASIŪLYMAS DĖL EUROPOS PARLAMENTO SPRENDIMO.............................................3
1 PRIEDAS: MÁIRE GEOGHEGAN-QUINN GYVENIMO APRAŠYMAS............................4
2 PRIEDAS: MÁIRE GEOGHEGAN-QUINN ATSAKYMAI Į KLAUSIMUS.........................5
PROCEDŪRA...........................................................................................................................14
PASIŪLYMAS DĖL EUROPOS PARLAMENTO SPRENDIMO
dėl Máire Geoghegan-Quinn skyrimo Audito Rūmų nare
( C6-0338/2005 – 2005/0810(CNS) )
Europos Parlamentas ,
– atsižvelgdamas į EB sutarties 247 straipsnio 3 dalį ir Euratomo sutarties 160b straipsnio 3 dalį, pagal kurias Taryba pasikonsultavo su Parlamentu ( C6-0338/2005 ),
– kadangi 2005 m. lapkričio 24 d. posėdyje Biudžeto kontrolės komitetas išklausė Tarybos siūlomą kandidatę į Audito Rūmų narius ir pagal EB sutarties 247 straipsnio 2 dalyje ir Euratomo sutarties 160b straipsnio 2 dalyje nustatytus kriterijus apsvarstė kandidatės tinkamumą,
– atsižvelgdamas į Darbo tvarkos taisyklių 101 straipsnį,
– atsižvelgdamas į Biudžeto kontrolės komiteto pranešimą ( A6-0368/2005 ),
1. pritaria Máire Geoghegan-Quinn paskyrimui Audito Rūmų nare;
2. paveda Pirmininkui perduoti šį sprendimą Tarybai ir informuoti apie jį Audito Rūmus, kitas Europos Bendrijų institucijas ir valstybių narių audito tarnybas.
1 PRIEDAS: MÁIRE GEOGHEGAN-QUINN GYVENIMO APRAŠYMAS
Máire GEOGHEGAN-QUINN
Gimė 1950 m. Karnoje, Galway grafystėje, Airijoje. Ištekėjusi, turi du sūnus.
Blakroke, Dublino grafystėje (Airija) baigė Karisforto mokytojų koledžą.
Airijos parlamento (Dáil Éireann ) narė nuo 1975 m. iki pasitraukimo iš pareigų 1997 m..
1977 m. paskirta Pramonės, prekybos ir energetikos ministro parlamentine sekretore. 1978–1979 m paskirta Valstybės sekretore tame pačiame departamente. Paskirta pirmąją moterimi Ministrų kabineto nare nuo valstybės įkūrimo pradžios, kai 1979 m. tapo Gėlų kalba kalbančių regionų plėtros ministre. 1982 m. paskirta Valstybės švietimo ministre. 1982–1987 m. pirmojo parlamentinio tarppartinio komiteto už moterų teises pirmininkė ir tarppartinio komiteto skyrybų klausimais narė.
1987–1991 m. Valstybės Europos reikalų ministrė. Pirmininkavo tarpžinybiniam ES politikos komitetui ir buvo atsakinga už Airijos ES pirmininkavimą, 1990 m. Airijos pirmininkavimo metu vadovavo biudžeto, kultūros, plėtros ir telekomunikacijų taryboms.
1992–1993 m. Máire Geoghegan-Quinn buvo Turizmo, transporto ir komunikacijų ministrė, atsakinga už vienuolika svarbiausių valstybinių Airijos bendrovių. 1993–1994 m. Teisingumo ministrė ir Airijos vyriausybinės grupės, dalyvavusios derybose tarp Airijos ir Britanijos vyriausybių dėl 1993 m. Bendrosios deklaracijos dėl Taikos ir susitaikymo Airijoje, narė.
Nuo 1997 m. iki 2000 m. vasario mėn. tęsė karjerą verslo konsultante privačiame sektoriuje. Ji buvo dviejų didžiausių Airijos bendrovių tarybos narė, laikraščio „Irish Times“ nuolatinė bendradarbė ir televizijos gėlų kalba TG4 bendradarbė.
Nuo 2000 m. kovo iki 2001 m. gruodžio mėn. M. Geoghegan-Quinn buvo Europos Audito Rūmų narė, atsakinga už ES gyvulinės ir augalinės kilmės produktų, kitų EŽŪGOF išlaidų ir žemės ūkio priemonių auditą.
Nuo 2002 m. sausio mėn. M. Geoghegan-Quinn yra Europos Audito Rūmų narė, atsakinga už ADAR (Audito tobulinimas ir atskaitos). Nuo 2002 m. sausio iki 2005 m. kovo mėn. ji buvo CEAD (koordinavimas, vertinimas, užtikrinimas, plėtotė) grupės seniūnė (vyriausia narė). Nuo Audito Rūmų Administracinio komiteto įsteigimo iki 2005 m. kovo mėn. M. Geoghegan-Quinn buvo jo narė.
2 PRIEDAS: MÁIRE GEOGHEGAN-QUINN ATSAKYMAI Į KLAUSIMYNĄ
Pareigų vykdymas
1. Kokia Jūsų nuomonė apie Parlamento kritiką dėl patikinimo pareiškimo (DAS), kuri buvo pareikšta 2003 m. patvirtinimo ataskaitoje ir finansų valdymo seminaro darbo dokumentuose ?
Parlamento Biudžeto kontrolės komitetas (COCOBU) nepatenkintas, kad nuo Mastrichto sutarties įsigaliojimo Audito Rūmai vis pateikia neigiamą nuomonę dėl mokėjimų teisėtumo ir reguliarumo, pradedant pirmąja savo patikinimo pareiškimo (DAS) nuomone. Savo ataskaitoje dėl 2003 finansinių metų, taip pat suabejota faktu, kad, netgi taip susiklosčius aplinkybėms, dėl sąskaitų buvo reiškiama „švari“ nuomonė. COCOBU taip pat norėtų geriau suprasti priežastis, kodėl Audito Rūmai negalėjo pateikti teigiamo patikinimo pareiškimo (DAS), leidžiančio imtis padėties taisymo veiksmų. Audito Rūmai taip pat susirūpinę tuo, ką jie vadina neigiamu poveikiu visuomenės nuomonei apie DAS, kuris jau tiek laiko nepatenkinamas.
Audito Rūmai įsipareigojo ir toliau dėti pastangas geriau išaiškinti savo pranešimą dėl neigiamos DAS ir kiek įmanoma aiškiau nurodyti ir turimus atlikti pataisymus, ir dar svarbiau, ką reikės pagerinti vėliau. Kaip būsite matę skaitydami Rūmų patikinimo pareiškimą dėl sąskaitų, nors apskritai pareikšta nuomonė yra teigiama, ji visada su išlygomis. Niekada nebuvo nustatyta puiki padėtis, tačiau, dėl naujojo pataisyto 2002 m. Finansų reglamento ir Komisijos finansų reformų kasmet ji gerėja. Iš esmės „švari“ nuomonė pateikiama todėl, kad, kaip jau minėjau, su tam tikromis išlygomis, iš sąskaitų aiškiai ir tiksliai matyti žinoma Komisijos sąskaitų padėtis.
Padėtis, susijusi su pagrindiniais sandoriais, yra nepatenkinama, ir tai nurodyti yra Rūmų pareiga – tol, kol bus būtina. Audituojamojo pareiga užtikrinti, kad sistemos pelnytų teigiamą nuomonę. Žinau, kad Audito Rūmai daug svarstė, kaip turėtų atlikti darbą, kad būtų galima pateikti Mastrichto sutartimi apibrėžtą nuomonę. Tuo metu valdymas ir kontrolės sistemos apskritai buvo silpnos ir jomis nebuvo galima pasikliauti. Todėl, remdamiesi pažangia audito patirtimi, Audito Rūmai nusprendė imtis daug pastangų reikalaujančios nepriklausomo tyrimo užduoties. Rezultatai, parodę, kad sistemos silpnos, žinomi. Kad ir kokios nemalonios buvo Rūmų išvados, jos labai prisidėjo prie minčių sutelkimo į poreikį ištaisyti Komisijos finansų valdymo trūkumus. Rūmų ataskaitų, šio Komiteto narių pasišventimo ir atkaklumo bei Komisijos narių ir personalo darbo dėka dabar yra geresnė atskaitomybė, o finansų ir biudžeto infrastruktūra nuolat gerėja. Metiniame Rūmų pranešime 2004 m. būsite matę, kad tinkamai įgyvendinama žemės ūkio Integruota administravimo ir kontrolės sistema (IACS) duoda gerų rezultatų.
Komisijos pareiga užtikrinti, kad veiktų teigiamo patikinimo pareiškimo (DAS) reikalavimų tenkinimo sistemos. Rūmų pareiga pranešti apie tai, ką nustato, sutinkamai su pagrindiniais tikslo principais, nepriklausomu išorės auditoriumi.
Spalio mėn. įvykęs COCOBU finansų valdymo seminaras buvo naudinga ir savalaikė iniciatyva, nes susirinkus buvo galima atvirai diskutuoti apie svarbiausius klausimus dėl su patikinimo pareiškimu susijusių Rūmų įsipareigojimų.
Suprantama, su tuo susijęs Rūmų pasiūlymas Bendrijai – Nuomonėje Nr. 2/2004 išdėstytas platus integruotos vidaus sistemos kontrolės planas ir valstybių narių atsakomybės klausimas, užtikrinant tinkamą Sąjungos lėšų panaudojimą. Vertingas diskusijos indėlis yra Komisijos gairių planas dėl teigiamo DAS. Šis seminaras dar gali tapti takoskyra, pabrėžiančia poreikį judėti pirmyn, imantis būtinų veiksmų, kad visos susijusios valdymo ir kontrolės sistemos pasiektų priimtiną lygį ir būtų užtikrintas tinkamas jų veikimas.
Rūmų vardu mes daug metų gludinome savo požiūrį į audito darbą, kuris būtinas patikinimo pareiškimo faktams nustatyti. Tai jau davė rezultatų – konkretesnės informacijos pateikimas, sistemos trūkumų išryškinimas ir rekomendacijos dėl pagerinimo. Šiuo metu Audito Rūmai svarsto savo požiūrį dėl kitų metų ir tai, suprantama, aprėps COCOBU rūpimus dalykus.
2 . Kaip Audito Rūmai gali prisidėti prie teigiamo Europos Sąjungos įvaizdžio Europos piliečiams kūrimo? Kaip būtų galima geriau pateikti Rūmų pranešimus ir pasiekti, kad jie taptų labiau prieinami visuomenei?
Geriausias Audito Rūmų užtikrinimas Sąjungos piliečiams yra tai, kad savo darbą jie atlieka nepriklausomai, objektyviai ir išsamiai, kad ir kokie nemalonūs būtų rezultatai. Mokesčių mokėtojams svarbu žinoti, kad yra kontrolierius, pasirengęs pamatyti viską, kas reikalinga, kad apsaugotų jų pinigus. Tai niekada nebuvo populiarus vaidmuo. Audito Rūmai pavestų savo piliečius, jei netiksliai praneštų apie tai, ką nustato. Deja, Rūmų išvadų panaudojimo kontroliuoti neįmanoma. Jau vien faktas, kad yra nepriklausomi Audito Rūmai, pranešantys apie Europos Sąjungos finansus, be abejo prisideda prie teigiamo Europos Sąjungos įvaizdžio.
Audito Rūmai, rengdami savo metines, specialiąsias ataskaitas ir nuomones apie Europos Sąjungos finansus, labai prisidėjo prie pagerėjusio skaidrumo, atskaitomybės ir finansų valdymo. Ši teigiama Audito Rūmų darbo pusė turėtų suteikti Europos piliečiams tikrumo.
Reikia pripažinti, kad metinė ataskaita – tai dokumentas, kurio trumpame tekste glaustai išdėstoma daug konkrečios analizės ir, atliekant šį darbą, kai kurie svarbūs dalykai gali būti nepakankamai paaiškinti išorės šalims. Norėčiau pabrėžti, kad Komisijai ir valstybėms narėms pateikiami labai konkretūs paaiškinimai apie Audito Rūmų auditorių darbo rezultatus ir su audituojamaisiais jie išsamiai aptariami. Pavyzdžiui, pernai su Komisija ir valstybėmis narėmis buvo išsamiai aptartos joms skirtos apytikriai 200 konkrečių preliminarių išvadų ataskaitos, kuriuose nurodoma apytikriai 1000 atskirų Audito Rūmų nustatytų klaidų. Nereikia nė sakyti, kad sunku išlaikyti tokį metinių ataskaitų konkretumo lygį, nepadarant jų chaotiškomis. Tačiau sutinku, kad privalome ir toliau stengtis aiškiau rašyti savo tekstus.
Kas dėl, Audito Rūmai imasi visų atsargumo priemonių, siekdami užtikrinti, kad jų pranešimai nebūtų iškraipyti, neteisingai interpretuojami ir neformuotų priešiškos viešosios nuomonės. Pavyzdžiui, pastaraisiais metais jie sumažino spausdinimo klaidų mastą iš dalies todėl, kad šią informaciją, kaip požymį, rodantį su ES lėšomis susijusį sukčiavimo lygį, plačiai interpretavo spauda.
Audito Rūmų ataskaitos visuomenei prieinamos per internetą ir, suprantama, skelbiamos visomis oficialiomis kalbomis. Apie jas žiniasklaidai pranešama rengiant pranešimus spaudai ir spaudos konferencijas. Audito Rūmuose aktyviai dirba Išorės ryšių departamentas ir laukiami lankytojai. Vien šiais metais rūmuose apsilankė daugiau kaip 6000 lankytojų. Ataskaitų struktūra ir išdėstymas metams einant buvo tobulinami, inter alia , darant skyrius rišlesnius ir nuoseklesnius, panaudojant „kalbančias“ antraštes, naudotojams aiškesnes lenteles ir diagramas. Šiais metais buvo pradėtas ypatingas ataskaitų kokybės tikrinimo projektas ir tikimasi, kad jis padės įvesti dar daugiau pagerinimų, kuriems, tikiuosi, pritars ir COCOBU.
3 . Kokie turėtų būti pagrindiniai bet kurios viešosios tarnybos finansų valdymo patikimumo kultūros bruožai?
Skaidrumas ir atskaitomybė yra svarbiausi bet kurios tvirtos finansų valdymo sistemos veiksniai. Tokioje sistemoje turi būti nedviprasmiškas pasiskirstymas atsakomybe, ryšium su politikų ir programų įgyvendinimu bei aiškiai nustatytų tikslų siekimu. Tarnyba, t.y. šią tarnybą sudarantys pareigūnai, privalo dirbti atvirai ir skaidriai ir būti pasirengę atsakyti už veiksmingą, našų ir ekonomišką tarnybos žinioje esančių išteklių panaudojimą viešajai tvarkai įgyvendinti ir tikslams pasiekti. Organizacijoje turi būti puoselėjama efektyvi viešųjų paslaugų teikimo kultūra. Stebėsena, tikrinimas ir vertinimas yra būtinos sudedamosios dalys, siekiant užtikrinti, kad veiksmai, kurių imamasi, leistų veiksmingai ir su mažiausiomis sąnaudomis pasiekti norimus tikslus. Valdymo kokybė šioje srityje ypač svarbi, kaip ir personalo mokymas ir augimas.
4 . Vadovaujantis Steigimo sutartimi, Audito Rūmai įsipareigoja padėti Parlamentui atlikti biudžeto vykdymo kontrolę. Kaip apibūdintumėte savo pareigas, susijusias su pranešimų teikimu Europos Parlamentui ir konkrečiai – Biudžeto kontrolės komitetui? Jeigu Parlamentas pasiūlytų Rūmams parengti pranešimą aktualiu klausimu, kaip sureaguotumėte į tokį pasiūlymą?
Audito Rūmų pareigas labai aiškiai nustato Steigimo sutarties 248 straipsnis. Konkrečiai – mes turime jums pateikti patikinimo pareiškimą su metine ataskaita ir padėti vykdyti biudžeto įgaliojimus. Mums taip pat suteiktos kitokios pareigos ir atsakomybė. Be formalaus pranešimų teikimo ir kt. darbų, privalome teikti Europos Parlamentui visokeriopą pagalbą, padėti suprasti šiuose pranešimuose nurodomus klausimus ir, tiesą sakant, padėti visais klausimais, susijusiais su biudžeto vykdymu.
Kadangi šiame kontekste COCOBU turi atlikti ypatingą vaidmenį, svarbu, kad nuolat būtų atviras ir draugiškas COCOBU ir Audito Rūmų dialogas. Tikiu, kad jis toks ir yra. Kaip žinote, siekdami palengvinti ryšius, Audito Rūmai turi iš mano tarnybos paskirtą ryšių palaikymo pareigūną. Šiuo atveju mano asmeninis vaidmuo yra rasti laiko susitikti su COCOBU ir kitais Europos Parlamento nariais, kuriems reikia mano pagalbos. Mano politika tokia buvo ir liks.
Renkantis audito temas, vienas iš Audito Rūmų kriterijų yra visuomenės susidomėjimo lygis, kitais atvejais atsižvelgiama į Europos Parlamento bei jame išreiškiamas nuomones. Konkretus prašymas dėl Parlamentui susirūpinimą keliančios srities ataskaitos bus labai rimtai apsvarstytas, kaip rodo ankstesnė Audito Rūmų reakcija į tokius prašymus. Europos Parlamento nariai yra Europos piliečių išrinkti atstovai ir Audito Rūmai turi atsižvelgti į jų susirūpinimą dėl tinkamo Sąjungos lėšų panaudojimo ir kontrolės. Iš savo pusės, ryšium su konkrečia mano atsakomybės sritimi Rūmuose, užtikrinu, kad dėl visų tokių prašymų bus imamasi veiksmų ir kad minėtais klausimais vyks Audito Rūmų ir Parlamento dialogas. Nors, remiantis Sutartimi, Audito Rūmai yra nepriklausoma institucija, jie taip pat įpareigoti padėti Parlamentui. Būtent todėl manau, kad atviras ir nuoširdus šių dviejų institucijų bendravimas yra ypač svarbus.
5 . Kaip žinote, Komisija šiuo metu keičia Finansinį reglamentą. Kokia galėtų būti papildoma tokių pakeitimų (jeigu jie bus) nauda?
Finansų reglamentas yra pats svarbiausias įstatyminis aktas, apibrėžiantis ES finansų valdymą. Atitinkamai, bet kokius pasiūlymus keisti jo nuostatas Audito Rūmai vertina kaip ypač svarbius. Iš tiesų, Audito Rūmų nuomonės apie ankstesnius pakeitimus buvo labai svarbios, skatinant esmines reformas bei konsolidavimo pastangas, kurių buvo imtasi per paskutinį pakeitimą 2002 m. Kadangi tas pakeitimas padarytas neseniai, daug 2002 m. Finansų reglamento nuostatų dar tik pradeda įsigalioti. Nors pačiame Finansų reglamente nurodyta galimybė jį peržiūrėti kas treji metai, jo keitimą reikia griežtai apriboti ir atlikti tik tokius pakeitimus, kurių būtinumas aiškiai įrodytas.
Savo pasiūlymuose Komisija pabrėžė stabilumo išlaikymo svarbą dėl Finansų reglamento esminių principų, sąvokų ir architektūros. Atitinkamai ji nurodo, kad atsižvelgė į šiuos svarstymus:
· teisiniai pakeitimai turi būti atliekami tik dėl tų problemų, kurioms nėra alternatyvų, o kai įmanoma, turi būti ieškoma kitų sprendimų;
· pakeitimai, kurie iš esmės keistų vidaus reformas ar pakenktų bet kokioms svarbioms jų sudedamosioms dalis, yra nepriimtini;
· teisiniai pakeitimai turėtų būti siūlomi tik ten, kur esama tikrų administracinių sunkumų.
Aš šiems kriterijams visiškai pritariu. Tačiau nesu visiškai įsitikinusi, kad Komisija griežtai jų laikosi. Būtent, pasiūlytų pakeitimų apimtis yra labai plati. Dėl to kyla klausimas, ar pasiūlymai tikrai buvo pateikti tik dėl tų atvejų, kuriems nėra alternatyvų. Be to, bendrųjų išimčių taisyklės Komisijos pasiūlyme dar plečiamos.
Šiame etape turiu apsiriboti tokia preliminaria analize. Pasiūlytų pakeitimų detalės analizuojamos siekiant patvirtinti Audito Rūmų nuomonę, kurios pranešėja esu aš. Tikiuosi, kad vėliau turėsiu progą šią nuomonę pateikti COCOBU. Posėdis dėl keitimosi nuomonėmis dėl Finansinio reglamento pakeitimo, kuriame dalyvaus COCOBU pranešėja Ingeborg Grässlejau, jau numatytas gruodžio 7 d.
6 . Kaip nacionalinės audito institucijos galėtų prisidėti prie pastangų užtikrinti teisingą ES lėšų panaudojimą savo šalyse?
Jei Bendrijos lygiu nacionalinės audito institucijos būtų Bendrijos vidaus kontrolės sistemos dalimi, Audito Rūmų užduotis būtų daug lengvesnė. Tačiau taip nėra, kadangi nacionalinės audito institucijos turi konkrečius įsipareigojimus vis-à-vis savo nacionaliniams parlamentams. Iš esmės, atsižvelgiant į jų, kaip išorės auditorių, vaidmenį savo šalyse ir atskaitomybės tvarką, jos nesijaučia vidaus kontrolės sistemos dalimi. Paskutiniame seminare dėl finansų valdymo pagerinimo buvo gana aiškiai pasakyta, kad nacionalinės institucijos nepritars buvimui Bendrijos vidaus kontrolės sistemos dalimi. Bendrąją nuomonę gana glaustai išreiškė Olandijos Audito Rūmų pirmininkas, pasakydamas: „Nacionalinės audito institucijos gali priešintis bet kokioms pastangoms integruoti jas į ES sistemą ir padaryti pavaldžiomis Audito Rūmams“.
Audito Rūmai pripažįsta šią tikrovę. Tuo nesakoma, kad Audito Rūmai nebendradarbiauja su nacionalinėmis audito institucijomis. Iš tiesų, kaip nurodyta Steigimo sutartyje, Audito Rūmai su jomis bendradarbiavo daugiau kaip dvidešimt penkerius metus, tinkamai atsižvelgdami į atitinkamus skirtingų šalių įsipareigojimus. Naudinga informacija dalijasi abi šalys. Nacionaliniai auditoriai dažnai lydi Audito Rūmų auditorius arba dalyvauja Audito Rūmų atliekamuose audituose. Be to, periodiškai atliekami jungtiniai auditai. Siekiant palengvinti bendradarbiavimą, buvo įsteigtas Audito komitetas, kurį sudaro nacionalinių audito institucijų vadovai padedant ryšių palaikymo komitetui. Kol kas, kiek įmanoma ir laikydamiesi Tarptautinių audito standartų, Audito Rūmai siekia remtis nacionalinių audito institucijų atliktu darbu ir vengti nereikalingų dvigubų pastangų.
Nacionalinės audito institucijos taip pat suinteresuotos užtikrinti, kad jų nacionalinėse teritorijose nebūtų piktnaudžiaujama ES lėšomis. Dėl bet kokio piktnaudžiavimo valstybėms narėms gali tekti daugiau prisidėti prie ES biudžeto, nei kitu atveju būtų reikalinga, ir šį indėlį, galiausiai, įneša nacionaliniai mokesčių mokėtojai.
7 . Ar turite kokių nors pasiūlymų, kaip pakeisti Audito Rūmų struktūrą, kad Audito Rūmai veiktų dar veiksmingiau?
Bet koks sprendimas dėl ES institucijos struktūros yra politinis ir ES vadovai paskutinį kartą savo nuomonę šiuo klausimu išreiškė Konstitucijos projekte. Kaip Rūmuose dirbanti narė manyčiau, kad to komentuoti nederėtų.
Audito Rūmai, kaip žinote, ėmėsi priemonių pagerinti savo darbo veiksmingumą restruktūrizuodami audito grupes ir įvesdami A ir B Audito Rūmų posėdžių žymėjimo sistemą. Mes nuolat stengiamės keistis ir, turint galvoje su DAS susijusius pokyčius, veiklos pagrindu vykdomą vadovavimą ir biudžeto sudarymą, informatiką, ryšius, ir gairių planą, Audito Rūmai iš naujo vertina, kaip geriausiai vykdyti jiems patikėtus įgaliojimus. Aš šiame procese aktyviai dalyvausiu.
Nepriklausomumas
8 . Kaip apibūdintumėte savo įsipareigojimą savarankiškai vykdyti savo pareigas ir kaip įsivaizduojate praktiškai įgyvendintumėte šį principą?
Sutartyje nurodytas įpareigojimas nariams vykdant savo pareigas būti visiškai nepriklausomiems. Sutartyje toliau reglamentuojama: „Eidami šias pareigas, jie nesiekia gauti ir nepriima jokios vyriausybės ar bet kurio kito subjekto nurodymų. Jie susilaiko nuo bet kokios su savo pareigomis nesuderinamos veiklos“. 2000 m. gavusi pirmąjį savo Audito Rūmų narės įgaliojimą Teisingumo Teisme iškilmingai prisiekiau vykdyti šias Sutartyje nurodytas pareigas. Aš gerbiau šią priesaiką ir toliau taip elgsiuosi, kol būsiu Audito Rūmų narė. Visi mano priimami su Audito Rūmų narės darbu susiję sprendimai grindžiami Sutartimi, Finansų reglamentu ir kitais su šiuo sprendimu susijusiais Europos Sąjungos įstatymais. Savo pareigas atlieku tik Bendrijos labui ir laikausi Audito Rūmų Darbo tvarkos taisyklių.
9 . Ar galėtumėte Europos Parlamentui detaliai aprašyti Jūsų buvusius ir dabartinius verslo, finansinius ir politinius interesus bei pareigas, taip pat visus kitus įsipareigojimus, kurie galėtų kirstis su būsimomis Jūsų pareigomis?
Netolimoje praeityje neturėjau ir dabar neturiu jokių verslo, finansinių ir politinių interesų bei pareigų ar įsipareigojimų, kurie galėtų kirstis su mano Europos Audito Rūmų narės pareigomis.
Profesinė patirtis
10 . Prašome bendrais bruožais apibūdinti savo profesinę patirtį viešųjų finansų, valdymo ar valdymo audito srityse.
Nuo 1975 m. iki 1997 m. buvau išrinkta Airijos parlamento (Dáil Éireann) nare. Tuo laiku įvairiu metu buvau užėmusi šias pareigas:
· Pramonės, prekybos ir energetikos ministro parlamentinė sekretorė,
· Pramonės, prekybos ir energetikos ministerijos valstybės sekretorė,
· Gėlų kalba kalbančių regionų plėtros ministrė,
· Valstybės švietimo ministrė,
· Valstybės Europos reikalų ministrė, dalyvaujanti visuose Biudžeto, ECOFIN ir Bendrųjų reikalų tarybose,
· 1990 m. Airijos pirmininkavimo Europos Vadovų Tarybai metu biudžeto, kultūros, plėtros ir telekomunikacijų tarybų pirmininkė,
· Turizmo, transporto ir komunikacijų ministrė,
· Teisingumo ministrė.
Nuo 2000 m. kovo mėn. esu Europos Audito Rūmų narė – daugiau informacijos rasite atsakyme į 11 klausimą. Pridėtame gyvenimo aprašyme pateikiama daugiau informacijos apie mano profesinę karjerą iki dabar.
11 . Jeigu jau esate buvęs Europos Audito Rūmų nariu, aprašykite, kaip prisidėjote prie Europos Sąjungos finansų valdymo gerinimo, kol buvote Audito Rūmų nariu.
Pradėjusi dirbti Rūmuose tapau atsakinga už vieną iš sektorių Audito Rūmų žemės ūkio grupėje. Šis sektorius turėjo atlikti veiklos auditą dėl tam tikrų žemės ūkio garantijų išlaidų. Buvau atsakinga už cukraus, tabako, bananų, sauso pašaro, vaisių ir daržovių inter alia išlaidų auditą. Per trumpą darbo laikotarpį šiame sektoriuje patvirtinome ir išleidome daug dėmesio sulaukusią specialiąją ataskaitą Nr. 20/2000 dėl cukraus rinkos. Toje ataskaitoje nurodėme pagrindines Bendrijos intervencijos į tą rinką problemas ir pasisakėme už perkainojimą bei pokyčius. Nuo tada džiaugiuosi galėdama pasakyti: Bendrijos rinkos palaikymo programa reformuojama. 2001 m. gruodžio mėn., man paliekant šį sektorių, buvo vykdomi trys dideli auditai ir parengtos specialiosios ataskaitos – viena susijusi su tabaku, kita – su bananų režimu, o trečia – dėl su sausu pašaru susijusios Bendrijos intervencijos.
Nuo 2002 m. sausio mėn., kai tapau už ADAR ( angl. A udit D evelopment a nd R eports – Audito tobulinimas ir atskaitos) atsakinga Audito Rūmų nare taip pat buvau paskirta seniūne, vyresniąja Audito Rūmų CEAD ( angl. C oordination E valuation A ssurance D evelopment – Koordinavimas, vertinimas, užtikrinimas, plėtotė) grupės nare. Šią grupę sudaro visų Audito Rūmų audito grupių atstovai ir už ADAR bei DAS atsakingi nariai. CEAD grupės vaidmuo yra parengti horizontalaus pobūdžio klausimus diskusijai ir/ar Audito Rūmų sprendimo priėmimui. Dauguma mano tvarkytų reikalų susiję su Audito Rūmų metodologija – DAS, Audito vadovu, kokybės užtikrinimu, darbo programavimu ir Audito Rūmų nuomonių projektais dėl tokių reikalų kaip Finansų reglamento keitimas ir vieningas auditas. Mano pareiga buvo rengti grupės posėdžius ir jiems pirmininkauti, o nesutarimų atveju, padėti surasti veiksmingą ir priimtiną sprendimą. Būdama seniūne ir už ADAR atsakinga nare, turėjau privilegiją pateikti tam tikrus pasiūlymus, daugiausia susijusius su metodologija, kokybės kontrole ir programavimu.
Pagrindinis ADAR sektoriaus vaidmuo yra padėti Rūmams:
· plėtojant atitinkamas audito politikas, standartus, metodus ir technikas;
· užtikrinant, kad būtų laikomasi Audito Rūmų patvirtintų politikų, standartų, metodų ir technikų;
· užtikrinant Audito Rūmų ataskaitų ir nuomonių kokybę bei pateikimą laiku.
Vykdant šias funkcijas, sektorius parengė Audito Rūmų Audito vadovą ir kompiuterizavo audito planavimą, dokumentaciją ir atskaitomybės sistemą (ASSYST) bei 2002 m. liepos mėn. Audito Rūmų patvirtintas Kokybės kontrolės priemones. Be to, ADAR atlieka svarbiausią vaidmenį Rūmams palaikant ryšius su OLAF bei rengiant su Finansų reglamentu ir priemonių įgyvendinimu susijusias Audito Rūmų nuomones. Sektorius nuolat peržiūri ir komentuoja pasiūlytus audito planus ir visas preliminarias išvadų ataskaitas bei nuomonės projektus, remdamasis Audito vadovo, Kokybės kontrolės priemonių ir ASSYST reikalavimų nuostatomis. Tokiu būdu jis siekia užtikrinti Audito Rūmų darbo rezultatų kokybę ir savalaikiškumą. ADAR sektorius taip pat daug dalyvauja mokymuose ir jo darbuotojai pasirengę padėti auditoriams dėl su Audito Rūmų audito standartais ir tvarka susijusių klausimų.
Kai pradėjau dirbti šiame sektoriuje buvau įsitikinusi, kad, remiantis mano darbo patirtimi Audito Rūmuose ir dėl ADAR su kokybės užtikrinimo vaidmeniu susijusios veiklos, yra poreikis įdiegti sistemą, kuri užtikrintų Audito Rūmų audito darbo dokumentacijos pastovumą ir lengvą vadovų ir personalo prieigą prie šios dokumentacijos. Taip pat mano tikslas buvo užtikrinti, kad tokia sistema pateiktų aiškius įrodymus apie atlikto audito pobūdį, apimtį ir rezultatus ir apie būtinus įvykdytus kokybės kontrolės veiksmus. Daug darbo buvo atlikta siekiant surasti ir išplėtoti Audito Rūmų poreikius geriausiai atitinkančią sistemą. Todėl pasiūliau Rūmams įvesti kompiuterizuotą dokumentacijos sistemą, aprėpiančią auditų planavimą, vykdymą ir ataskaitų rengimą. Mes tai pavadinome ASSYST – Audito paramos sistema ( angl. A udit S upport Syst em).
Bendrasis ASSYST naudojimas nuo 2003 m. sausio mėn. suteikė daugiau vidinio skaidrumo ir daugiau ne tik dokumentacijos, bet ir Audito Rūmų metodologijos taikymo pastovumo. Siekiant padėti auditoriams prisitaikyti prie naujos sistemos ir palengvinti jos priėmimą, sektoriuje įsteigiau ASSYST informaciją. Mes nuolat stebime sistemos naudojimą ir, atsižvelgdami į patirtį bei siekdami sustiprinti jos veiksmingumą, įvedame patobulinimus.
Taip pat pasiūliau Kokybės kontrolės priemones, kurias Audito Rūmai patvirtino. Kadangi po Audito vadovo patvirtinimo buvo praėję keleri metai, maniau, kad laikas priminti jame nurodytus, ypač su kokybės kontrole susijusius, reikalavimus. Tai darydama norėjau padidinti įvairių lygių Audito Rūmų vadovų sąmoningumą dėl savo su kokybės kontrole susijusios atsakomybės ir poreikio tinkamai sutvarkyti kontrolės dokumentus.
Didelė Audito Rūmų Audito vadovo spraga – labai mažai nurodymų dėl veiklos audito. Todėl jau imtasi priemonių šią spragą užpildyti patvirtinus pirmąjį veiklos audito modulį. Jame nurodomi bendrieji principai ir pateikiamos nuorodos auditoriams, kaip pradėti vykdyti veiklos auditą. Šis Audito vadovo skyrius bus pabaigtas pridėjus konkretesnius modulius, kurie šiuo metu ruošiami.
Taip pat inicijavau Audito Rūmų Audito vadovo bendrąjį peržiūrėjimą ir atnaujinimą, siekdama užtikrinti, kad jis atitiktų šių dienų pažangiausias praktikas.
Audito Rūmų bendravimas su OLAF yra svarbus ir mano, kaip už ADAR atsakingos narės, pareiga yra Audito Rūmų vardu palaikyti šiuos ryšius. 1996 m. Audito Rūmai nustatė tvarką, kurios turi būti laikomasi, kai eilinio audito metu surandamas neatitikimas ar įtarimas sukčiavimu. Ši tvarka taikoma bet kokiam audito metu įtarimą sukėlusiam ar nustatytam atvejui dėl finansinius Sąjungos interesus pažeidžiančios neteisėtos veiklos, korupcijos ar sukčiavimo. ADAR, bendradarbiaudama su dalyvaujančia audito grupe, atlieka preliminarias tokių įtartinų atvejų analizes ir, kai nustatoma, kad yra pakankamai pagrindo susirūpinimui, konkreti informacija persiunčiama OLAF tolesniam tyrimui. Tokiais atvejais ADAR seka darbus ir audito grupėms praneša rezultatus.
Audito Rūmai taip pat kiekvienais metais iš trečiųjų šalių gauna daug skundų. Tokiais atvejais ADAR atsakingas už pateiktų duomenų preliminarios analizės atlikimą, o kai yra pagrindo susirūpinimui ir pateikiama pakankamai realių detalių, atsakingas ir už informacijos perdavimą OLAF bei susijusioms audito grupėms. Kai būtina, ADAR taip pat susirašinėja su trečiosiomis šalimis dėl tikslesnių duomenų apie įtarimą gavimo. Audito Rūmai nepersiunčia OLAF visų gaunamų skundų, pvz., kai:
· nėra atvejo sudėties, įtarimai ar nusiskundimai nesusiję su įtarimais dėl nesąžiningos veiklos;
· nepateikiama jokių nesąžiningos veiklos įrodymų;
· nei Audito Rūmai, nei OLAF nėra kompetentingi tirti nurodytus reikalus, pvz., valstybių narių ar kitų ES institucijų (pvz., Teisingumo Teismo) kompetencijos dalykus;
· nepateikiama jokių įrodymų, kad tai susiję su ES lėšomis.
ADAR seka visų OLAF perduotų atvejų tyrimą. Privalau pabrėžti, kad labai rimtai reaguojame į visus įtarimus dėl tvarkos pažeidimo ar sukčiavimo ir tais atvejais, kai yra nors mažiausia įstatymo pažeidimo galimybė, reikalai kruopščiai analizuojami ir apie tai pranešama OLAF.
Po Sutarties antras svarbiausias Rūmams dokumentas yra Finansų reglamentas. Šiuo atžvilgiu su šių dokumentų nuostatomis susijusi Audito Rūmų nuomonė yra ypač svarbi. Kaip ADAR narė buvau atsakinga už Audito Rūmų nuomonę dėl esamo Finansų reglamento įgyvendinimo taisyklių ir neseniai, 2005m. kovo mėn., mačiau savo pasiūlymą dėl nuomonės dėl Audito Rūmų patvirtintų Finansų reglamento įgyvendinimo taisyklių (Nuomonė Nr. 3/2005) pasiūlyto pakeitimo.
Esu šiuo metu pasiūlyto Finansų reglamento keitimo Audito Rūmų nuomonės pranešėja. Audito Rūmai baigia rengti savo nuomonę, kaip nurodžiau atsakydama į 5 klausimą, todėl šiuo metu pateikti daugiau detalių nederėtų. Tikiuosi, kad iki metų pabaigos Audito Rūmai patvirtins nuomonę dėl pakeisto Finansų reglamento .
Atlikdama visą minėtąją veiklą, ir apskritai kaip Audito Rūmų narė, tikiu, kad prisidėjau prie Sąjungos finansų valdymo gerinimo.
12 . Ar atsiimtumėte savo kandidatūrą, jei Parlamento nuomonė dėl Jūsų paskyrimo Audito Rūmų nare būtų nepalanki?
Jei Parlamento nuomonė dėl mano paskyrimo būtų nepalanki, man tai sukeltų didžiausią susirūpinimą. Kaip minėjau atsakydama į 4 klausimą, tikiu, kad nuolatinio atviro ir draugiško COCOBU ir Audito Rūmų dialogo buvimas yra svarbus. Būtų labai sunku, jei nariai nepasitikėtų Parlamentu. Beveik šešerius metus būdama Audito Rūmų nare tikiu, kad palengvinau Europos Parlamento darbą. Jei Parlamentas dėl mano kandidatūros pareikštų nepalankią nuomonę, turėčiau apgalvoti savo padėtį ir pareikšti susirūpinimą vyriausybei, kuri pagerbė mane iškeldama kandidate antrajai Audito Rūmų narės kadencijai. Būtent ši vyriausybė turėtų priimti atitinkamą sprendimą, atsižvelgdama į Parlamento nuomonę.
PROCEDŪRA
Pavadinimas
Máire Geoghegan-Quinn paskyrimas Audito Rūmų nare
Nuorodos
C6‑0338/2005 – 2005/0810(CNS)
Teisinis pagrindas
EB sutarties 247 straipsnio 3 dalies 1 pastraipa ir Euratomo sutarties 160b straipsnio 3 dalis
Pagrindas Darbo tvarkos taisyklėse
101 straipsnis
Konsultavimosi su Parlamentu data
14.10.2005
Atsakingas komitetas Kreipimosi data
CONT 27.10.2005
Pranešėja(-s) Paskyrimo data
José Javier Pomés Ruiz 12.09.2005
Svarstymas komitete
24.11.2005
Priėmimo data
24.11.2005
Posėdyje per galutinį balsavimą dalyvavę nariai
Inés Ayala Sender, Herbert Bösch, Mogens N.J. Camre, Paulo Casaca, Lorenzo Cesa, Petr Duchoň, Szabolcs Fazakas, Umberto Guidoni, Hans-Peter Martin, Borut Pahor, José Javier Pomés Ruiz, Bart Staes, Margarita Starkevičiūtė, Kyösti Tapio Virrankoski
Posėdyje per galutinį balsavimą dalyvavę pavaduojantys nariai
Daniel Caspary, Joel Hasse Ferreira, Edit Herczog
Posėdyje per galutinį balsavimą dalyvavę pavaduojantys nariai (178 straipsnio 2 dalis)
Iles Braghetto, Manolis Mavrommatis, Marcello Vernola
Pateikimo data – A6
28.11.2005
A6-0368/2005
