29.6.2011 B7-0381/2011 PASIŪLYMAS DĖL REZOLIUCIJOS pateiktas siekiant užbaigti diskusijas dėl Komisijos pareiškimo
pagal Darbo tvarkos taisyklių 35 straipsnio 3 dalį
dėl 2012 m. Komisijos darbo programos
József Szájer
,
Joseph Daul
PPE frakcijos vardu
PE465.707v01-00 B7‑0381/2011 Europos Parlamento rezoliucija dėl Komisijos 2012 m. darbo programos
Europos Parlamentas ,
– atsižvelgdamas į Komisijos komunikatą dėl 2011 m. Komisijos darbo programos (COM(2010)623/2),
– atsižvelgdamas į Pamatinį susitarimą dėl Europos Parlamento ir Europos Komisijos santykių, o ypač susitarimo 4 priedą,
– atsižvelgdamas į Darbo tvarkos taisyklių 35 straipsnio 3 dalį,
A. kadangi gyvybiškai svarbu, kad Europos Parlamentas ir Komisija tinkamu metu užmegztų dialogą ir ypatingą dėmesį skirtų esminių ES strateginių tikslų, kurių ketinama siekti ateinančiais ir vėlesniais metais, apibrėžčiai,
B. kadangi politiniai prioritetai turėtų būti derinami atsižvelgiant į turimus finansinius išteklius,
C. kadangi Europos politika ir veiksmai vykdomi kartu su valstybėmis narėmis vadovaujantis subsidiarumo principu gali ir privalo turėti realios įtakos padedant piliečiams nuspėti visuomenės pokyčius ir į juos reaguoti,
1. tvirtai įsitikinęs, kad Komisijos ir Europos Parlamento dialogo metu vykstantis sistemingas politinis svarstomos Komisijos darbo programos įgyvendinimo įvertinimas turi būti labiau išplėtotas;
2. primygtinai ragina Komisiją kaip galima greičiau ir vadovaujantis aiškiu tvarkaraščiu Bendrijos teisyną pritaikyti prie SESV 290 ir 291 straipsnių nuostatų;
KUO GREIČIAU ATGAIVINTI DARBO VIETŲ KŪRIMĄ IKI 2020 M.
3. yra įsitikinęs, kad strategija „Europa 2020“ turėtų būti pagrindinis Europos Sąjungos politinis orientyras 2012 m.; palankiai vertina jau pristatytus Komisijos pasiūlymus dėl pavyzdinių iniciatyvų ir ragina Komisiją pateikti konkretesnių pasiūlymų, kurie padėtų siekti 2020 m. tikslų, ypač naujos kartos daugiametėse programose (pvz., 8-oji bendroji programa, struktūriniai fondai ir Konkurencingumo ir inovacijų bendroji programa); mano, kad iš naujo įtvirtinti bendrąją rinką – būtinas strategijos „Europa 2020“ elementas, didinantis įvairių jos pavyzdinių iniciatyvų teigiamą sąveiką;
4. ragina Komisiją palengvinti Daugiametės finansinės programos (DFP) priėmimą po 2013 m., užtikrinant sklandų informacijos perdavimą Europos Parlamentui ir supaprastinant atvirą ir konstruktyvų dialogą ir bendradarbiavimą, visapusiškai atsižvelgiant į Lisabonos sutarties nuostatas visos procedūros metu, kaip 2010 m. gruodžio mėn. įsipareigojo Tarybai pirmininkaujančios šalys; ragina Komisiją ir Tarybą dėti visas būtinas pastangas, kad kuo skubiau būtų pasiektas susitarimas su Parlamentu dėl praktinių DFP darbo metodų; primena, kad Europos Parlamento pritarimas, grindžiamas Biudžeto komiteto ataskaita, yra privalomas, kad Taryba galėtų patvirtinti DFP; primena Europos Parlamento gaires dėl DFP po 2013 m., kurioms buvo pritarta balsuojant už Specialiojo politinių išbandymų ir biudžeto išteklių siekiant tvarios Europos Sąjungos po 2013 m. komiteto (SURE) pranešimą „Investicijos į ateitį. Naujoji daugiametė finansinė programa (DFP), skirta konkurencingai, tvariai ir integracinei Europai“;
5. tikisi, kad pasiūlymas dėl Bendros strateginės programos (BSP), apimančios Sanglaudos fondą, Europos regioninės plėtros fondą (ERPF), Europos žemės ūkio fondą kaimo plėtrai (EŽŪFKP) ir Europos žuvininkystės fondą (EŽF), bus parengtas kiek galima greičiau ir ragina Komisiją pateikti pasiūlymą dėl Europos Parlamento ir Tarybos reglamento, kurio teisinį pagrindą sudarytų Sutarties dėl Europos Sąjungos veikimo (SESV) 289 straipsnio 1 dalis ir 294 straipsnis; taip pat ragina Komisiją parengti naują pasiūlymą dėl Europos Parlamento ir Tarybos reglamento dėl Europos Sąjungos solidarumo fondo (REGI); pabrėžia, kad sanglaudos politikai skirtos lėšos būsimoje daugiametėje finansinėje programoje turėtų išlikti bent jau tokio paties dydžio, koks yra dabar;
Baigti finansų rinkos taisyklių reformą
6. ragina Komisiją skubos tvarka pateikti:
- pasiūlymą dėl ketvirtosios kapitalo poreikio direktyvos (CRD 4);
- pasiūlymą dėl direktyvos dėl finansinių priemonių rinkos (MiFID), kurią priėmus būtų sukurta ypač svarbi prekybos vertybiniais popieriais, prekybos vietų ir investicinių įmonių veiklos reguliavimo sistema;
- pasiūlymą dėl bankų ir (arba) kredito institucijų krizių valdymo, kai tik bus užbaigtas šiuo metu atliekamas bankų testavimas nepalankiausiomis sąlygomis;
7. ragina Komisiją 2012 m. Europos Parlamentui pateikti:
- daugiau pasiūlymų, kaip integruoti mažmeninę bankininkystę, kuri vis dar labai nacionalinio pobūdžio, kad ji galėtų visapusiškai pasinaudoti ES masto finansų rinkos privalumais;
- pasiūlymą dėl krizės problemų sprendimo priemonės draudimo bendrovėms;
Pažangus augimas
8. dar kartą atkreipia dėmesį į didėjančią intelektinės nuosavybės teisių (INT) svarbą ekonomikos augimui ir Europos kūrybiniam potencialui ir pabrėžia, jog būtina užtikrinti tinkamą šių teisių apsaugą; palankiai vertina Komisijos komunikatą dėl INT ir ragina Komisiją kuo skubiau pateikti konkrečių pasiūlymų šioje srityje;
9. primygtinai ragina Komisiją dar šiais metais pateikti teisės akto pasiūlymą dėl kitos Mokslinių tyrimų, technologinės plėtros ir demonstracinės veiklos programos (8 BP);
Tvarus augimas
10. ragina Komisiją gerinti savo klimato strategiją, siekiant skatinti vadovaujantį ES vaidmenį kovojant su klimato kaita ir tuo pačiu metu stiprinti ES konkurencingumą ir siekti, kad būtų pasirašytas subalansuotas tarptautinis susitarimas;
11. ragina parengti išsamią ES energetikos išorės strategiją, į kurią būtų įtraukti žaliavų ir retųjų žemės elementų klausimai ir pirmenybė būtų teikiama atviroms pasaulinėms rinkoms;
12. mano, jog 2012 m. svarbiausia laiku peržiūrėti branduolinio saugumo direktyvą, siekiant sustiprinti šią direktyvą atsižvelgiant į testavimo nepalankiausiomis sąlygomis rezultatus, ir ragina Tarybą neignoruoti pagrindinių Parlamento reikalavimų;
13. ragina Komisiją pateikti:
pasiūlymą dėl 7-osios Bendrijos aplinkosaugos veiksmų programos,
visapusiškos ES vandens išteklių strategijos, kuri būtų integruota į visas atitinkamas ES politikos sritis, projektą,
tvirtą biologinės įvairovės strategiją,
teisės akto pasiūlymą, kuriuo būtų uždrausta pateikti į rinką maisto produktus, pagamintus iš klonuotų gyvūnų ir jų jauniklių,
teisės akto pasiūlymą dėl pažangiosios terapijos vaistų;
14. mano, kad pirmiausia reikėtų siekti, kad būtų laiku persvarstytos transeuropinių transporto tinklų (TEN-T) gairės, siekiant sukurti plataus masto daugiarūšio vežimo tinklą, užtikrinant veiksmingą atskirų transporto rūšių ir jų derinių naudojimą ir sąveiką; taigi prašo Komisijos pateikti teisės akto pasiūlymą dėl geležinkelių sektoriaus liberalizavimo ir kartu suteikti Europos geležinkelių agentūrai daugiau kompetencijų sertifikavimo ir saugos srityje;
15. dar kartą ragina įtraukti į teisės akto pasiūlymą tikslą priskirti visų rūšių transporto išorės sąnaudas vidaus sąnaudoms, užtikrinant, kad ES lygmeniu gautos pajamos bus panaudotos tvariam judumui gerinti;
16. ragina įgyvendinti tvirtą, tvarią, konkurencingą ir sąžiningą žemės ūkio politiką, kuri būtų naudinga Europos ūkininkams ir vartotojams, kuria būtų skatinama kaimo plėtra ir saugoma aplinka; pabrėžia, kad įgyvendinant būsimą Bendrą žemės ūkio politiką ir po 2013 m. bus siekiama užtikrinti aukštos kokybės maisto produktų tiekimą Europos gyventojams už prieinamą kainą; ragina veiksmingai ir nebiurokratiškai įgyvendinti ekologiškesnę BŽŪP; taigi nepritaria papildomų mokėjimų, kontrolės ir sankcijų sistemos įgyvendinimui; atsižvelgdamas į tai, pritaria BŽŪP ir dabartinių kompleksinės paramos susiejimo taisyklių supaprastinimui ir ragina užtikrinti pakankamą ES žemės ūkio biudžetą kitu finansiniu laikotarpiu, išlaikant jį bent jau tokio paties dydžio, koks numatytas 2013 m. žemės ūkio biudžete;
17. ragina Komisiją pasiūlyti tinkamas priemones dėl nuoseklios, veiksmingos ir, atsižvelgiant į rinkos poreikius, tinkamos ES skatinimo politikos, siekiant didinti žemės ūkio sektoriaus konkurencingumą ir gerinti visuomenės informavimą apie aukštą Europos žemės ūkio produktų kokybę ES ir viso pasaulio mastu; atsižvelgdamas į tai, pabrėžia, kad ES standartai maisto saugos, aplinkos apsaugos, gyvūnų gerovės ir minimalių socialinių standartų laikymosi srityse yra patys aukščiausi pasaulyje; ragina, ypač liberalesnės ir globalesnės rinkos sąlygomis, įgyvendinti tokią BŽŪP, kurioje būtų užtikrinti aukšti Europos žemės ūkio sektoriaus standartai ir sektorius išliktų konkurencingas tarptautiniu mastu;
18. palankiai vertina Komisijos pranešimą, kad pirmasis BŽP reformos paketas bus patvirtintas 2011 m. liepos 13 d.; vis dėlto reiškia susirūpinimą dėl to, kad Komisija naują pasiūlymą dėl techninių priemonių ketina pateikti tik 2013 m., kai nustos galioti dabartinės pereinamojo laikotarpio priemonės;
19. palankiai vertina Komisijos pastangas neblokuoti svarstomų pasiūlymų dėl daugiamečių europinių ančiuvių ir paprastųjų stauridžių žvejybos planų; pakartoja, kad daugiamečiai planai yra BŽP pagrindas ir todėl juos reikia priimti pagal įprastą teisėkūros procedūrą;
20. primygtinai ragina reformavus BŽP skirti pakankamus finansinius išteklius, siekiant užtikrinti sėkmingą jos įgyvendinimą;
Integracinis augimas
21. pabrėžia, kad pagrindinį dėmesį reikėtų skirti naujoms daugiametėms programoms švietimo, kultūros, garso ir vaizdo, jaunimo, sporto ir pilietybės srityse; būtina imtis veiksmų ir priemonių, grindžiamų pakankama ir veiksminga biudžeto struktūra, siekiant užtikrinti, kad šios gerai parengtos programos ir toliau atitiks Europos piliečių poreikius;
Vyrų ir moterų darbo užmokesčio skirtumas ir darbo ir šeimos gyvenimo suderinimas
22. palankiai vertina Komisijos iniciatyvas, kurių ji ėmėsi siekdama panaikinti moterų ir vyrų darbo užmokesčio skirtumą, pavyzdžiui, paskelbtą vienodo darbo užmokesčio dieną, tačiau apgailestauja dėl to, kad darbo užmokesčio skirtumas vis dar išlieka svarbus uždavinys, kurį reikia spręsti, ir pakartoja savo raginimą tvirtai įsipareigoti šalinti įvairialypes nevienodo moterų ir vyrų darbo užmokesčio priežastis iš naujo persvarstant esamus teisės aktus; Komisija turėtų svarstyti galimybę pateikti teisės aktų pasiūlymų dėl skirtingų rūšių atostogų, pvz., tėvystės, įvaikinimo ir šeimos narių priežiūros atostogų, taip pat parengti Europos strategiją, grindžiamą geriausia valstybių narių patirtimi, siekiant sukurti sąlygas siekti strategijoje „Europa 2020“ nustatyto užimtumo lygio;
23. pritaria Komisijos ketinimams 2012 m. iš dalies pakeisti Direktyvą 2004/37/EB dėl darbuotojų apsaugos nuo rizikos, susijusios su kancerogenų arba mutagenų poveikiu darbe; pabrėžia, kad dėl naujų veiksnių ir naujų datų reikia pasikeitimų, todėl ragina Komisiją iš dalies keičiantį teisės aktą pateikti kuo greičiau ir taip pat įvertinti galimybę išplėsti direktyvos taikymo sritį, siekiant sumažinti pavojų ir toksiškų reprodukcijai medžiagų kiekį ir užtikrinti Europos darbuotojų sveikatą ir saugą darbe;
24. tikisi, kad Europos Komisija vaidins konstruktyvų tarpininkavimo vaidmenį visos reglamentų, apimančių sanglaudos politiką, procedūrų trukmės metu, siekiant, kad teisėkūros procedūros metu kaip įmanoma anksčiau būtų pasiektas susitarimas, kad būtų išvengta nereikalingo vėlavimo ir būtų efektyviai įveikti įprastiniai pradiniai sunkumai, kurie galėtų kilti kito programavimo laikotarpio sanglaudos politikos veiklos programų įgyvendinimo metu;
Išnaudoti bendrosios rinkos augimo potencialą
25. ragina imtis veiksmų dėl Europos sutarčių teisės, kaip neprivalomos priemonės, pateikiant reglamentą, prie kurio būtų pridėtas priemonių rinkinys; neprivalomos Europos sutarčių teisės priemonės sukūrimas yra labai svarbus geresniam bendrosios rinkos veikimui ir dėl ji piliečiams suteiks daugiau teisinio tikrumo;
26. ragina Komisiją prioritetine tvarka pateikti savo anksčiau skelbtą pasiūlymą dėl alternatyvių ginčų sprendimo mechanizmų, kadangi sprendimai, pasiekti ne teisiniais žalos atlyginimo būdais, gali būti pasiekiami greičiau ir mažesnėmis sąnaudomis; pakartoja savo abejones dėl Komisijos iniciatyvų dėl kolektyvinio žalos atlyginimo; primena, kad bet kokia kolektyvinio žalos atlyginimo srities iniciatyva turi atitikti 2009 m. kovo 26 d. Parlamento rezoliuciją dėl Baltosios knygos dėl ieškinių atlyginti žalą, patirtą dėl EB antimonopolinių taisyklių pažeidimo; dėl tokios iniciatyvos neturėtų kilti piktnaudžiavimo bylinėjimosi taktika ir joje turėtų būti laikomasi subsidiarumo principo;
27. ragina Komisiją pateikti teisėkūros pasiūlymą dėl pardavimo skatinimo, kuriuo būtų toliau gerinama bendroji rinka ir vartotojų ir įmonių apsauga;
28. yra susirūpinęs dėl to, kad, pasak Komisijos, poveikio MVĮ tyrimas nebuvo nuosekliai atliekamas atitinkamai visiems naujiems teisėkūros pasiūlymams, ypač nacionaliniu lygmeniu; todėl ragina Komisiją parengti MVĮ testui minimalius standartus ir reikalavimus, grindžiamus pažangiąja patirtimi, kad jis būtų atliekamas nacionaliniu ir Europos lygmeniu;
TOLIAU ĮGYVENDINTI PILIEČIŲ DARBOTVARKĘ. LAISVĖ, SAUGUMAS IR TEISINGUMAS
Sienų valdymas
29. pripažįsta, kad esama pažangiųjų išorės sienų poreikio ir kad būtina geriau valdyti išorės sienas ir vykdyti veiksmingą ir patikimą išorės sienų politiką, mano, kad galimybės patekti į ES teritoriją kontrolė yra viena pagrindinių erdvės, kurioje nėra vidaus sienų, funkcijų, ES išorės sienos kontrolė turi būti nuolatos gerinama, kad būtų sprendžiami nauji migracijos ir saugumo iššūkiai, todėl turi būti sukurta subalansuota vizų politika; atsižvelgdamas į tai, ragina Komisiją užbaigti sistemų SIS II , VIS ir EURODAD įgyvendinimą ir naujos informacinių technologijų agentūros steigimą;
30. palankiai vertina tai, kad iš dalies pakeistas SIRENE vadovas, atnaujintas Bendras praktinis sienos apsaugos pareigūnų vadovas, toliau plėtojama Europos sienų stebėjimo sistema (EUROSUR) ir laikantis Stokholmo programos įkurta Europos sienos apsaugos pareigūnų sistema;
31. palankiai vertina Komisijos iniciatyvą toliau išaiškinti sąlygas, pagal kurias valstybių narių valdžios institucijoms leidžiama vykdyti sienų stebėjimo veiklą, dalintis operatyvine informacija ir bendradarbiauti tarpusavyje ir su FRONTEX; pritaria minčiai, kad FRONTEX turi vaidinti pagrindinį sienų kontrolės valdymo vaidmenį ir pritaria susitarimui dėl jos teisinės sistemos pakeitimo siekiant, kad jos operatyviniai pajėgumai prie išorės sienų taptų efektyvesni;
32. pažymi, kad turi būti tęsiamai darbai dėl prieglobsčio teisės aktų paketo siekiant sukurti bendrą Europos prieglobsčio sistemą, kuria būtų suteikiama visapusiška apsauga asmenims, kuriems jos reikia, ir užkertamas kelias tam, kad teisės aktais dėl prieglobsčio būtų naudojamasi kitais tikslais, dažniausiai ekonominės migracijos tikslais; ragina sukurti plataus užmojo, tačiau ir realistinę prieglobsčio politiką, taip pat atsižvelgiant į padėtį pasienio valstybėse narėse, kurios susiduria su neproporcinga našta, atsirandančia dėl didelio migracijos antplūdžio;
33. pažymi, kad Šengeno erdvė yra didelis pasiekimas, kuris turėtų būti stiprinamas; pritaria tam, kad būtų sukurtas geresnis vertinimo mechanizmas siekiant užtikrinti, kad išorės sienos būtų efektyviai kontroliuojamos ir dar kartą pareiškia, kad tam, kad būtų išsaugotas Šengeno erdvės stabilumas, reikia solidarumo; pažymi, kad bet koks sprendimas iš naujo įvesti ribotą sienų kontrolę Šengeno erdvės viduje turi būti išimtinis ir jam turėtų pritarti Komisija;
Nukentėjusieji
34. Visiškai pritaria Komisijos teisės aktų dėl aukų padėties paketui ir mano, kad jis yra labai svarbus sutvirtinant nusikaltimų aukų teises ir paramą jiems ES; pritaria mechanizmui, taikomam civiliniuose arba baudžiamuosiuose procesuose; mano, kad atskiroms aukų grupėms, pvz., terorizmo aukoms, turėtų būti suteikiama tam tikra papildoma apsauga ir taikomos atskiros priemonės; šios priemonės yra susijusius su kompensavimu, atminimo įamžinimu ir parama joms, parama ir pagalba (įskaitant psichologinę ir socialinę pagalbą), kai jos yra už ES ribų, jų moralinės neliečiamybės apsauga žiniasklaidoje, finansine pagalba ir pabrėžia, kad reikia sukurti terorizmo aukų Europos teisių chartiją;
35. Primygtinai primena savo raginimą priimti keleivių teisių visų rūšių transporte Europos chartija, kurią Komisija pateiks 2012 m.;
EUROPA PASAULYJE. DIDINTI MŪSŲ ĮTAKĄ PASAULINĖJE ARENOJE
36. pabrėžia, kad būtų sveikintinos iniciatyvos šiomis toliau išvardintomis temomis:
- Transatlantinės ekonominės tarybos atgaivinimo remiantis konkrečiomis priemonėmis, kuriomis būtų įveiktos esamos ekonominės integracijos kliūtys ir iki 2015 m. būtų sukurta transatlantinė rinka, tema;
- Europos gynybos pajėgumų pagerinimo siekiant stiprinti transatlantinį saugumą tema;
- Viduržemio jūros regiono valstybių sąjungos peržiūros, paremtos dabartinių trūkumų vertinimu ir atsižvelgiant į pastarojo meto įvykius susijusius su Arabų šalių pavasariu, tema;
- naujos kaimynystės politikos strategijos tema;
- strategijos dėl BRIK šalių (Brazilija, Rusija, Indija, Kinija) tema,
- ES vaidmens kovoje su terorizmu, įskaitant glaudesnį Europos saugumo strategijos ir vidaus saugumo strategijos koordinavimą, tema;
Visapusiška prekybos politika
37. reiškia paramą Europos Komisijai visose dvišalėse ir regioninėse prekybos derybose siekiant pasiekti teigiamus rezultatus sudarant 2012 m. visapusiškus ir subalansuotus prekybos susitarimus, kuriais būtų žymiai pagerintos ES prekybos perspektyvos ir ES bendrovių galimybės pasaulyje, tačiau mano, kad reikia dėti dideles ES pastangas, kad būtų pasinaudota galimybe atsivėrusia 2011 m. Dohos vystymosi derybų raundo metu, kuri turėtų tapti pasaulio ekonomikos stabilumo pagrindu; mano, kad Europos Sąjunga turėtų sustiprinti savo prekybinius ryšius su kitais svarbiais ekonominiais ir politiniais pasaulio veikėjais, ypač JAV, Kinija ir Japonija, kai tik įmanoma pasinaudojant turimomis priemonėmis bei bendradarbiavimo instrumentais ir, kai tik įmanoma, juos plėtojant;
38. mano, kad prekybos ir investavimo kliūčių panaikinimas pasaulyje vis dar lieka pagrindine ES pasaulio prekybos strategijos dalimi; atsižvelgdamas į tai, pažymi, kad nesenoje 2011 m. Komisijos metinėje prekybos ir investicijų kliūčių ataskaitoje nurodyta, kad esama didelių ir nepagrįstų kliūčių mūsų santykiams sus strateginiais partneriais, kurios riboja prieigą prie svarbiausių trečiųjų šalių rinkų; todėl dar kartą ragina Komisiją susitelkti ir būti griežtai tęsiant šią darbotvarkę ir toliau kovoti su nepagrįstomis protekcionistinėmis priemonėmis;
ES plėtra, kaimynystė, vystymosi politika ir humanitarinė pagalba
39. pritaria 2012 m. plėtros ir ENP teisės aktų paketams; dar kartą pakartoja turi būti visiškai ir griežtai laikomasi visų Kopenhagos kriterijų ir kad ES gebėjimas priimti naujas nares yra stojimo į ES pagrindas; primena Europos Parlamento įsipareigojimą siekti, kad Vakarų Balkanų šalių ateitis būti europietiška; ragina Komisiją iki vasaros atostogų užbaigti stojimo derybas su Kroatija;
40. reiškia paramą tam, kad būtų išplėstos mokyklų maisto programos, į jas įtraukiant visus vaikus karštuose bado taškuose, naudojant vietoje gaminamą paistą ir pradinėms mokykloms ir būtiniausioms sveikatos priežiūros paslaugoms panaikinant naudotojų mokesčius, jei reikia, juos kompensuojant padidinta paramos teikėjų pagalba;
Biudžeto kontrolė
41. ragina Komisiją pateikti informaciją apie tikrąsias administracines ir personalo išlaidas, susijusias su programos Europos Sąjungos biudžeto įgyvendinimu, atskirai nurodytas pagal centralizuotą įgyvendinimą (tiesiogiai ir netiesiogiai, pasidalijamąjį valdymą ir bendrą valdymą su tarptautinėmis organizacijomis, iš kurios galima būtų susidaryti geresnį pagrindinių išlaidų vaizdą ir kuria pasinaudojant galima būtų efektyviau naudoti turimas lėšas;
42. paveda Pirmininkui perduoti šią rezoliuciją Tarybai, Komisijai ir valstybių narių vyriausybėms bei parlamentams.
