KLAUSIMAS ŽODŽIU SU DEBATAIS O-0080/04
pagal 108 Darbo tvarkos taisyklių straipsnį
pateikė
Luisa Morgantini
Vystymosi komiteto vardu,
Enrique Barón Crespo
Tarptautinės prekybos komiteto vardu,
Giles Chichester
Pramonės, mokslinių tyrimų ir energetikos komiteto vardu
Tarybai
Tema: PPO susitarimo dėl tekstilės ir aprangos galiojimo pabaiga
Spalio 13 d. Komisija patvirtino veiksmų planą, kuriame numatoma nuo 2005 m. padėti išlikti Europos tekstilės pramonei, kadangi nuo tų metų PPO nariams nebebus leidžiama nustatyti importuojamos aprangos ir tekstilės kvotų. Tai dar labiau padės kai kurioms šalims, pavyzdžiui, Kinijai dominuoti pasaulio rinkoje. Kinija akivaizdžiai ignoruoja savo, kaip PPO narės, įsipareigojimus, pavyzdžiui, vykdyti rinkos sąlygas atitinkančią veiklą ir atverti savo rinką kitoms šalims. Ar Taryba mano, kad šis priemonių rinkinys yra tinkamas? Ar ji prisiima atsakomybę dėl to, kad dalis Europos tekstilės pramonės bet kokiu atveju bus sunaikinta? Kaip ji atsižvelgė į kai kurių valstybių narių siūlomus kitus kvotų panaikinimo problemos sprendimo būdus be politinio ir diplomatinio spaudimo?
Kaip Taryba ketina įgyvendinti Aukšto lygio grupės pranešime „Tekstilė ir apranga po 2005 m. Aukšto lygio grupės rekomendacijos tekstilės ir aprangos klausimu“ pateiktas rekomendacijas, pavyzdžiui, raginimą taikyti specialias apsaugos priemones, ypač Kinijos stojimo į PPO protokole numatytą specialią apsaugos sąlygą tekstilės srityje, ir sukurti priežiūros sistemą, skirtą importo iš Kinijos raidai nagrinėti bei prižiūrėti, kaip Kinija laikosi PPO įsipareigojimų?
Ar galėtų Taryba paaiškinti, koks bus kvotų sistemos panaikinimo poveikis besivystančioms šalims, ir ar galėtų nurodyti, kaip ketina atsižvelgti į šiuos galimus padarinius rengdamos priemones ES tekstilės ir aprangos pramonės srityje, kaip reikalaujama Sutarties 178 straipsnyje?
