22.10.2007
PASIŪLYMAS DĖL REZOLIUCIJOS
pateiktas uždavus klausimą, į kurį atsakoma žodžiu B6‑0321/2007
pagal Darbo tvarkos taisyklių 108 straipsnio 5 dalį
pateikė Friedrich-Wilhelm Graefe zu Baringdorf, Alyn Smith ir Milan Horáček
Verts/ALE frakcijos vardu,
dėl maisto produktų kainų augimo
Europos Parlamento rezoliucija dėl maisto produktų kainų augimo
Europos Parlamentas ,
–
atsižvelgdamas į nesenus Maisto ir žemės ūkio organizacijos (angl. FAO) perspėjimus, kad dėl visame pasaulyje augančių pašarų ir maisto produktų kainų galėtų kilti didelis pavojus, jog nebūtų pakankamos prieigos prie maisto produktų, ypač skurdiems gyventojams,
–
atsižvelgdamas į Tarybos sprendimą sumažinti 2008 m. privalomos atidėti žemės normą iki 0 proc. kaip į ad hoc priemonę, skirtą tam, kad rinkoje nemažėtų grūdų ir aliejinių augalų sėklų atsargų (12965/07),
–
atsižvelgdamas į Komisijos ketinimą reaguojant į itin įtemptą padėtį grūdų rinkoje sustabdyti importo muitų ir muitų tarifų kvotų taikymą grūdams ir panaikinti visas šiame sektoriuje vis dar taikomas eksporto subsidijas,
–
atsižvelgdamas į Komisijos 2006 m. atliktą biokuro strategijos poveikio vertinimą, kuriame numatomos didesnės žemės ūkio žaliavų, ypač gyvulių pašarų, kainos ir didesnė konkurencija šiame sektoriuje,
–
atsižvelgdamas į EBPO 2007 m. rugsėjo mėn. paskelbtą biokuro gamybos padidėjimo poveikio maisto produktų kainoms, maisto tiekimo saugumui ir biologinei įvairovei visame pasaulyje tyrimą,
–
atsižvelgdamas į Darbo tvarkos taisyklių 108 straipsnio 5 dalį,
A.
kadangi žemės ūkio produktų, ypač kviečių ir aliejinių augalų sėklų, kainos ES ir visame pasaulyje pastaraisiais metais gerokai padidėjo ir kadangi valstybinės ir privačios grūdų atsargos per pastaruosius 40 metų sumažėjo iki mažiausio lygio,
B.
kadangi dėl šių priežasčių maisto ir pašarų pramonės sektoriuje taip pat padidėjo perdirbtų maisto produktų kainos, kartais net daugiau, negu galima būtų pagrįsti įsigytų žemės ūkio žaliavų procentu,
C.
kadangi žemės ūkio produktų gamybos kainos ES daugelį metų mažėjo dėl ankstyvos intervencijos į rinką politikos, pagal kurią buvo remiami dideli ūkiai ir maisto perdirbimo pramonė ir nebuvo dengiamos daugelio mažų gamintojų, ypač pieno ir augalų gamybos sektoriuose, gamybos išlaidos,
D.
kadangi dabar, kai didėja grūdų kaina, kai kurie gyvulių augintojai susiduria su gerokai padidėjusiomis įsigyjamo gyvulių pašaro išlaidomis,
E.
kadangi bendrosios žemės ūkio politikos reforma, įskaitant tiesioginės pagalbos gamybai ir paramos į rinką orientuotai gamybai atskyrimą, padėjo kitų sektorių ūkininkams didesnę pajamų dalį gauti iš rinkos, o ne tiesioginių valstybės išmokų forma,
F.
kadangi mitybos pokyčiai ir padidėjęs pašarų poreikis tokiose kylančios ekonomikos šalyse kaip Kinija ir Indija iš esmės prisidėjo prie didėjančio grūdų ir kitų pašarų poreikio vis labiau globalėjančiose rinkose,
G.
kadangi visų pirma dėl kintančių klimato sąlygų (sausrų ir potvynių) ir dėl nedidelio derlingumo visame pasaulyje sumažėję ištekliai paskatino kainų kilimą pasaulio rinkoje,
H.
kadangi EBPO 2007 m. rugsėjo mėn. paskelbtoje biokuro gamybos poveikio maisto tiekimo saugumui visame pasaulyje ir biologinei įvairovei tyrimo ataskaitoje įspėjama, kad dėl maisto produktų ir pašarų gamybos sektorių konkurencijos žemės ir išteklių srityse maisto produktų kainos galėtų padidėti iki tokio lygio, kad skurdžiausi gyventojai ir regionai negautų pakankamai maisto,
I.
kadangi dėl laikino reikalavimo privalomai atidėti žemę 2008 m. panaikinimo iš esmės į gamybą grąžinama tik mažai rentabili ir nelabai derlinga dirva, į kurios plotus dažnai įeina ekologiškai pažeidžiamos sritys ir kuri turi mažą poveikį tam, kad gamyba padidėtų,
1.
palankiai vertina tai, kad gamybos kainos kai kuriuose sektoriuose pasiekė tokį lygį, kuriam esant ūkininkai turi galimybę padengti išlaidas ir didesnę pajamų dalį gauti iš rinkos;
2.
džiaugiasi tuo, kad palaipsniui nustojant taikyti ES rinkos intervencijos politiką ir didėjant rinkos įtakai ūkininkai vis dažniau gali sutvirtinti savo derybų poziciją esant augančiai pašarų ir maisto pramonės sektoriaus įtakai rinkoje;
3.
tačiau pripažįsta, kad tolesnis staigus grūdų ir aliejinių augalų sėklų kainų augimas rodo esant nepakankamus pašarų ir maisto produktų išteklius ES ir pasaulio rinkoje ir tai gali lemti maisto tiekimo sutrikimus ar nepakankamą maisto tiekimą, ypač besivystančiose šalyse;
4.
ragina Komisiją informuoti Parlamentą ir Tarybą apie dabartinio pašarų ir maisto produktų kainų augimo įvairiuose žemės ūkio ir maisto produktų gamybos sektoriuose, kurių galutiniai gaminiai priklauso nuo grūdų ir aliejinių augalų sėklų, priežastis ir šio kainų augimo poveikį;
5.
ragina Komisiją kruopščiai išnagrinėti grūdų ir aliejinių augalų sėklų tiekimo sutrikimų poveikį pažeidžiamiausiems ES ir trečiųjų šalių maisto produktų gamintojams ir vartotojams, įskaitant pasiūlymus dėl instrumentų ir priemonių, kurios padėtų išvengti maisto produktų tiekimo sutrikimų ir infliacijos poveikio tolesniam kainų augimui;
6.
ragina Komisiją informuoti Parlamentą apie visus galimus piktnaudžiavimo dominuojančia padėtimi rinkoje atvejus, kurių galėtų atsirasti pašarų ir maisto pramonės sektoriuje didinant kainas, kurios viršytų pagrįstą išlaidų padidėjimo įsigyjant žemės ūkio žaliavas procentą;
7.
ragina Komisiją atlikti poveikio aplinkai ir maisto produktų tiekimo saugumui vertinimą, kurio metu būtų atsižvelgiama į esamą maisto produktų ir augalinių degalų gamintojų konkurenciją žemės ir išteklių srityse, įskaitant klimato kaitos poveikį ir galimas priemones siekiant išvengti tolesnio maisto produktų gamybos išteklių išeikvojimo;
8.
ragina Komisiją apžvelgti galimas išteklių valdymo ir maisto tiekimo saugumo sričių priemones, nes tai galėtų padėti išvengti itin didelio pašarų ir maisto produktų kainų svyravimo ir neteisingos konkurencijos maisto produktų ir degalų gamybos sektoriuose;
9.
paveda Pirmininkui perduoti šią rezoliuciją Tarybai ir Komisijai.
