7.1.2009
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė Konrad Szymański, Adam Bielan, Hanna Foltyn-Kubicka, Wojciech Roszkowski, Ryszard Czarnecki, Inese Vaidere ir Ģirts Valdis Kristovskis
UEN frakcijos vardu
dėl ES strategijos dėl Baltarusijos
Europos Parlamento rezoliucija dėl ES strategijos dėl Baltarusijos
Europos Parlamentas ,
–
atsižvelgdamas į savo ankstesnes rezoliucijas dėl padėties Baltarusijoje, ypač į 2008 m. spalio 9 d. rezoliuciją,
–
atsižvelgdamas į Komisijos komunikatą Europos Parlamentui ir Tarybai dėl Rytų partnerystės iniciatyvos,
–
atsižvelgdamas į Tarybos bendrąją poziciją dėl ribojamųjų priemonių tam tikriems Baltarusijos pareigūnams, pagal kurią šešiems mėnesiams sustabdomas draudimo atvykti taikymas svarbiems Baltarusijos veikėjams,
–
atsižvelgdamas į Tarybos 2008 m. rugsėjo 15 ir 16 d. išvadas dėl Baltarusijos,
–
atsižvelgdamas į Europos Komisijos 2006 m. lapkričio 21 d. deklaraciją dėl Europos Sąjungos pasirengimo atnaujinti savo santykius su Baltarusija ir jos žmonėmis remiantis Europos kaimynystės politikos (EKP) nuostatomis,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi jis pabrėžė, jog A. Lukašenkos režimui trūksta demokratinio teisėtumo ir kad tai yra paskutinis diktatūros režimas Europoje,
B.
kadangi Baltarusijos teisingumo ministerija oficialiai įregistravo judėjimą „Už laisvę“,
C.
kadangi Baltarusijos valdžios institucijos leido šalyje spausdinti ir platinti du opozicijos laikraščius,
D.
kadangi Baltarusijos užsienio reikalų ministras Sergejus Martinovas pranešė, kad Baltarusija teigiamai vertina dalyvavimą Rytų partnerystės iniciatyvoje, ir pridūrė, kad ji ketina tai padaryti,
E.
kadangi opozicijos lyderių, žmogaus teisių aktyvistų ir nepriklausomų žurnalistų sulaikymas ir jų biurų paieška vis dar tęsiasi,
F.
kadangi Baltarusijos valdžios institucijos daugumai Romos katalikų kunigų ir vienuolių draudžia sakyti pamokslus ir praktikuoti religinį mokymą,
1.
džiaugiasi naujausia pažanga, padaryta vykdant reformą Baltarusijoje siekiant, kad šalis visiškai atitiktų demokratines vertybes ir Europos standartus; tačiau pažymi, kad ši pažanga labai lėta,
2.
džiaugiasi naujausiais šalies užsienio reikalų ministro pareiškimais, kad Baltarusija gali dalyvauti Rytų partnerystės iniciatyvoje; vis dėlto pabrėžia, kad bet koks Baltarusijos dalyvavimas šioje programoje turėtų priklausyti nuo tam tikrų sąlygų ir Baltarusijos valdžios institucijų noro ateityje iš tikrųjų gerbti žmogaus teises, demokratinius standartus ir teisinę valstybę;
3.
ragina Baltarusijos vyriausybę patvirtinti savo teiginius apie norą pagerinti bendradarbiavimą su ES ir sudaryti palankesnes sąlygas pradėti ES ir Baltarusijos diskusijas;
4.
atsižvelgdamas į tai, ragina Baltarusijos vyriausybę gerbti žmogaus teises imantis šių veiksmų:
(a) gerbti visų religinių bendruomenių Baltarusijoje religijos laisvę;
(b) daryti būtinus Baltarusijos baudžiamojo kodekso pakeitimus, t. y. panaikinant 193, 367, 368 straipsnius ir 369 straipsnio 1 dalį; kai kuriuos iš šių straipsnių, ypač 193 straipsnį, cituoja organizacija „Amnesty International“ ir jie dažnai netinkamai taikomi vykdant represijas;
(c) panaikinti visas deramo nevyriausybinių organizacijų registracijos Baltarusijoje kliūtis;
(d) atsisakant grasinimų baudžiamąja tvarka persekioti studentus, kurie išmetami iš universitetų dėl savo pilietinės pozicijos ir todėl yra priversti tęsti studijas užsienyje, taip pat dėl vengimo atlikti karinę prievolę Baltarusijoje;
(e) geriau elgtis su nacionalinėmis mažumomis ir jas gerbti, įskaitant teisėtai išrinktos Lenkų sąjungos valdybos Baltarusijoje, kuriai vadovauja Angelika Borys, pripažinimą, taip pat gerbti mažumų kultūrą, bažnyčias, švietimo sistemas ir istorinį bei materialųjį paveldą,
kad būtų panaikinta pačios šalies susikurta izoliacija nuo likusios Europos dalies ir labai pagerinti ES ir Baltarusijos santykiai;
5.
dar kartą pabrėžia, kad Europos Sąjunga paskelbė esanti pasirengusi atnaujinti savo santykius su Baltarusija ir jos žmonėmis remdamasi Europos kaimynystės politikos (EKP) priemonėmis, jei Baltarusijos vyriausybė parodys pagarbą demokratinėms vertybėms ir pagrindinėms Baltarusijos žmonių teisėms;
6.
mano, kad nuolatinis Romos katalikų kunigų ir vienuolių trėmimas iš Baltarusijos yra šiurkštus krikščionių religijos laisvės pažeidimas šioje šalyje; atsižvelgdamas į tai laikosi nuomonės, kad Baltarusijos vyriausybė pažeidžia pagrindinį žmogaus teisių principą, o jos veiksmai prieštarauja pasitikėjimo tarp ES ir Baltarusijos didinimo procesui;
7.
ragina Tarybą ir Komisiją tęsti dialogą su Baltarusija ir parengti atitinkamą politiką, kuri būtų paremta griežtai pozityviu sąlygotumu, vykdoma laipsniškai, etapais, kuriai būtų nustatytos nustatytas gairės, tvarkaraščiai, numatyta persvarstymo išlyga ir atitinkami finansiniai ištekliai;
8.
pritaria Tarybos sprendimui šešiems mėnesiams sustabdyti ribojamųjų priemonių taikymą siekiant parodyti, kad ES yra pasirengusi pradėti bendradarbiauti su Baltarusija;
9.
ragina Tarybą ir Komisiją imtis tolesnių veiksmų, reikalingų vizų išdavimo Baltarusijos piliečiams tvarkai supaprastinti ir liberalizuoti, kadangi šie veiksmai ypač svarbūs siekiant pagrindinių ES politikos tikslų, susijusių su Baltarusija, t. y. skatinti ir stiprinti žmonių tarpusavio ryšius ir demokratinti šią valstybę; atsižvelgdamas į tai, ragina Tarybą ir Komisiją svarstyti galimybes sumažinti vizų išdavimo mokestį Baltarusijos piliečiams, norintiems patekti į Šengeno teritoriją, kadangi tai vienintelis būdas užkirsti kelią dar didesnei Baltarusijos ir jos piliečių izoliacijai; ragina Baltarusijos valdžios institucijas nustoti taikyti galiojančią išvykimo vizų išdavimo savo piliečiams, ypač vaikams ir studentams, tvarką;
10.
ragina Tarybą ir Komisiją padidinti finansinę pagalbą nepriklausomai žiniasklaidai, nevyriausybinėms organizacijoms ir užsienyje studijuojantiems studentams iš Baltarusijos; palankiai vertina finansinę paramą, kurią Komisija skyrė Europos humanitariniam universitetui Vilniuje (Lietuva); ragina Tarybą ir Komisiją suteikti finansinę pagalbą nepriklausomam Baltarusijos televizijos kanalui „Belsat“ ir ragina Baltarusijos vyriausybę oficialiai įregistruoti minėtąjį kanalą Baltarusijoje;
11.
ragina Tarybą ir Komisiją apsvarstyti priemones, skirtas pagerinti verslo klimatui, prekybai, investicijoms, energetikos ir transporto infrastruktūrai ir tarptautiniam ES ir Baltarusijos bendradarbiavimui;
12.
įpareigoja Pirmininką perduoti šią rezoliuciją Tarybai, Komisijai, valstybių narių parlamentams ir vyriausybėms, Baltarusijos vyriausybei ir parlamentui ir Europos saugumo ir bendradarbiavimo organizacijos (ESBO) parlamentinėms asamblėjoms ir Europos Tarybai.
