14.9.2009 B7-0054/2009 PASIŪLYMAS DĖL REZOLIUCIJOS Pateiktas uždavus klausimą, į kurį atsakoma žodžiu B7‑0208/2009
pagal Darbo tvarkos taisyklių 115 straipsnio 5 dalį
dėl krizės pienininkystės sektoriuje
Luis Manuel Capoulas Santos
,
Paolo De Castro
,
Luís Paulo Alves
,
Csaba Sándor Tabajdi
,
Iratxe García Pérez
,
Alan Kelly
,
Miguel Angel Martínez Martínez
S&D frakcijos vardu
PE428.658v01-00 B7‑0054/2009 Europos Parlamento rezoliucija dėl krizės pienininkystės sektoriuje
Europos Parlamentas ,
– atsižvelgdamas į 2009 m. birželio 18 ir 19 d. Europos Vadovų Tarybos posėdžio, per kurį buvo analizuojama dabartinė padėtis pieno sektoriuje ir Komisija buvo paraginta per du mėnesius pateikti nuodugnią rinkos analizę su galimomis rinkos stabilizavimo priemonėmis atsižvelgiant į būklės patikrinimo rezultatus, išvadas,
– atsižvelgdamas į Komisijos komunikatą Tarybai dėl padėties pieno rinkoje (COM(2009) 385/4),
– atsižvelgdamas į galutines būklės patikrinimo išvadas (CNS/2008/0104),
– atsižvelgdamas į Komisijos pasiūlymą ( COM(2009)354 ) dėl sviestui ir nugriebto pieno milteliams taikomos viešos intervencijos išplėtimo dabartiniu intervencijos laikotarpiu,
– atsižvelgdamas į Parlamento rezoliucijos dėl maisto produktų kainų Europoje ( 2008/2175(INI) ) išvadas,
– atsižvelgdamas į Darbo tvarkos taisyklių 115 straipsnio 5 dalį ir 110 straipsnio 2 dalį,
A. kadangi per pastaruosius dvylika mėnesių padėtis pieno rinkoje labai pablogėjo ir tai daugelį Europos pieno gamintojų paskatino rengti viešas demonstracijas ir veikti siekiant atkreipti visuomenės dėmesį į šią problemą,
B. kadangi ES pieno gamyba per pastaruosius metus nedidėjo ir kadangi remiantis Komisijos vertinimais bendra pieno gamyba 2009 m. kovo 31 d. buvo 4,2 proc. mažesnė negu bendra kvota; kadangi dabartinė krizė pieno rinkoje vyksta sudėtingomis rinkos sąlygomis, o tai reikalauja energingų ir ryžtingų Komisijos veiksmų paklausos atžvilgiu, siekiant pagerinti padėtį pieno rinkoje ir ją stabilizuoti,
C. kadangi į pieno rinką pateikiamo pieno kaina krito iki vidutiniškai 0,24 EUR už kilogramą Europos ūkininkams ir tai turėjo didelę įtaką gamintojų pajamoms,
D. kadangi dabartinis pieno gamintojų kainų kritimas nepaskatino vartotojų mokamų kainų sumažėjimo;
1. atkreipia dėmesį į pranešimą apie padėtį pieno rinkoje, kuriame Komisija nustato turimų priemonių, kurias taikant galima palengvinti labai sudėtingą padėtį rinkoje, sąrašą;
2. atkreipia dėmesį į 2009 m. rugsėjo 7d. Tarybos posėdžio rezultatus;
3. apgailestauja, kad Komisija nepakankamai įvertino kai kuriuos pasirodančius krizės pieno rinkos sektoriuje požymius, kurie jau buvo pastebimi, kai buvo pasiektas susitarimas dėl būklės patikrinimo 2008 m. lapkričio mėn.;
4. ragina Komisiją parengti strategiją, kuri būtų išsamesnė negu šis priemonių sąrašas; pabrėžia, kad reikia taikyti išsamų metodą, derinant trumpalaikes priemones ir vidutinės trukmės strategijos svarstymą;
5. ragina Komisiją imtis papildomų priemonių krizei sureguliuoti, pavyzdžiui:
– apsvarstyti tinkamą kompensaciją gamintojams, kurie gamina mažiau negu leidžiama pagal kvotas, su sąlyga, kad tos kvotos nebūtų perskirtos;
– išplėsti saugojimo intervencines priemones, numatytas Komisijos pasiūlyme dėl sviesto ir pieno miltelių, ir taikyti jas taip pat sūrio produktams;
– pagreitinti pieno fondo sukūrimą ir jį naudoti taip pat mažų gamintojų ir jaunų ūkininkų finansiniams poreikiams patenkinti;
6. primena, kad aiškus pieno produktų pakaitalų, pvz., sūrio ir kitų negyvulinės kilmės riebalų pagrindu pagamintų produktų ženklinimas yra labai svarbus ir reikalauja, kad kaip pieno produktai paženklinti produktai būtų 100 proc. pieno produktai;
7. ragina Komisiją persvarstyti ir sugriežtinti Bendrijos pieno produktų prekybos standartus, kad būtų užtikrinta, jog šis terminas būtų naudojamas išimtinai produktams, pagamintiems iš pieno, ir panaikintas ženklinimas, kuris gali klaidinti vartotojus;
8. mano, kad krizė pieno sektoriuje yra būtent Europai būdinga krizė, ir ragina Komisiją prisiimti atsakomybę ieškant bendrų sprendimų, siekiant išvengti nelygybės tarp valstybių narių ir rinkos iškraipymų, kurie kyla dėl nacionalinės paramos;
9. labai džiaugiasi Komisijos įsipareigojimu ištirti galimas rinkos žlugimo pieno produktų tiekimo grandinėje priežastis bendradarbiaujant su nacionalinėmis valdžios institucijomis ir primygtinai ragina Komisiją imtis atitinkamų priemonių, jei bus nustatyti pažeidimai;
10. ragina Komisiją stiprinti veiksmingą ir efektyvų tiekimo grandinės veikimą, ypač didinant rinkos skaidrumą (kuriant Europos žemės ūkio produktų, sąnaudų ir maisto kainų observatoriją, siekiant gerinti šių duomenų stebėseną ES lygmeniu), sudarant geresnes sąlygas teisingesniam rinkos veikimui ir remiant gamintojų organizacijas per kooperatyvus ar kitas organizacijas;
11. pabrėžia pažangą, kurią pasiekė Komisija, įskaitant pagal programą „Pienas mokykloms“ nustatytų produktų grupės išplėtimą ir valdymo proceso supaprastinimą; nepaisant to, ragina didinti vienetinę paramos sumą, kad tikrai būtų pasiektas poveikis paklausos atnaujinimui;
12. ragina vėl įvesti paramą nugriebto pieno miltelių naudojimui gaminant pašarus, siekiant skatinti šio produkto naudojimą;
13. ragina Komisiją nuolatos informuoti Parlamentą apie pieno rinkos padėties raidą per ateinančius mėnesius;
14. primena, kad valstybės narės turi daug priemonių, kurias taikant galima palengvinti sunkumus pieno rinkoje ir teikti paramą vykdant sektoriaus pertvarkymą, kuris būtinai reikalingas;
15. nepaisant vykdant BŽŪP būklės patikrinimą priimtų sprendimų, prašo laikinai persvarstyti 68 straipsnyje nustatytas ribas, siekiant sudaryti sąlygas didesniam lankstumui jį įgyvendinant;
16. paveda Pirmininkui perduoti šią rezoliuciją Komisijai, Tarybai ir valstybių narių vyriausybėms ir parlamentams.
