KLAUSIMAS ŽODŽIU SU DEBATAIS O-0110/09
pagal 115 Darbo tvarkos taisyklių straipsnį
pateikė
Kinga Gál
,
Edit Bauer
ir
Manfred Weber
PPE vardu
Komisijai
Tema: Mažumų kalbos vartojimas - bendro Europos kultūros paveldo dalis
Regioninių ir tautinių mažumų kalbos yra labai svarbus kultūrinis turtas ir bendras Europos kultūros paveldas. Todėl reikėtų nuolat ir visais lygmenimis didinti paramą joms. Teisės aktuose turėtų būti į tai atsižvelgta ir užtikrinta tautinių mažumų kalbų apsauga ir skatinimas, tuo pat metu skatinant ir valstybinės kalbos vartojimą.
2009 m. birželio 30 d. Slovakijos parlamentas patvirtino įstatymo dėl valstybinės Slovakijos Respublikos kalbos (Įstatymas Nr. 270/1995) pakeitimus, kurie įsigaliojo 2009 m. rugsėjo 1 d. Pakeistas įstatymas riboja kitų kalbų, išskyrus slovakų, vartojimą ir įveda didesnes nei 5000 eurų baudas, pavyzdžiui, už gimtosios mažumų kalbos vartojimą ar už netinkamą valstybinės kalbos vartojimą.
Įstatymu, praplečiant valstybinės kalbos vartojimą viešųjų ryšių srityse, pavyzdžiui, telekomunikacijų, transporto paslaugų srityse, ir net bendraujant su sveikatos paslaugų teikėjais, yra užkertamas kelias pagrindinių žodžio laisvės principų įgyvendinimui, pažeidžiama teisė nebūti diskriminuojamam naudojantis prekėmis ir paslaugomis.
Įstatymo nuostata, pagal kurią Slovakijos Respublikos kultūros ministerijos patvirtinti tekstai slovakų kalba turi būti privalomai naudojami ant paminklų, atminimo lentų ir memorialų, yra taikoma atgaline tvarka ir neribojant laikotarpių.
Dėl įstatymo nuostatų, kuriose matomi skirtumai tarp čekų kalbos ir kitų mažumų kalbų vartojimo, gali būti diskriminuojamos mažumų kalbos, o tai pažeidžia nediskriminavimo, pagarbos kalbų įvairovei ir mažumų kalbų skatinimo principus.
Ar Komisija nemano, kad tokie teisės aktai yra nesuderinami su žmogaus teisėmis ir pagrindinėmis laisvėmis, kurios puoselėjamos tarptautinėse ir Europos konvencijose, taip pat ir su Europos Sąjungos kovos su diskriminacija įstatymais ir politika? Ką ketina daryti Komisija, siekdama išsaugoti diskriminacijos draudimo principą, kaip nustatyta Direktyvoje 2000/43/EB ?
Ar Komisija sutinka su tuo, kad kalbinė įvairovė yra siektinas dalykas bet kuriai pliuralistinei visuomenei ne tik kultūriniu, bet ir ekonominiu požiūriu, kaip prielaida laisvam darbuotojų judėjimui?
Ką ketina daryti Europos Komisija, kad tautinių mažumų atstovai Europos Sąjungoje nesijaustų diskriminuojami dėl to, kad savo šalyje vartoja gimtąją kalbą?
OL L 180, 2000 7 19, p. 22.