26.1.2011 B7-0076/2011 PASIŪLYMAS DĖL REZOLIUCIJOS pateiktas uždavus klausimą, į kurį atsakoma žodžiu B7‑0006/2011
pagal Darbo tvarkos taisyklių 115 straipsnio 5 dalį
dėl Vakcinos nuo tuberkuliozės iniciatyvos. Praktinis 2020 m. Europos strategijos įgyvendinimas norint iki 2015 m. pasiekti šeštąjį TVT tikslą
Michèle Rivasi
Verts/ALE frakcijos vardu
PE455.905v01-00 B7‑0076/2011 Europos Parlamento rezoliucija dėl Vakcinos nuo tuberkuliozės iniciatyvos. Praktinis 2020 m. Europos strategijos įgyvendinimas norint iki 2015 m. pasiekti šeštąjį TVT tikslą
Europos Parlamentas ,
– atsižvelgdamas į Jungtinių Tautų tūkstantmečio vystymosi tikslus (TVT), pagal kuriuos numatyta, kad iki 2015 m. būtina sustabdyti tuberkuliozės plitimą ir pradėti užkirsti kelią šiai ligai,
– atsižvelgdamas į Pasaulinio fondo kovai su AIDS, tuberkulioze ir maliarija susitikimą, surengtą 2010 m. spalio mėn. Niujorke,
– atsižvelgdamas į savo 2010 m. spalio 7 d. rezoliuciją dėl sveikatos priežiūros sistemų Afrikoje į pietus nuo Sacharos ir pasaulinės sveikatos ( 2010/2070(INI) ),
– atsižvelgdamas į Darbo tvarkos taisyklių 115 straipsnio 5 dalį,
A. kadangi teisė į sveikatą yra įrašyta į Visuotinę žmogaus teisių deklaraciją ir į kitus tarptautinius žmogaus teisių dokumentus,
B. kadangi nuo atogrąžų regionų ligų, tokių kaip maliarija, tuberkuliozė ir miegligė kasmet miršta milijonai žmonių, visų pirma dėl to, kad atsirado atsparumas vaistams arba todėl, kad vaistų nėra, ir tai susiję su aplaidžiai atliekama tiriamąja veikla dėl komercinių tikslų,
C. kadangi likus ketveriems metams iki to laiko, kada turės būti pasiekti Tūkstantmečio vystymosi tikslai (TVT), tuberkuliozės paplitimas pasaulyje vis dar kelia nerimą, nepaisant įvykdytos pažangos,
D. kadangi tuberkuliozė – tai ryškus žmonių nelygybės pavyzdys, nes išsivysčiusiose šalyse ši liga yra beveik išnaikinta,
E. kadangi šiuo metu nevykdomi jokie tyrimai, susiję su ligomis, kurios yra mažiausiai ištirtos ir kurios paplitusios tik besivystančiose šalyse,
F. kadangi sveikatos priežiūros įstaigų daugelyje besivystančių šalių nepakanka tam, kad būtų tinkamai pasirūpinta gyventojų poreikiais ir kadangi dėl dešimtojo dešimtmečio struktūrinio koregavimo programų padėtis dar labiau pablogėjo ir buvo itin smarkiai sumažintos socialinių sektorių biudžeto lėšos,
G. kadangi asmens teisės į sveikatą dažniausiai neužtikrinama dėl to, kad trūksta galimybių naudotis sveikatos priežiūros (nes nėra pakankamai sveikatos priežiūros įstaigų ir personalo, taip pat trūksta viešųjų sveikatos priežiūros sistemų) ir gydymo paslaugomis,
1. mano, kad teisė į sveikatos priežiūrą yra įrašyta į Visuotinę žmogaus teisių deklaraciją ir į kitas tarptautines žmogaus teisių konvencijas ir todėl mano, kad vaistai negali būti paversti vien tik komercine preke;
2. pabrėžia, kad tik geriausios vakcinos, derinamos kartu su veiksmingiausiais tyrimais, diagnostika ir gydymu, yra pagrindinės kovos su tuberkulioze priemonės, o tai reiškia, kad turi būti perorientuotos mokslinių tyrimų tendencijos ir užtikrintas didesnis pagrindinių sveikatos priežiūros struktūrų finansavimas;
3. pabrėžia, kad integruotai įgyvendinant įvairias programas, skirtas kovai su konkrečiomis ligomis, pvz., su AIDS, maliarija ir tuberkulioze, bei stiprinant pagrindines sveikatos priežiūros sistemas būtų galima užtikrinti besivystančių šalių gyventojų poreikius;
4. mano, kad vakcinacija nuo tuberkuliozės gali būti atliekama tik pagrindinėse besivystančių šalių sveikatos priežiūros įstaigose ir todėl ragina, kad būtų vėl teikiamos viešosios sveikatos priežiūros paslaugos, ir mano, kad ES parama pirmiausia turėtų būti skirta žmogiškųjų, institucinių ir infrastruktūros gebėjimų stiprinimui remti besivystančiose šalyse;
5. pabrėžia, kad pagrindinės visuomenės sveikatos sąlygos – geriamasis vanduo ir suderinta mityba; todėl atkreipia dėmesį į tai, kad sveikata yra holistinė sąvoka ir kad geresnės gyvenimo sąlygos padeda ilginti gyvenimo trukmę ir kovoti su skurdu bei tuberkulioze;
6. taip pat atkreipia dėmesį į tai, kad kiekvienais metais skolos išmokėjimas ir administravimas atima iš mažiausiai išsivysčiusių šalių apie 40 proc. jų BVP, o švietimui ir sveikatos priežiūrai skirtų lėšų lieka juokingai mažai;
7. ragina Komisiją teikti paskatas ir lėšas, kad būtų tiriamos mažai ištirtos ir „nerentabilios“ ligos besivystančiose šalyse; mano, kad reikia skubiai ieškoti naujoviškų finansavimo priemonių, pavyzdžiui, nustatyti valstybių narių ir (arba) Sąjungos finansinę garantiją, pagal kurią Europos investicijų bankas galėtų skirti lėšų Vakcinos nuo tuberkuliozės iniciatyvai;
8. ragina Komisiją į savo prioritetines sritis įtraukti mažiausiai ištirtų ligų, pvz., tuberkuliozės tyrimą, ir užtikrinti, kad būtų sukurti veiksmingi, pritaikyti ir lengvai vartojami vaistai ir kad jie būtų pateikti į besivystančių šalių rinką prieinamomis kainomis ir pasiektų gyventojus sveikatos priežiūros įstaigose, kuriose dirba kvalifikuotas personalas;
9. paveda Pirmininkui perduoti šią rezoliuciją Tarybai, Komisijai, valstybėms narėms ir PSO.
