P6_TA(2007)0536
Padėtis Pakistane
B6-0472 , 0473 , 0474 , 0477 , 0478 , 0479/2007
2007 m. lapkričio 15 d. Europos Parlamento rezoliucija dėl padėties Pakistane
Europos Parlamentas
, –
atsižvelgdamas į 2001 m. lapkričio 24 d. pasirašytą ir 2004 m. įsigaliojusį Europos bendrijos ir Pakistano Islamo Respublikos bendradarbiavimo susitarimą dėl partnerystės ir vystymo (kitaip dar vadinamas trečiosios kartos bendradarbiavimo susitarimu), ypač į šio susitarimo 1 straipsnį, kuriame nustatoma, kad "pagarba žmogaus teisėms ir demokratiniams principams (...) yra esminė šio susitarimo dalis",
–
atsižvelgdamas į 2007 m. vasario 8 d. ES ir Pakistano bendrą deklaraciją dėl minėtojo bendradarbiavimo susitarimo, pagal kurį abi šalys įsipareigojo plėtoti platų formalų politinį dialogą, kuris apimtų kovos su terorizmu, branduolinių ginklų neplatinimo, žmogaus teisių ir gero valdymo klausimus,
–
atsižvelgdamas į 2007 m. lapkričio 8 d. Tarybos pareiškimą dėl nepaprastojo valdymo įvedimo Pakistane, taip pat į pareiškimus, kuriuos 2007 m. lapkričio 4 d. paskelbė ES bendros užsienio ir saugumo politikos vyriausiasis įgaliotinis J. Solana, o 2007 m. lapkričio 4 d. ES valstybių narių diplomatinių atstovybių Islamabade vadovai,
–
atsižvelgdamas į JT Generalinio Sekretoriaus 2007 m. lapkričio 5 d. pareiškimą dėl žmogaus teisių ir opozicijos lyderių, įskaitant JT ypatingąją atstovę religijos ar tikėjimo laisvės klausimais, sulaikymo Pakistane,
–
atsižvelgdamas į Britų sandraugos užsienio reikalų ministrų 2007 m. lapkričio 12 d. pareiškimą, kad jie neleis Britų sandraugoje dalyvauti Pakistanui, jei prezidentas P. Musharraf iki 2007 m. lapkričio 22 d. neatkurs konstitucinės tvarkos,
–
atsižvelgdamas į savo ankstesnes rezoliucijas dėl žmogaus teisių ir demokratijos Pakistane, ypač į 2007 m. liepos 12 d. Priimti tekstai, P6_TA(2007)0351 .
ir spalio 25 d. Priimti tekstai, P6_TA(2007)0489 .
rezoliucijas,
–
atsižvelgdamas į savo Darbo tvarkos taisyklių 103 straipsnio 4 dalį,
A.
kadangi prezidentas P. Musharraf 2007 m. lapkričio 3 d. paskelbė laikinąjį konstitucinį įsakymą, sustabdydamas Konstitucijos ir teisinės valstybės principo taikymą ir įvesdamas nepaprastąją padėtį, de facto karo meto teisę,
B.
kadangi šio veiksmo imtasi prieš pat priimant lauktą Aukščiausiojo Teismo nutartį dėl trečios prezidentavimo kadencijos tuo atveju, kai prezidentas eina ginkluotųjų pajėgų vado pareigas; kadangi daugybė teisininkų ir kitų susirūpinusių piliečių protestuodami išėjo į gatves ir keli tūkstančių protesto dalyvių buvo žiauriai sumušti ir suimti,
C.
kadangi dėl prezidento P. Musharrafo politikos šalyje gali padidėti nestabilumas, taigi gali būti skatinama prievarta ir ekstremizmas; kadangi labai nerimauja dėl grėsmės taikai ir stabilumui kaimyninėse Pakistano šalyse ir visame regione,
D.
kadangi Pakistano Aukščiausiasis Teismas dar turi paskelbti nutarimą klausimu, ar prezidento P. Musharrafo išrinkimas neprieštarauja Konstitucijai,
E.
kadangi panaikinta civilizuotai politinei sistemai būdinga spaudos laisvė, teismų sistemos nepriklausomumas, žodžio ir susirinkimų laisvė ir politinės veiklos laisvė,
1.
tvirtai reikalauja atšaukti šalyje nepaprastąją padėtį ir vėl nedelsiant atkurti Pakistano 1973 m. Konstitucijos galiojimą;
2.
išreiškia solidarumą su pagrįstuose protestuose dalyvavusiais tūkstančiais teisininkų, pilietinės visuomenės atstovų, kovotojų už žmogaus teises ir iškilių politinių vadovų; smerkia tai, kad policija naudoja prievartą prieš protestuotojus ir, nepateikdama kaltinimų arba pateikdama visiškai nepagrįstus kaltinimus dėl terorizmo, areštuoja labai daug žmonių;
3.
ypač susirūpinęs dėl to, kad sulaikyta daugiau kaip 3 000 piliečių, tarp kurių yra politinių partijų vadovų, teisininkų, žurnalistų, kovotojų už žmogaus teises ir civilinės visuomenės atstovų; reikalauja, kad nedelsiant būtų nutrauktas Pakistano liaudies partijos pirmininkės Benazir Bhutto, JT ypatingosios atstovės religijos ar tikėjimo laisvės klausimais ir nepriklausomos Žmogaus teisių komisijos pirmininkės Asmos Jahangir bei šios organizacijos įkūrėjo I. A. Rehmano namų areštas; yra sunerimęs dėl to, kad tebegalioja arešto orderis, pagal kurį numatyta sulaikyti Hiną Jilani, specialiąją JT Generalinio Sekretoriaus atstovę žmogaus teisių gynėjų klausimais;
4.
reikalauja, kad grąžinant į pareigas teisėjus būtų atkurta teismų nepriklausomybė; reikalauja nedelsiant išlaisvinti visus advokatų asociacijų narius, kurie buvo suimti po taikių gatvės protestų; ypač smerkia neteisėtą Aukščiausiojo Teismo Pirmininko I. M. Chaudhrio namų areštą ir Aukščiausiojo Teismo advokatūros pirmininko Aitzazo Ahsano įkalinimą;
5.
dar kartą ragina prezidentą P. Musharrafą gerbti Aukščiausiojo Teismo, kai šis vėl pradės darbą, nutartį dėl to, ar jo išrinkimas į prezidentus atitinka konstitucijos nuostatas; ragina prezidentą P. Musharrafą atsisakyti savo kariuomenės vado pareigų prieš priimant savo naujos prezidento kadencijos priesaiką ir prieš baigiant galioti 2007 m. lapkričio 15 d. jam parlamento suteiktam išimtiniam leidimui vienu metu eiti civilines ir karines pareigas;
6.
primena, kad, sustabdžius Aukščiausiojo teismo veiklą, buvo atidėtas 2007 m. lapkričio 13 d. numatytas bylos dėl šimtų prievarta dingusių žmonių nagrinėjimas, ir reikalauja toliau tęsti tyrimą dėl dingusiųjų buvimo vietos bei pagal įstatymą teisti tuos, kurie, kaip manoma, yra slapta įkalinti valstybės;
7.
reikalauja, kad būtų pašalinti visi žiniasklaidos suvaržymai ir panaikinti įsakai, kuriais neleidžiama laisvai pateikti informacijos apie politinius įvykius;
8.
ragina Pakistano vyriausybę sudaryti būtinas sąlygas siekiant užtikrinti, kad numatyti rinkimai vyktų laisvai, sąžiningai ir skaidriai; atsižvelgdamas į tai, teigiamai vertina prezidento P. Musharrafo 2007 m. lapkričio 11 d. pareiškimą, kad provincijų asamblėjų ir nacionalinės asamblėjos rinkimai įvyks ne vėliau kaip 2008 m. sausio 9 d.;
9.
reikalauja, kad, vadovaujantis Konstitucija ir tariantis su visomis opozicijos partijomis, būtų sudaryta visapusiškai neutrali laikinoji vyriausybė, kuri prižiūrėtų rinkimus, ir kad būtų iš naujo sudaryta rinkimų komisija; ragina leisti šiuose rinkimuose dalyvauti visų politinių partijų vadovams, įskaitant buvusį ministrą pirmininką Nawazą Sharifą, kuriam turi būti leista grįžti į Pakistaną, kad galėtų aktyviai dalyvauti rinkimų procese;
10.
primena, kad pasitikėjimas rinkimų procesu priklausys nuo to, ar bus paleisti visi politiniai kaliniai, įskaitant neteisėtai sulaikytuosius žvalgybos įstaigų, ir nuo to, ar bus, atsižvelgiant į Aukščiausiojo Teismo nutarimą, imtasi priemonių, kad nedingtų politiniai oponentai; mano, kad būtina įgyvendinti žodžio laisvę, judėjimo, susirinkimų ir susivienijimų laisves ir panaikinti visus įstatymus gerbiančių partijų veiklos suvaržymus;
11.
pabrėžia, kad tai, ar Europos Parlamento stebėtojų delegacija bus siunčiama stebėti parlamento rinkimus Pakistane, priklauso nuo to, ar Pakistano valdžios institucijos įvykdys pagrindines išankstines laisvų ir sąžiningų rinkimų sąlygas; atsižvelgdamas į tai pabrėžia, kad esant nepaprastajai padėčiai parengti ir vykdomi rinkimai būtų akivaizdus nedemokratinio proceso požymis;
12.
ragina Komisiją išsamiai apsvarstyti klausimą, ar tuo atveju, jei bus atšaukta nepaprastoji padėtis, reikia siųsti delegaciją atlikti tolesnio tyrimo siekiant įvertinti ilgalaikės ES rinkimų stebėjimo misijos siuntimo į šalį tikslingumą;
13.
visiškai palaiko 2007 m. lapkričio 8 d. Tarybos pareiškime numatytus aiškius kriterijus, kuriais remiantis bus vertinama, ar Pakistane grįžtama prie konstitucinės tvarkos;
14.
prašo Tarybą ir Komisiją paraginti Pakistano vyriausybę laikytis visų Bendradarbiavimo susitarime įtvirtintų principų, ypač demokratijos ir žmogaus teisių sąlygos; ragina Komisiją pateikti Bendradarbiavimo susitarimo įgyvendinimo ataskaitą;
15.
atsižvelgdamas į tai, ragina Komisiją apsvarstyti galimybę Pakistanui numatyti didesnę pagalbą, skirtą švietimui, skurdo mažinimui, sveikatos priežiūrai ir humanitarinei veiklai, lėšas skirstant per pasaulietines nevyriausybines organizacijas;
16.
prašo ES valstybes nares visiškai laikytis ES elgesio kodekso dėl ginklų eksporto;
17.
paveda Pirmininkui perduoti šią rezoliuciją Tarybai, Komisijai, valstybių narių vyriausybėms, Pakistano Islamo Republikos vyriausybei ir JT Generaliniam Sekretoriui.
