Klausimas, į kurį atsakoma raštu, Nr. E-004841/2011
Komisijai
Darbo tvarkos taisyklių 117 straipsnis
Vilija Blinkevičiūtė (S&D)
(2011 m. gegužės 19 d.)
Tema: Rekomendacijos dėl vaikų skurdo priėmimas
2010 m. gruodžio 16 d. Europos Komisijos paskelbtame komunikate dėl Europos kovos su skurdu ir socialine atskirtimi plano vaikų skurdo problemos sprendimas yra vienas iš svarbiausių prioritetų. Šiuo klausimu Europos Sąjungoje jau nemažai padaryta, kadangi nustatyti bendrieji principai, įtvirtinti deklaracijoje, kurią 2010 m. rugsėjo mėn. konferencijoje vaikų skurdo klausimais pasirašė trijų ES pirmininkaujančių valstybių narių grupė (Belgija, Vengrija, Lenkija). Be to, 2010 m. gruodžio 6 d. Europos Vadovų Tarybos užimtumo klausimais išvadose raginama kovą su vaikų skurdu laikyti ES užimtumo politikos prioritetu.
Dėl kokios priežasties Komisija, vykdydama savo pavyzdinę iniciatyvą dėl Europos kovos su skurdu ir socialine atskirtimi, delsia ir nukelia rekomendacijos dėl vaikų skurdo priėmimą į 2012 metus? Kodėl tokia svarbi rekomendacija negali būti priimta jau 2011 metais? Ar Komisija nemano, kad, nors kova su vaikų skurdu yra pavyzdinės iniciatyvos prioritetas, deja, nustatomi per menki įsipareigojimai ir nenumatoma konkrečių šio klausimo sprendimo perspektyvų?