KLAUSIMAS ŽODŽIU SU DEBATAIS O-0007/07
pagal 108 Darbo tvarkos taisyklių straipsnį
pateikė
Martine Roure
,
Saïd El Khadraoui
,
Edith Mastenbroek
ir
Willi Piecyk
PSE vardu
Komisijai
Tema: Skysčių, kuriuos keleiviams leidžiama įsinešti į lėktuvą, apribojimai ES
Taryba priėmė Komisijos reglamentą (EB) Nr. 1448/2006 dėl aviacijos saugumo kartu su slaptu priedu, kuriame išdėstomos ribojamosios priemonės dėl skysčių, kuriuos keleiviams leidžiama įsinešti į lėktuvą savo rankiniame bagaže.
Ar Komisija galėtų išsamiai atsakyti į šiuos klausimus ir paaiškinti:
Kaip priedo slaptumas gali būti suderinamas su demokratiniu teisės aktų viešumo principu? Kokios sankcijos taikomos, jei atsisakoma laikytis šių taisyklių arba jos pažeidžiamos? Kaip ketinama išvengti savivaliavimo praktiškai taikant šią slaptumo taisyklę ir jos išimtis?
Ar šiame tekste numatoma keleivio teisė gauti informaciją ir teisė pateikti skundą? Kaip lėktuvų keleiviai gali užginčyti (iš karto arba vėliau) pagal naująsias rankinio bagažo taisykles priimtus sprendimus ir sankcijas bei ieškoti teisinių teisės gynimo būdų?
Kuo grindžiamos šios priemonės? Ar Komisija įvertino Jungtinės Karalystės slaptųjų tarnybų pateiktą informaciją ir įrodymus, kuriais grindžiamas prašymas nustatyti šiuos apribojimus? Ar prieš priimant sprendimą buvo surinkti specialūs duomenys? Ar priemonės pagrįstos tinkamu rizikos įvertinimu ir ar jos iš tikrųjų padės sumažinti pavojų saugumui? Ar šios priemonės bus vertinamos jas įgyvendinus?
Ar buvo įvertinta, kokį poveikį šios priemonės turės pagrindinėms teisėms? Ar manoma, kad jos suderinamos su piliečių teisėmis ir laisvu asmenų bei prekių judėjimu? Kokiu pagrindu šios priemonės turi būti laikomos proporcingomis ir būtinomis demokratinėje visuomenėje bei atitinkančiomis Europos žmogaus teisių konvenciją? Ar buvo įvertinta, kokį poveikį šios priemonės turės vartotojų teisėms ir kokias praktines pasekmes – oro uostų darbui ir keleivių srautams? Ar buvo atliktas išankstinis įvertinimas, kokių papildomų išlaidų turės vartotojai ir oro uostai įgyvendinus naująsias taisykles?
Aviacijos saugumo įgyvendinimo taisykles rengia Aviacijos saugumo reguliavimo komitetas, įsteigtas Reglamentu (EB) Nr. 2320/2002 . Šiam komitetui iš išorės pataria tik Suinteresuotų šalių patariamoji grupė aviacijos saugumo klausimais (angl. SAGAS), t. y. neoficiali aviacijos pramonės suinteresuotų šalių organizacija. Ar Komisija sutinka, kad ši organizacija turi tapti oficialia, kaip siūlė Parlamentas per Reglamento (EB) Nr. 2320/2002 peržiūros pirmąjį svarstymą? Ar Komisija sutinka su tuo, kad komitetas taip pat turi nuolat atsižvelgti į atitinkamą informaciją piliečių teisių ir vartotojų interesų klausimais?
OL L 271, 2006 9 30, p. 31. OJ L 355, 2002 12 30, p. 1.