14.10.2009 B7-0089/2009 PASIŪLYMAS DĖL REZOLIUCIJOS siekiant užbaigti diskusijas dėl Komisijos pareiškimo
pagal Darbo tvarkos taisyklių 110 straipsnio 2 dalį
dėl informacijos laisvės Italijoje
Timothy Kirkhope
ECR frakcijos vardu
PE428.695v01-00 B7‑0089/2009 Europos Parlamento rezoliucija dėl informacijos laisvės Italijoje
Europos Parlamentas ,
– atsižvelgdamas į tarptautinius ir Europos Sąjungos įsipareigojimus žmogaus teisių srityje, įskaitant tuos, kurie įtraukti į JT žmogaus teisių konvencijas, Europos žmogaus teisių ir pagrindinių laisvių apsaugos konvenciją ir Europos Sąjungos sutarties 6 ir 7 straipsnius,
– atsižvelgdamas į Darbo tvarkos taisyklių 110 straipsnio 2 dalį,
A. kadangi įtarimas, jog informacijos laisvė Italijoje ribojama, įžeidžia visą šalį, jos piliečius ir milijonus šalyje gyvenančių žmonių, galinčių kasdien naudotis žodžio laisve, įskaitant žurnalistus, istorikus, filosofus, mokslininkus, rašytojus, mokytojus, ir prasilenkia su sveiku protu;
B. kadangi informacijos laisvės apribojimas yra tipiškas reiškinys šalyse, kuriose vyrauja diktatūros ar totalitariniai režimai ir kurie neleidžia žmonėms naudotis pagrindinėmis teisėmis ir laisvėmis;
C. kadangi Italijoje spaudos laisvė užtikrinama 21 Italijos Konstitucijos straipsnyje, kuriuo nustatoma teisė laisvai reikšti savo mintis;
D. kadangi Italijoje yra daug viešųjų ir privačių žiniasklaidos bendrovių, įskaitant laikraščius, radijo ir televizijos stotis, kurių yra daugiau nei daugelyje ES šalių ir kurios naudojasi visiška informacijos ir saviraiškos laisve;
E. kadangi Italijos įstatymais užtikrinta ir kiekvienam piliečiui suteikta teisė siekti žalos atlyginimo dėl šmeižto (šia galimybe naudojasi politikos vadovai nepriklausomai nuo partinių pažiūrų); naudojimasis šia teise niekada negali būti traktuojamas kaip bauginimo aktas;
1. pareiškia, kad informacijos ir spaudos laisvė yra gerai kiekvieno Italijos piliečio kasdieniame gyvenime įtvirtintas principas ir jam nekyla jokia grėsmė;
2. paveda Pirmininkui perduoti šią rezoliuciją Tarybai, Komisijai ir valstybių narių vyriausybėms ir parlamentams.
