16.3.2012 B7-0186/2012 PASIŪLYMAS DĖL REZOLIUCIJOS pateiktas pagal Darbo tvarkos taisyklių 120 straipsnį
dėl fotovoltinių įrenginių poveikio ganykloms
Sergio Paolo Francesco Silvestris
PE486.728v01-00 B7‑0186/2012 Pasiūlymas dėl Europos Parlamento rezoliucijos dėl fotovoltinių įrenginių poveikio ganykloms
Europos Parlamentas ,
– atsižvelgdamas į Darbo tvarkos taisyklių 120 straipsnį,
A. kadangi vienas iš valstybių narių prioritetų yra padidintas iš atsinaujinančių šaltinių išgaunamos energijos naudojimas;
B. kadangi Sąjunga pagal naują 2013–2020 m. BŽŪP yra įsipareigojusi apsaugoti dirbamą žemę, pvz., taikant ekologiškumo politiką;
C. kadangi Salento regione Villa Convento teritorijoje pasiganiusios netoli fotovoltinių įrenginių padvėsė avys ir ožkos; kadangi pavojų nacionaliniu lygmeniu paskelbė Komitetas prieš fotovoltinę ir vėjo energiją žaliosiose zonose, kuris į šį klausimą atkreipė vyriausybės, regiono aplinkos apsaugos agentūros (it. „Arpa“) ir Pulijos regiono valdžios institucijų dėmesį; kadangi aplinkosaugininkai taip pat spėja, kad laukuose, kuriuose įrengtos fotovoltinės plokštės, naudojami herbicidai ir kad todėl jų dalelės buvo vėjo perneštos į kaimyninius laukus, tokiu būdu apnuodydamos galvijus;
1. ragina Komisiją pradėti išsamų mokslinį tyrimą dėl avių, kurios ganėsi netoli fotovoltinių plokščių, mirties siekiant išaiškinti šį klausimą;
2. ragina Komisiją peržiūrėti teisės aktus, susijusius su fotovoltinėmis jėgainėmis ir ypač jų įrengimo vieta, jei bus nustatyta, kad šie du dalykai yra susiję.
