KLAUSIMAS ŽODŽIU SU DEBATAIS O-0034/06
pagal 108 Darbo tvarkos taisyklių straipsnį
pateikė
Elmar Brok
,
Pierre Moscovici
ir
Geoffrey Van Orden
Užsienio reikalų komiteto vardu
Komisijai
Tema: Bulgarijos ir Rumunijos stojimas į ES
Bulgarijos ir Rumunijos stojimo į Europos Sąjungą sutarties 39 straipsnyje numatyta, kad esant rimtai galimybei, jog iki 2007 m. sausio 1 d. valstybė bus akivaizdžiai nepasiruošusi įvykdyti narystės reikalavimų, Taryba gali atidėti stojimo datą vieneriems metams. Paprastai Komisija teikia pasiūlymą Tarybai apsvarstyti šią galimybę.
Per 2005 m. balandžio 12 d. plenarinius debatus, vykusius prieš Parlamentui pritariant stojimo sutarčiai, Tarybai pirmininkaujanti valstybė patvirtino, kad bus visiškai atsižvelgta į Parlamento poziciją dėl galimo apsaugos priemonių taikymo.
Pirmininkas J. M. Barroso 2005 m. balandžio 7 d. laiške Pirmininkui J. Borrelliui patvirtino, kad „Komisija, prieš pateikdama savo rekomendaciją šiuo klausimu ir siekdama visiškai pritarti Parlamento galimam sprendimui atidėti stojimą, rimtai apsvarstytų Parlamento nuomonę dėl straipsnio, pagal kurį būtų atidėtas stojimas, galimo taikymo“.
Ar gali Komisija, atsižvelgdama į pažangą, kurią Bulgariją ir Rumunija pasiekė vykdydamos Stojimo sutartyje numatytus įsipareigojimus, patvirtinti, kad pagal bendrą abiejų šalių reformos turinį, kryptį ir eigą jos bus pasiruošusios iki 2006 m. gruodžio 31 d. stoti į Europos Sąjungą, nepaisant tam tikrų nerimą keliančių sričių, kuriose gali prireikti taikyti specialias priemones?
Ar Komisija sutiktų su teiginiu, kad ypač teismų sistemos reforma ir kova su korupcija bei organizuotu nusikalstamumu yra tos nerimą keliančios sritys, kuriose Bulgarija ir Rumunija turi imtis ryžtingesnių priemonių?
Ar Komisija gali paaiškinti, kokios yra apsaugos straipsnio taikymo galimybės ir kokios yra galimos priemonės, bei ką jos praktiškai reiškia, ypač teisingumo ir vidaus reikalų srityje?
Ar Komisija svarstytų galimybę trejus metus po stojimo taikyti griežtos kontrolės sistemą, per kuriuos būtų galima taikyti apsaugos straipsnį?
Ar galėtų Komisija nurodyti argumentus už ir prieš tai, kad gegužės mėnesį arba rudenį būtų teikiama rekomendacija:
a) dėl Rumunijos ir Bulgarijos stojimo laiko?
b) dėl apsaugos ir kitų priemonių, kurių gali prireikti?
