7.1.2009
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė Elisabeth Schroedter, Hélène Flautre ir Milan Horáček
Verts/ALE frakcijos vardu
dėl ES strategijos dėl Baltarusijos
Europos Parlamento rezoliucija dėl ES strategijos dėl Baltarusijos
Europos Parlamentas ,
–
atsižvelgdamas į savo ankstesnes rezoliucijas dėl padėties Baltarusijoje, ypač į 2008 m. spalio 9 d. rezoliuciją,
–
atsižvelgdamas į pirmininkaujančios valstybės narės deklaraciją Europos Sąjungos vardu dėl 2008 m. lapkričio 10 d. Tarybos bendrosios pozicijos 2008/844/BUSP, iš dalies keičiančios Bendrąją poziciją 2006/276/BUSP dėl ribojamųjų priemonių tam tikriems Baltarusijos pareigūnams,
–
atsižvelgdamas į Europos saugumo ir bendradarbiavimo organizacijos (ESBO) Demokratinių institucijų ir žmogaus teisių biuro (angl. ODIHR) galutinį pranešimą dėl 2008 m. rugsėjo 28 d. Baltarusijoje įvykusių parlamento rinkimų,
–
atsižvelgdamas į Tarybos 2008 m. spalio 13 d. išvadas dėl Baltarusijos,
–
atsižvelgdamas į pranešimą dėl delegacijos ryšiams su Baltarusija vizito į Vilnių 2008 m. spalio 27–29 d.,
–
atsižvelgdamas į Komisijos 2006 m. lapkričio 21 d. deklaraciją dėl Europos Sąjungos pasirengimo atnaujinti savo santykius su Baltarusija ir jos žmonėmis remiantis Europos kaimynystės politikos (EKP) priemonėmis,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi Taryba 2008 m. spalio 13 d. išvadose patvirtino savo pažadus laipsniškai atnaujinti santykius su Baltarusija ir kad yra pasirengusi plėtoti dialogą su Baltarusijos valdžios institucijomis, taip pat su visais demokratinių diskusijų dalyviais, kad būtų skatinama reali pažanga stiprinant demokratiją ir pagarbą žmogaus teisėms šioje šalyje,
B.
kadangi, siekdama paskatinti dialogą su Baltarusijos valdžios institucijomis ir pozityvių priemonių, kuriomis siekiama stiprinti demokratiją bei pagarbą žmogaus teisėms, patvirtinimą, Taryba nusprendė, kad tam tikriems svarbiems Baltarusijos veikėjams numatytas draudimas atvykti, išskyrus tuos, kurie yra susiję su asmenų dingimu 1999–2000 m. ir Centrinės rinkimų komisijos pirmininkę, nebus taikomas šešis mėnesius, ir numatoma galimybė pratęsti šį laikotarpį,
C.
kadangi, atsižvelgdama į teigiamus veiksmus, kurių ėmėsi Baltarusija, Komisija jau pradėjo intensyvesnį dialogą su šia šalimi tokiose srityse kaip energetika, aplinka, muitai, transportas, maisto sauga ir patvirtino, kad yra pasirengusi taip pat rengti abiem šalims naudingas technines derybas,
D.
kadangi Komisija pradėjo įgyvendinti Rytų partnerystę, siekdama sustiprinti bendradarbiavimą su Rytų Europos šalimis, kurioms taikoma Europos kaimynystės politika, tarp jų ir Baltarusija, bet su pastarąja tik tada, jei ji atitiks konkrečius kriterijus, susijusius su demokratija, pagarba žmogaus teisėms ir teisinės valstybės principais,
E.
kadangi Baltarusija išreiškė susidomėjimą Rytų partnerystės projektu,
F.
kadangi Baltarusijos valdžios institucijos opozicijos aktyvistui Aleksandrui Barazenkai skyrė vienų metų laisvės apribojimo bausmę už tai, kad jis dalyvavo 2008 m. vykusioje demonstracijoje,
1.
remia Tarybos ir Komisijos pastangas atnaujinti dialogą su Baltarusijos valdžios institucijomis; laikosi nuomonės, kad būsima santykių plėtra privalo būti paremta griežtai pozityviu sąlygotumu, vykdoma laipsniškai, etapais, turėtų būti nustatytos gairės, tvarkaraščiai, persvarstymo išlyga ir numatyti atitinkami finansiniai ištekliai; tikisi, kad Baltarusija greitai įvykdys visas sąlygas, kad šalis galėtų pasinaudoti visomis galimybėmis ir aktyviai dalyvauti plėtojant Europos kaimynystės politiką;
2.
pritaria Baltarusijos valdžios institucijų sprendimui įregistruoti judėjimą „Už laisvę“, kuriam vadovauja buvęs kandidatas į Baltarusijos prezidentus Aleksandras Milinkevičius, ir tikisi, kad Baltarusijos valdžios institucijos įregistruos Žmogaus teisių centrą „Vesna“;
3.
atkreipia dėmesį į Baltarusijos valdžios institucijų sprendimą leisti spausdinti ir platinti du nepriklausomus laikraščius „Narodnaja volia“ ir „Naša niva“ ir apsvarstyti tarptautinius interneto žiniasklaidos standartus; tikisi, kad bus sudarytos tinkamos sąlygos kitų nepriklausomos žiniasklaidos priemonių veiklai Baltarusijoje;
4.
atkreipia dėmesį į tai, kad Baltarusija pasirengusi išsamiai aptarti ESBO Demokratinių institucijų ir žmogaus teisių biuro rekomendacijas dėl rinkimų teisės tobulinimo, ir laukia šių derybų pradžios;
5.
primena, kad siekiant visiškai normalizuoti ES ir Baltarusijos santykius būtina, kad Baltarusija išliktų šalimi, neturinčia politinių kalinių, gerbtų žodžio, susivienijimų ir susirinkimų laisvę, gerintų nevyriausybinių organizacijų darbo sąlygas;
6.
pritaria Baltarusijos sprendimui panaikinti kelionių draudimą tam tikram skaičiui vaikų, gyvenančių netoli avariją patyrusios Černobylio atominės elektrinės;
7.
ragina Baltarusijos valdžios institucijas padaryti atitinkamus Baltarusijos baudžiamojo kodekso pakeitimus, t. y. panaikinti 193, 367, 368 straipsnius ir 369 straipsnio 1 dalį, nes kai kurie iš šių straipsnių, ypač 193 straipsnis, dažnai netinkamai taikomi vykdant represijas; taip pat ragina atsisakyti grasinimų baudžiamąja tvarka persekioti studentus, kurie išmetami iš universitetų dėl savo pilietinės pozicijos ir yra priversti tęsti studijas užsienyje, taip pat dėl vengimo atlikti karinę prievolę Baltarusijoje;
8.
ragina Tarybą ir Komisiją imtis tolesnių veiksmų, reikalingų vizų išdavimo Baltarusijos piliečiams tvarkai supaprastinti ir liberalizuoti, kadangi šie veiksmai ypač svarbūs siekiant pagrindinių ES politikos tikslų, susijusių su Baltarusija, t. y. skatinti ir stiprinti žmonių tarpusavio ryšius ir demokratinti šią valstybę; atsižvelgdamas į tai, ragina Tarybą ir Komisiją svarstyti galimybes sumažinti vizų išdavimo mokestį Baltarusijos piliečiams, norintiems patekti į Šengeno erdvę, kadangi tai vienintelis būdas užkirsti kelią dar didesnei Baltarusijos ir jos piliečių izoliacijai; ragina Baltarusijos valdžios institucijas nustoti taikyti galiojančią išvykimo vizų išdavimo savo piliečiams, ypač vaikams ir studentams, tvarką;
9.
ragina Tarybą ir Komisiją apsvarstyti atrankinį Europos kaimynystės ir partnerystės priemonės bei Europos žmogaus teisių ir demokratijos priemonės taikymą Baltarusijai, visų pirma labiau remti Baltarusijos pilietinę visuomenę ir ypač padidinti finansinę pagalbą nepriklausomai žiniasklaidai, nevyriausybinėms organizacijoms ir užsienyje studijuojantiems studentams iš Baltarusijos; džiaugiasi finansine parama, kurią Komisija skyrė baltarusiškajam Europos humanitariniam universitetui, veikiančiam tremtyje Vilniuje (Lietuva); prašo Tarybos ir Komisijos paraginti Baltarusijos vyriausybę parodyti geros valios ir teigiamų permainų siekį ir leisti tremtyje Vilniuje veikiančiam Europos humanitariniam universitetui teisėtai grįžti į Baltarusiją ir vėl įsisteigti tinkamomis sąlygomis, kad jis galėtų toliau plėtoti savo veiklą Minske; ragina Tarybą ir Komisiją suteikti finansinę pagalbą nepriklausomam Baltarusijos televizijos kanalui „Belsat“;
10.
atsižvelgdamas į tai, ragina Tarybą ir Komisiją apsvarstyti priemones, skirtas pagerinti verslo klimatui, prekybai, investicijoms, energetikos ir transporto infrastruktūrai ir tarptautiniam ES ir Baltarusijos bendradarbiavimui ir taip prisidėti prie Baltarusijos piliečių gerovės ir klestėjimo, taip pat atitinkamai prie jų galimybės nevaržomai bendrauti ir laisvai keliauti ES;
11.
apgailestauja, kad per pastaruosius kelerius metus Baltarusijos valdžios institucijos keletą kartų atsisakė išduoti vizas įvažiuoti į Baltarusiją Europos Parlamento ir nacionalinių parlamentų nariams; ragina Baltarusijos valdžios institucijas nekurti tolesnių kliūčių Europos Parlamento delegacijai ryšiams su Baltarusija lankytis jų šalyje;
12.
pritaria požiūriui, kurio šiuo metu laikosi Baltarusijos valdžios institucijos, nepaisydamos milžiniško spaudimo, nepripažinti Pietų Osetijos ir Abchazijos vienašališkai deklaruotos nepriklausomybės;
13.
pažymi, kad Baltarusija yra vienintelė Europos šalis, kurioje vis dar taikoma mirties bausmė, ir ragina Minsko valdžios institucijas panaikinti Europos vertybėms prieštaraujančią bausmę;
14.
paveda Pirmininkui perduoti šią rezoliuciją Tarybai, Komisijai, valstybių narių parlamentams ir vyriausybėms, Jungtinių Tautų Generaliniam Sekretoriui, ESBO parlamentinėms asamblėjoms ir Europos Tarybai, Nepriklausomų valstybių sandraugos sekretoriatui ir Baltarusijos parlamentui ir vyriausybei.
