1.10.2008
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė Jan Marinus Wiersma, Justas Vincas Paleckis, Pasqualina Napoletano ir Klaus Hänsch
PSE frakcijos vardu
dėl padėties Baltarusijoje
Europos Parlamento rezoliucija dėl padėties Baltarusijoje
Europos Parlamentas ,
–
atsižvelgdamas į savo ankstesnes rezoliucijas dėl padėties Baltarusijoje,
–
atsižvelgdamas į ESBO rinkimų stebėjimo misijos pranešimą apie pirminius duomenis ir išvadas,
–
atsižvelgdamas į 2008 m. rugsėjo 15 ir 16 d. Europos Vadovų Tarybos išvadas,
–
atsižvelgdamas į Pirmininkaujančios valstybės narės deklaraciją ES vardu dėl Sergei Parsiukevič ir Andrei Kim išlaisvinimo,
–
atsižvelgdamas į 2006 m. lapkričio 21 d. Komisijos deklaraciją dėl Europos Sąjungos pasirengimo atnaujinti savo santykius su Baltarusija ir jos žmonėmis remiantis Europos kaimynystės politikos (EKP) priemonėmis,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi 2008 m. rugsėjo 28 d. Baltarusijoje vyko parlamento rinkimai,
B.
kadangi buvo nedidelio pagerėjimo rengiant rugsėjo 28 d. parlamento rinkimus; tačiau, kadangi, remiantis pirminėmis ESBO rinkimų stebėjimo misijos išvadomis, šių rinkimų metu nepakankamai atsižvelgta į ESBO nustatytus demokratinių rinkimų įsipareigojimus,
C.
kadangi 70 iš 263 kandidatų atstovavo opozicijai, bei nei vienas opozicijos kandidatas nebuvo išrinktas į parlamentą,
D.
kadangi prezidentas Lukašenka liepos 10 d. viešai paragino, kad rinkimai vyktų atvirai ir demokratiškai ir dar kartą tai pakartojo rugpjūčio 29 d. pasirodymo televizijoje metu,
E.
kadangi rinkimai vyko griežtai kontroliuojamoje aplinkoje ir pagal taisykles, kuriomis labai apriboti rinkiminė kampanija ir politinių partijų vaidmuo,
F.
kadangi su rinkiminės kampanija susijusių leidinių spausdinimo ir platinimo reglamentavimas buvo labai apribojantis,
G.
kadangi neatsižvelgta į Jungtinių demokratinių jėgų (JDJ) raginimas vyriausybei pradėti atvirą dialogą dėl rinkimų proceso; kadangi opozicijos kandidatų nuomonės dėl to, ar atsisakyti dalyvauti rinkimų procese, išsiskyrė, o tai parodo jų pasitikėjimo balsavimo procesu ir tikėtinu elgesiu skaičiuojant balsus trūkumą,
H.
kadangi nors ir Baltarusijos konstitucijoje draudžiami cenzūra, žiniasklaidos monopolis ir užtikrinama laisvė laisvai reikšti savo mintis ir įsitikinimus, trūksta žiniasklaidos, pateikiančios nepriklausomą požiūrį ir nuomonę;
I.
kadangi nededamos pastangos, kad rinkimų dieną juos stebėtų daug nepriklausomų, partijoms nepriklausančių vietos stebėtojų,
J.
kadangi rezultatų skaičiavimo ir suvedimo procedūros buvo neskaidrios ir joms trūko atskaitingumo; kadangi ESBO rinkimų stebėsimo misija balsų skaičiavimo procedūrą 48% aplankytų balsavimo apylinkių įvertino blogai arba labai blogai; kadangi ten, kur galima buvo patekti, pastebėta keletas tyčinio klastojimo atvejų,
K.
kadangi 35% atvejų ESBO stebėtojams neleista arba trukdyta stebėti balsų skaičiavimą, ir todėl buvo pažeistas pagrindinis rinkimų proceso elementas – skaidrumas,
L.
kadangi rinkimų dienos vakare Minske protestavo apie 800 opozicijos rėmėjų,
M.
kadangi Baltarusijos valdžios institucijos tarp rugpjūčio 16 ir 20 d. į laisvę paleido politinius kalinius Aliaksandr Kazulin, Sergej Parsiukevič ir Andrej Kim,
1.
pritaria ESBO rinkimų stebėjimo misijos išvadoms ir duomenims dėl rugsėjo 28 d. parlamento rinkimų Baltarusijoje; pažymi, kad rengiant šiuos rinkimus būtą pagerėjimo, bet apgailestauja, kad galiausiai jų metu nepakankamai atsižvelgta į ESBO nustatytus demokratinių rinkimų įsipareigojimus;
2.
mano, kad Baltarusijos vyriausybė nepasinaudojo proga pademonstruoti savo pagarbą demokratinėms vertybėms; nusivylęs tuo, kad šiais rinkimais nepasiekta jokios tikros tarptautinių ir Europos standartų pagarbos pažangos;
3.
ragina Baltarusijos vyriausybę dėti tolesnes esmines pastangas surengti tikrai demokratiškus rinkimus laikantis ESBO įsipareigojimų; ypač pažymi, kad vis dar rimtai nerimaujama dėl pagrindinių susirinkimų ir žodžio laisvės teisių ir galimybės rinkėjams pasirinkti iš daugelio požiūrių, kurios yra būtinos norint informuotai pasirinkti; apgailestauja, kad politinėms partijos teko menkas vaidmuo ir kad primestais apribojimais neleista, kad vyktų aktyvi rinkimų kampanija su tikra konkurencija;
4.
yra susirūpinęs dėl to, kad rugsėjo 28 d. Minske surengtą opozicijos mitingą Vidaus reikalų ministerija apibūdino kaip stambų viešosios tvarkos pažeidimą ir kad pranešama, kad informacija apie mitingą bus perduodama teisiniam įvertinimui prokuratūroje. ragina Baltarusijos valdžios institucijas gerbti pagrindines susirinkimų ir žodžio laisvės teises;
5.
džiaugiasi, kad Baltarusijos valdžios institucijos tarp rugpjūčio 16 ir 20 d. į laisvę paleido politinius kalinius Aliaksandr Kazulin, Sergej Parsiukevič ir Andrej Kim, su pasitenkinimu pažymi, kad jų paleidimas reiškia, kad Baltarusijoje šiuo metu nebėra tarptautiniu mastu pripažintų politinių kalinamų kalinių;
6.
mano, kad politinių kalinių paleidimas yra teigiamas žingsnis atkuriant ES ir Baltarusijos santykius; tačiau išlieka susirūpinęs dėl kitų žmogaus teisių padėties Baltarusijoje pagrindinių aspektų;
7.
primena į 2006 m. dokumentą dėl Europos Sąjungos pasiūlymo Baltarusijai įtrauktos Europos kaimynystės politikos siūlomas galimybes; dar kartą pakartoja savo poziciją, kad teigiamos ir konkrečios priemonės, kuriomis remiantis galima būtų vėl pradėti bendrauti su Baltarusija, priklausys nuo Baltarusijos pažangos priimant demokratijos ir žmogaus teisių vertybes;
8.
ragina Baltarusijos vyriausybę remti ir užtikrinti visų pagrindinių žmogaus teisių apsaugą ir užtikrinti, kad Baltarusija laikytųsi tarptautinių standartų, ypač Tarptautinio pilietinių ir politinių teisių pakto (TPPTP) 18 straipsnio nuostatų;
9.
ragina Baltarusijos vyriausybę patvirtinti savo teiginius apie norą pagerinti bendradarbiavimą su ES ir sukurti palankesnes sąlygas pradėti ES ir Baltarusijos diskusijas atkreipiant daugiau dėmesio į šalies vidaus situaciją ir pradedant derybas dėl politinių, ekonominių, socialinių ir žmogaus teisių klausimų, į kurias būtų įtraukiamos visos politinės partijos, opozicijos jėgos, NVO, profesinės sąjungos ir jaunimo organizacijos;
10.
ragina Tarybą ir Komisiją toliau siekti vizų išdavimo Baltarusijos piliečiams tvarkos supaprastinimo ir liberalizavimo, kadangi tokie veiksmai yra itin svarbūs norint pasiekti pagrindinius ES politikos Baltarusijos atžvilgiu tikslus, t. y., palengvinti ir sustiprinti žmonių asmeninius ryšius ir demokratizuoti šią valstybę; ragina jas atsižvelgiant į tai apsvarstyti galimybes sumažinti mokestį už vizų išdavimą Baltarusijos piliečiams, norintiems patekti į Šengeno teritoriją, nes tai vienintelis būdas užkirsti kelią didėjančiai Baltarusijos ir jos piliečių atskirčiai;
11.
smerkia tai, kad Baltarusija yra vienintelė šalis Europoje, kurioje vis dar nepanaikinta mirties bausmė, kuri prieštarauja visuotinėms Europos vertybėms;
12.
ragina Baltarusijos valdžios institucijas nekurti jokių kliūčių Europos Parlamento ir nacionalinių parlamentų nariams apsilankyti jų šalyje;
13.
paveda Pirmininkui perduoti šią rezoliuciją Tarybai, Komisijai, valstybių narių parlamentams ir vyriausybėms, Jungtinių Tautų Generaliniam Sekretoriui, Europos saugumo ir bendradarbiavimo organizacijos (ESBO) parlamentinėms asamblėjoms ir Europos Tarybai bei Baltarusijos vyriausybei.
