Europos Parlamente – nuomonės dėl CŽV veiklos Europoje
Teisingumas ir vidaus reikalai
2007-02-14 - 12:10
Trečiadienio rytą Europos Parlamente vyko debatai apie numanomą neteisėtą JAV CŽV veiklą Europos šalyse.
„Atskleidėme penkerius metus trukusį piktnaudžiavimą prisidengiant kova su terorizmu“, – pristatydamas laikinojo EP komiteto ataskaitą šiuo klausimu sakė EP pranešėjas Giovanni Claudio Fava (Socialistų frakcija, Italija). Kalbėtojas teigė, jog kai kurių Europos šalių vyriausybės „tikrai žinojo“ apie ypatinguosius perdavimus ir „labai nedaug Europos šalių yra visiškai nekaltos“. „Negalime elgtis taip, tarsi nieko nebūtų buvę“, – sakė G.C. Fava. Jis paragino Parlamentą „nepamiršti principų“ ir patvirtinti komiteto išvadas, kad ateityje panašūs faktai nepasikartotų.
ES Tarybos atstovas Vokietijos Europos reikalų ministras Günter Gloser pažymėjo atskirų ES valstybių pareigą toliau tirti išaiškėjusius faktus. Prelegentas pavadino „nepagrįstais“ kaltinimus, jog Taryba nepakankamai bendradarbiavo su Parlamento komitetu. Nors Taryba pageidautų sušvelninti kai kuriuos ataskaitos sakinius, iš esmės ji sutinka su dokumente reiškiama nuomone, jog kovojant su terorizmu svarbu laikytis žmogaus teisių.
ES Teisingumo ir vidaus reikalų komisaras Franco Frattini taip pat sutiko, jog nevalia užtikrinti saugumo pažeidžiant žmogaus teises. Pasak komisaro, valstybės turėtų „atlikti nepriklausomus, nešališkus tyrimus“ ir išaiškinti tiesą, kokia nemaloni ji bebūtų. Be to, pasak F. Frattini, „slaptosios tarnybos turi būti politiškai atskaitingos parlamentams“. Savo ruožtu Europos Komisija pasiūlys sustiprinti europinę oro erdvės kontrolę, kad slaptosios tarnybos negalėtų prisidengti civiliniais skrydžiais. Komisaras taip pat pažymėjo, jog JAV nėra vienintelės šios situacijos kaltininkės, o ES bendradarbiavimas saugumo srityje su šia šalimi turi tęstis.
Europos liaudies partijos vardu kalbėjęs Jas Gawronski (Italija) pabrėžė, kad EP ataskaita neturi „apskritai smerkti slaptųjų tarnybų“ ar „tapti kaltinamuoju aktu“ JAV. Europarlamentaras taip pat pasiūlė įrašyti dvi pataisas, jog slaptosios tarnybos turi teisę veikti slaptai ar vykdyti skrydžius, nepažeisdamos įstatymų. Jei šios pataisos nebūtų priimtos, jo frakcija nepritars ataskaitai, teigė prelegentas ir pridūrė, jog didelė dalis frakcijos neparems jos bet kokiu atveju.
Socialistų frakcijos atstovas Wolfgang Kreissl-Dörfler (Vokietija) ragino kovojant su terorizmu laikytis žmogaus teisių, nes kitaip „pakirstume pačius ES pamatus“. „Laisvės daina negali būti sugrota prievartos instrumentais“, – kalbėjo EP narys ir pridūrė, jog šalių vyriausybės atsako ne tik už tai, ką jos daro, bet ir už tai, ko jos nepadaro.
Pažymėjęs, jog „kalbame apie Europos patikimumą“, Liberalų ir demokratų aljanso atstovas Ignasi Guardans (Ispanija) sakė, jog EP siunčia žinią Europos šalių vyriausybėms, kad jos „negali mūsų vardu kariauti nešvaraus karo“.
Sąjungos už tautų Europą atstovas Konrad Szymański (Lenkijoje) ataskaitoje pasigedo tvirtų įrodymų. Žaliųjų atstovas Cem Özdemir (Vokietija) kritikavo kai kurių šalių pareigūnų nenorą bendradarbiauti su EP komitetu, „tarsi tęstųsi Varšuvos pakto laikai“. Deputatas pridūrė, jog EP ataskaita „nėra antiamerikonizmas“, – tai rūpinimasis žmogaus teisėmis ir demokratija. Europos vieningųjų kairiųjų atstovas Giusto Catania (Italija) CŽV veiksmus Europoje pavadino „gėdinga kovos su terorizmu strategija“.
Nepriklausomybės ir demokratijos frakcijos vardu kalbėjęs Gerard Batten (Jungtinė Karalystė) ataskaitoje įžvelgė „antiamerikietiškas nuostatas“ ir siekį sustiprinti ES galias. Deputatas taip pat padėkojo JAV už „ideologinį karą su fundamentalistiniu islamu“. Identiteto, tradicijų ir suverenumo frakcijos atstovas Luca Romagnoli (Italija) ataskaitą pavadino „tendencinga“ ir suabejojo joje pateiktais įrodymais. Apie įrodymų trūkumą taip pat kalbėjo frakcijoms nepriklausantis EP narys Roger Helmer (Jungtinė Karalystė). Europarlamentaras pavadino ataskaitą „antiamerikietiška propaganda“ ir teigė, jog ji „mažai kuo prisidės prie žmogaus teisių skatinimo“.
Giovanni Claudio FAVA (PSE, IT) A6-0020/2007
Dėl numanomo CŽV vykdyto Europos šalių panaudojimo gabenti kalinius ir juos neteisėtai kalinti
Iniciatyvos procedūra.
Svarstymas ir balsavimas: 2007-02-14
20070208IPR02898 Europos Parlamentas patvirtino galutinę ataskaitą apie CŽV veiklą Europoje
-//EP//TEXT IM-PRESS 20070209IPR02947 0 NOT XML V0//LT
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
