P6_TA(2006)0139
Pasaulinė sveikatos diena
B6-0228 , 0231 , 0232 , 0233 , 0236 ir 0238/2006
Europos Parlamento rezoliucija dėl Pasaulinės sveikatos dienos
Europos Parlamentas
, –
atsižvelgdamas į tai, kad 2006 m. balandžio 7 d. minima Pasaulinė sveikatos diena, skirta sveikatos priežiūros darbuotojams,
–
atsižvelgdamas į tai, kad Pasaulinės sveikatos dieną bus pradėtas 2006–2015 m. Sveikatos priežiūros darbuotojų dešimtmetis,
–
atsižvelgdamas į Komisijos komunikatą Tarybai ir Europos Parlamentui dėl ES veiksmų žmogiškųjų išteklių krizei besivystančių šalių sveikatos apsaugos srityje išspręsti strategijos ( KOM(2005)0642 ),
–
atsižvelgdamas į Tūkstantmečio vystimosi tikslus (TVT),
–
atsižvelgdamas į 2004 m. gruodžio mėn. Abudžoje vykusį antrąjį aukšto lygio forumą dėl TVT sveikatos srityje ir jo išvadas,
–
atsižvelgdamas į 2005 m. rugsėjo 14-16 d. Niujorke vykusį Pasaulio aukščiausio lygio susitikimą ir jo išvadas dėl progreso siekiant TVT,
–
atsižvelgdamas į Tarybos bei valstybių narių atstovų, susitikusių Taryboje, Europos Parlamento ir Komisijos jungtinį pareiškimą dėl Europos Sąjungos vystymosi politikos "Europos susitarimas" OL C 46, 2006 2 24, p. 1.
,
–
atsižvelgdamas į 2005 m. gruodžio 7 d. paskelbtą Pasaulio banko pranešimą dėl sveikatos priežiūros "Sveikatos, maitinimo ir gyventojų paslaugų teikimas skurstantiesiems: kas pavyksta, kas nepavyksta ir kodėl",
–
atsižvelgdamas į Įsipareigojimo pareiškimą dėl ŽIV ir AIDS, 2001m. birželio mėn. priimtą Jungtinių Tautų Generalinės Asamblėjos specialiajame posėdyje (JTGASP) ir į artėjančią jo nuodugnią peržiūrą, o taip pat į 2006 m. birželio mėn. vyksiantį aukšto lygio susitikimą,
–
atsižvelgdamas į Darbo tvarkos taisyklių 103 straipsnio 4 dalį,
A.
kadangi daugelyje besivystančio pasaulio šalių labai trūksta sveikatos priežiūros darbuotojų, kurie migruoja iš skurdesnių regionų arba jų viduje,
B.
kadangi žmogiškųjų išteklių sveikatos priežiūros sektoriuje ypatingai trūksta ne tik besivystančiose šalyse, bet taip pat ir Europoje ir visose kitose pasaulio valstybėse, ypač kilus pandemijai,
C.
kadangi išsivysčiusiose šalyse senėjant visuomenei padidėjo sveikatos priežiūros darbuotojų paklausa, ir tai ypatingai pritraukė gydytojų ir seselių iš besivystančių šalių bei dar labiau padidino esamą sveikatos priežiūros darbuotojų trūkumą tose šalyse,
D.
kadangi tiek pagalbą teikiančios, tiek pagalbą gaunančios šalys įsipareigojo siekti TVT, trys iš kurių yra tiesiogiai susiję su sveikata: mažinti vaikų mirtingumą, gerinti motinų sveikatą ir kovoti su ŽIV ir AIDS, tuberkulioze, maliarija ir kitomis ligomis,
E.
kadangi galimybė gauti sveikatos priežiūros paslaugas yra pagrindinė žmogaus teisė,
F.
kadangi ŽIV ir AIDS, tuberkuliozė ir maliarija prisidėjo prie visuomenės sveikatos pablogėjimo bendrai, o ypač besivystančiose šalyse, ypatingai padarydamos žalos sveikatos sektoriui, įskaitant sveikatos priežiūros darbuotojų netektį,
G.
kadangi sveikatos priežiūros darbuotojams išsivysčiusiose, ir ypač besivystančiose šalyse kyla didesnis pavojus užsikrėsti infekcinėmis ligomis ar patirti toksinių medžiagų poveikį,
H.
kadangi dėl karų besivystančiose šalyse dažnai kyla nepaprastosios padėtys, kurias šalinant turi dalyvauti daug specialiai apmokytų sveikatos priežiūros darbuotojų,
I.
kadangi sveikatos priežiūros darbuotojų mokymas besivystančiose šalyse nėra pakankamas dėl politinės valios ar išteklių trūkumo,
J.
kadangi, siekiant veiksmingumo, sveikatos priežiūros darbuotojai besivystančiose šalyse turi turėti reikiamą infrastruktūrą su atitinkama technine ir farmacine parama,
K.
kadangi nuolatinis medicininis mokymas, kokybės užtikrinimas ir medicininės apsaugos užtikrinimas yra labai svarbūs besivystančių šalių sveikatos priežiūros darbuotojų medicinos praktikoje,
1.
džiaugiasi aukščiau minėtu Komisijos komunikatu ir visiškai pritaria jo teiginiui, kad
"pažanga siekiant TVT galima tik padidinus investicijas į sveikatos priežiūros darbuotojus"
, taip pat džiaugiasi aiškiu Komisijos įsipareigojimu kartu su besivystančiomis šalimis kurti vystymosi strategijas;
2.
kritiškai vertina tai, kad Komisijos išreikštas įsipareigojimas besivystančiose šalyse gerinti sveikatos priežiūrą ir siekti TVT prieštarauja jos sprendimui dėl sveikatos apsaugos sektoriui skiriamų vystymosi fondų lėšų; pabrėžia, kad, pvz., 2003 m. tik 5,2 proc. Europos vystymosi fondo lėšų buvo skirta sveikatos sektoriui, o 2002 m. – tik 4 proc.;
3.
apgailestauja, kad Komisija ketina siūlyti, jog iš vystymuisi skiriamų lėšų pagal naująją vystymosi bendradarbiavimo priemonę tik 6 proc. bus skiriami žmogaus ir socialiniam vystymuisi, kuris apima ne tik sveikatos priežiūrą, ŽIV ir AIDS bei lytinę ir reprodukcinę sveikatą, bet ir visus kitus socialinius klausimus, įskaitant vaikų priežiūrą, švietimą ir lyčių programas;
4.
ragina Komisiją įvykdyti ilgalaikį Parlamento reikalavimą, kad 35 proc. vystymuisi skirtų lėšų būtų panaudojama socialiniam sektoriui, o 20 proc. visų lėšų būtų panaudojama pagrindinei sveikatos priežiūrai ir pagrindiniam išsilavinimui teikti;
5.
pripažįsta, kad būtina skubiai pagerinti donorų teikiamos pagalbos suderinamumą tiek ES, tiek pasaulio lygmenimis ir sutinka, kad biudžeto parama, susieta su pakankamai aiškiais veiklos rodikliais, gali būti efektyvus būdas gerinti suderinamumą ir padidinti nuspėjamumą;
6.
ragina skirti reikiamą finansavimą reprodukcinės sveikatos projektams ir smerkia globalaus nutildymo taisyklę (angl.
global gag rule
) (Meksiko miesto politiką), pagal kurią yra blokuojamas JAV finansavimas tokiems projektams;
7.
pripažįsta, kad viena pagrindinių šios sunkios padėties priežasčių besivystančiose šalyse yra didelė sveikatos priežiūros darbuotojų, kurie įdarbinami turtingenėse šalyse (ypač ES šalyse ir JAV), migracija, ir ragina ES imtis priemonių, kad būtų priimtas Etiško įdarbinimo elgesio kodeksas;
8.
yra įsitikinęs, kad kovojant su šia tendencija sveikatos priežiūros darbuotojams pirmiausia reikia sudaryti geras mokymosi ir darbo sąlygas atitinkamoje srityje, sukurti iniciatyvas, kurios juos skatintų dirbti ten, kur jų labiausiai reikia, ir aprūpinti juos vakcinomis nuo galimų pandemijų;
9.
ragina Komisiją ir valstybes nares visapusiškai įgyvendinti vystymosi politikos darnumą, kurio jos įsipareigojo siekti pasirašydamos aukščiau minėtą jungtinį pareiškimą dėl vystymosi politikos, užtikrinant, kad migracijos politika nepažeistų besivystančių šalių interesų - aktyviai nesiektų reikalingiausių sveikatos priežiūros darbuotojų iš skurdžiausių valstybių atvykimo;
10.
tačiau pabrėžia, kad geriausias būdas kovoti su protų nutekėjimu sveikatos sektoriuje yra karjeros galimybių sudarymas svarbiausiems sveikatos priežiūros darbuotojams, liekantiems savo šalyse; ragina Komisiją, valstybes nares ir besivystančių šalių vyriausybes investuoti į svarbiausių sveikatos priežiūros darbuotojų mokymus;
11.
ragina besivystančias šalis atkurti savo viešąsias ir pagrindines sveikatos priežiūros sistemas bei paslaugas, o ES ragina remti šį procesą teikiant pagalbą žmogiškųjų ir institucinių pajėgumų bei infrastruktūros stiprinimui, įskaitant medicinos personalo darbo sąlygų gerinimą, aprūpinimą reikiama medicinine įranga ir technologijų perdavimą;
12.
ragina Komisiją ir valstybes nares padaryti viską, kad būtų užtikrinta, jog sveikatos priežiūrai skirtos lėšos pasiektų labiausiai skurstančius besivystančiose šalyse; pabrėžia, jog būtina užtikrinti, kad sveikatos priežiūros paslaugos būtų teikiamos kaimo ir atokiose vietovėse;
13.
ragina ES valstybes nares siekti, kad pasaulinė sveikata ir medikamentai taptų strategine sritimi, ir imtis ryžtingų veiksmų siekiant teikti pirmenybę moksliniams tyrimams ir taikomajai veiklai, kad būtų patenkinti pacientų, ypač nedaug lėšų turinčių pacientų, poreikiai;
14.
ragina ES užtikrinti, kad fundamentaliųjų mokslų ir biomedicinos pažanga būtų panaudota teikiant geresnes, saugesnes ir prieinamesnes sveikatos priežiūros paslaugas, įskaitant galimybę visiems ir ypač skurstantiems pacientams įsigyti būtiniausių medikamentų.
15.
ragina Komisiją ir valstybes nares plėtoti partnerystę su besivystančių šalių ligoninėmis ir skatinti bendradarbiavimą naudojant vaizdo konferencijas, kurios gali leisti santykinai mažoms ir atokioms ligoninėms pasinaudoti kitų ligoninių ar šalių aukšto lygio profesionalų žiniomis ir pagalba ir efektyviai paremti būtiniausios sveikatos priežiūros vystymą;
16.
ragina veiksmingai planuoti sveikatos sektoriaus žmogiškųjų išteklių pasiskirstymą visose valstybėse narėse, kad būtų patenkinta vidaus paklausa ir sumažintas neigiamas poveikis kaimyninėms, Afrikos ir kitoms šios problemos paveiktoms šalims;
17.
ragina Komisiją ir valstybes nares aktyviai remti medicininį išsilavinimą besivystančiose šalyse ir sudaryti galimybę jį įgyti studentams, kilusiems iš kaimo ir atokių vietovių;
18.
yra įsitikinęs, kad vienas iš ES prioritetų siekiant sumažinti sveikatos priežiūros darbuotojų trūkumą įvairiose valstybėse narėse yra išlaikyti ir padidinti ES sveikatos priežiūros darbuotojų skaičių tam tikromis priemonėmis, pvz., skatinti profesinį judėjimą ES, sudaryti geresnes darbo sąlygas, padidinti paramą investuojant į mokymus ir sukurti veiksmingą iniciatyvų sistemą, kuri būtų pagrįsta moksliniais tyrimais, analize, ir konsultacijomis su sveikatos priežiūros darbuotojais;
19.
mano, kad labai svarbu visiems užtikrinti galimybę gauti aukštos kokybės ir nemokamas sveikatos apsaugos paslaugas;
20.
pabrėžia, kad būtina kurti veiksmingą vakciną nuo maliarijos, o šį procesą paspartintų tarptautinės privataus ir viešojo sektoriaus partnerystės;
21.
išreiškia savo dėkingumą ir pritarimą NVO dėl jų darbo besivystančiose šalyse teikiant pagalbą ir žinias sveikatos srityje; ragina Komisiją aktyviai remti šias NVO;
22.
primena apie bauginančią penkių Bulgarijos slaugos darbuotojų ir Palestinos gydytojo, kuriems paskirta mirties bausmė, padėtį Tripolyje;
23.
paveda Pirmininkui perduoti šią rezoliuciją Tarybai, Komisijai, valstybių narių ir visų besivystančių šalių vyriausybėms, o taip pat Pasaulio sveikatos organizacijos Generaliniam sekretoriui Dr. Lee Jong-wook.
