11.1.2011 B7-0025/2011 PASIŪLYMAS DĖL REZOLIUCIJOS pateiktas siekiant užbaigti diskusijas dėl Komisijos pareiškimo
pagal Darbo tvarkos taisyklių 110 straipsnio 2 dalį
dėl Haičio atstatymo praėjus metams nuo žemės drebėjimo
Charles Tannock
,
Emma McClarkin
ECR frakcijos vardu
PE455.850v01-00 B7‑0025/2011 Europos Parlamento rezoliucija dėl Haičio atstatymo praėjus metams nuo žemės drebėjimo
Europos Parlamentas ,
– atsižvelgdamas į 2010 m. sausio 25 d. Monrealyje įvykusios parengiamosios ministrų konferencijos išvadas,
– atsižvelgdamas į 2010 m. sausio 19 d. vykusias Europos Parlamento diskusijas dėl žemės drebėjimo Haityje su Komisijos pirmininko pavaduotoja-vyriausiąja įgaliotine M. Ashton,
– atsižvelgdamas į 2010 m. sausio 18 d. Briuselyje įvykusio neeilinio Užsienio reikalų tarybos posėdžio išvadas,
– atsižvelgdamas į 2010 m. vasario 10 d. Europos Parlamento rezoliuciją dėl žemės drebėjimo Haityje,
– atsižvelgdamas į Darbo tvarkos taisyklių 110 straipsnio 2 dalį,
A. kadangi 2010 m. sausio 12 d. Haitį sukrėtė žemės drebėjimas, kurio stiprumas siekė 7,3 balo pagal Richterio skalę, ir keli stiprūs pakartotiniai požeminiai smūgiai, kurie labai paveikė šalį ir padarė daug žalos Port o Prensui, Žakmeliui ir kitoms regiono gyvenvietėms, taip pat vyriausybės pastatams, pagrindinei infrastruktūrai ir sritims, kuriose gyventojų tankumas didžiausias,
B. kadangi per žemės drebėjimą žuvo 222 750 žmonių, 1,7 milijono žmonių liko be namų, buvo sugriauta 60 proc. ligoninių ir 5 000 mokyklų, nukentėjo 3 milijonai žmonių ir visi padaryto nuostoliai sudaro apie 7,8 milijardus JAV dolerių,
C. kadangi ES valstybės narės įsipareigojo skirti beveik 201 milijonus eurų siekiančią neatidėliotiną pagalbą; be to, Europos Komisijos skirta skubi humanitarinė pagalba sudaro 120 milijonų eurų,
D. kadangi ES buvo pirmoji pasaulinė donorė Haityje, įsipareigojusi skirti 1,2 milijardus eurų padėti Haičio vyriausybei visose srityse trumpuoju ir ilguoju laikotarpiu; kadangi ES išmokėjo apie 600 milijonų eurų, o tai sudaro daugiau nei pusę žadėtos sumos; kadangi Komisija įsipareigojo skirti 522 milijonus eurų, o išmokėjo 330 milijonų,
1. džiaugiasi Haičio valdžios institucijų ir pilietinės visuomenės, taip pat JT, NVO ir kitų dvišalių donorų pastangomis padėti Haičio gyventojams ir reiškia padėką pastaruosius metus neatidėliotiną pagalbą teikusioms organizacijoms ir pavieniams asmenims iš visos Sąjungos;
2. pažymi, kad padėties humanitariniais klausimais įvyko teigiamų pokyčių tokiose srityse, kaip antai šeimų susijungimas, sugriautų struktūrų įvertinimas, maisto tiekimas, medicininė pagalba ir laikino prieglobsčio suteikimas, valymo programos bei mėginimai skatinti ekonomiką ir kurti darbo vietas;
3. pažymi, kad, atsižvelgiant į Haičio valdžios institucijų prioritetus ir užduočių pasiskirstymą tarp ES valstybių narių, ES intervencija buvo sutelkta į tris pagrindines sritis ir tos sritys apėmė infrastruktūrą, paramą valstybei ir laikiną prieglobstį;
4. pripažįsta, kad neatidėliotina pagalba turi būti teikiama lygiagrečiai su programomis, kurios apima vykstančius struktūrinės žalos vertinimus ir saugesnių namų ir sveikatos priežiūros įstaigų atstatymą;
5. pabrėžia niokojančius neseniai prasidėjusio choleros protrūkio padarinius ir papildomus sunkumus, kuriuos jis sukėlė Haičio gyventojams ir pagalbą teikiantiems darbuotojams;
6. pabrėžia, kad po kiekvienos humanitarinės krizės svarbiausia problema, ypač neturtingoje šalyje, yra sugriauta infrastruktūra; pabrėžia, kad būtina rasti veiksmingus sprendimus siekiant sukurti pagrindinę infrastruktūrą, kad būtų užtikrinta, jog žmones pasiektų pagrindinė pagalba (maistas, vanduo, vaistai ir antklodės);
7. ragina ES pirmenybę teikti karinės ir civilinės inžinerijos pajėgų siuntimui ir daugiausia dėmesio skirti neatidėliotinai medicinos pagalbai, vandens tiekimui ir sanitarijai, medicinos paslaugoms, prieglobsčiui, logistikai, telekomunikacijoms ir aprūpinimui maistui;
8. remia ES pastangas skatinti maisto produktų gamybą vietoje, atkurti sunaikintą infrastruktūrą ir teikti smulkiesiems ūkininkams būtinus produktus (sėklas, trąšas ir įrankius);
9. ragina Komisiją dėti visas pastangas ir remti mokamo darbo programas, kurios labai svarbios siekiant bendruomenei suteikti lėšų – grynųjų pinigų – ir padėti atsigauti bankams bei jų veiklai; pabrėžia, kad atstatymo darbai turi būti vykdomi tariantis su Haičio gyventojais ir juos įtraukiant;
10. ragina Europos Komisiją toliau plėtoti proaktyvią politiką ir nuolat turėti sukauptos paramos strateginėse vietose, kad būtų galima greičiau suteikti ES neatidėliotiną pagalbą, taigi lemiamais pirmaisiais etapais iškart po gaivalinės nelaimės pagalba būtų teikiama greičiau;
11. yra labai susirūpinęs dėl pažeidžiamų ir perkeltų asmenų, ypač moterų ir vaikų, gerovės; ragina ES dėti visas pastangas siekiant pasirūpinti našlaičiais, nelydimais ir atskirtais vaikais, taip pat užkirsti kelią netinkamam arba neteisėtam jų išvežimui iš Haičio;
12. pabrėžia, kad jau prieš žemės drebėjimą Haitis buvo viena iš skurdžiausių Vakarų pusrutulio šalių , kurioje daugelis gyventojų savo pagrindinius poreikius galėjo patenkinti tik naudodamiesi pagalba iš užsienio; pabrėžia, kad dabar, atsižvelgiant į neveiksmingą infrastruktūrą, socialines paslaugas ir į nusilpusią vyriausybę, atėjo laikas padėti Haičiui tapti ekonomiškai ir politiškai stipria ir savarankiška valstybe;
13. ragina Haičio valdžios institucijas užtikrinti sąlygas laisviems ir skaidriems rinkimams ir skatina Haičio gyventojus taikiai dalyvauti antrame rinkimų ture;
14. mano, kad Haičio stabilumas ir demokratinis funkcionavimas yra išankstinė sąlyga, kad būtų galima užtikrinti, jog ES ir tarptautinė bendruomenė galėtų bendradarbiauti su teisėtu partneriu, gebančiu nustatyti šalies pirmaeilius poreikius;
15. ragina tarptautinę bendruomenę pasinaudoti šia proga ir kartą ir visiems laikams išspręsti pamatinius Haičio skurdo klausimus, taip pat padėti, kad Haitis išbristų iš šios nelaimės kaip demokratiška šalis ir jo ekonomika galėtų išlaikyti savo gyventojus; ragina visas Paryžiaus klubo nares laikytis savo 2009 m. įsipareigojimų panaikinti Haičio tarptautines skolas ir ragina visas kitas valstybes pasekti šiuo pavyzdžiu;
16. paveda Pirmininkui perduoti šią rezoliuciją Komisijos pirmininko pavaduotojai-Sąjungos vyriausiajai įgaliotinei užsienio reikalams ir saugumo politikai, Europos Komisijos pirmininkui, Haičio prezidentui ir vyriausybei, JT Generalinio Sekretoriaus pavaduotojui humanitariniams reikalams ir neatidėliotinai pagalbai bei valstybių narių vyriausybėms.
