Klausimas, į kurį atsakoma raštu, Nr. E-012108/2011
Komisijai
Darbo tvarkos taisyklių 117 straipsnis
Zigmantas Balčytis (S&D)
(2011 m. gruodžio 20 d.)
Tema: Cheminiai ginklai Baltijos jūroje
Baltijos jūros dugne esantis cheminių ginklų arsenalas – milžiniška ekologinė problema. Helsinkio komisijos (HELCOM) duomenimis, šiuo metu Baltijos jūros dugne yra 40 tūkstančių tonų cheminių ginklų. Kasmet didėja pavojus, kad cheminės medžiagos pateks į aplinką. Turimų žinių apie palaidotą cheminę ginkluotę kiekis dar neleidžia prognozuoti galimo cheminių medžiagų pasklidimo jūrinėje aplinkoje, o tai kelia susirūpinimą jūrinės ekosistemos būkle ir reikalauja daugiau dėmesio skirti tam, kad būtų ištirta ši sudėtinga situacija. Įvairių šalių mokslininkų teigimu, Baltijos jūroje palaidotų ginklų cheminės medžiagos pradeda sklisti į jūros aplinką.
Viename iš pagrindinių Baltijos jūros regiono strategijos pirmojo ramsčio projektų numatyta: „Įvertinti poreikį išvalyti jūrą nuo cheminių ginklų“.
Noriu paklausti Komisijos, ar nustatyta didžiausia grėsmė ginklų cheminių medžiagų patekimo į jūros aplinką procese?
Kokie tyrimai šiuo metu vykdomi, siekiant įvertinti poreikį pašalinti iš jūros cheminius ginklus?
Kada numatytas galutinis projekto užbaigimo terminas?
Kokios šalys dalyvauja įgyvendinant šį projektą?
Kiek lėšų reikia šiam projektui įgyvendinti?
Kiek lėšų šiuo metu skirta šiam projektui įgyvendinti?