P6_TA(2005)0184
Togas
B6-0282 , 0285 , 0288 , 0312 ir 0314/2005
Europos Parlamento rezoliucija dėl Togo
Europos Parlamentas
, –
atsižvelgdamas į Afrikos žmogaus ir tautų teisių chartiją,
–
atsižvelgdamas į savo ankstesnes rezoliucijas dėl padėties Toge,
–
atsižvelgdamas į Komisijos ir Tarybai pirmininkaujančios valstybės pareiškimus,
–
atsižvelgdamas į Darbo tvarkos taisyklių 115 straipsnio 5 dalį,
A.
rimtai susirūpinęs dėl smurto protrūkio, kilusio po 2005 m. balandžio 24 d. vykusių ginčytinų prezidento rinkimų, kuris nusinešė 100 žmonių gyvybę ir dėl kurio daugiau nei 18 500 žmonių pabėgo į kaimynines šalis Beniną ir Ganą,
B.
kadangi smurtas prasiveržė 2005 m. balandžio 26 d., kai Faure Gnassingbe, Eyadema Gnassingbe sūnus, buvo paskelbtas rinkimų nugalėtoju remiantis preliminariais rezultatais, pagal kuriuos jis gavo 60 proc. balsų, o šešių partijų opozicijos koalicijai vadovavęs Emmanuel Bob-Akitani – 38 proc. balsų,
C.
kadangi 2005 m. balandžio 24 d. Toge vykusių prezidento rinkimų metu buvo padaryta daug rimtų pažeidimų, kurie prasidėjo rengiant rinkėjų sąrašus ir dalijant balsavimo biuletenius ir peraugo į brutalias opozicijos narių represijas,
D.
kadangi Togo Konstitucinis Teismas patvirtino, kad Faure Gnassingbe laimėjo prezidento rinkimus ir atmetė opozicijos tvirtinimus, kad rinkimų rezultatai buvo suklastoti,
E.
kadangi opozicijos partijų koalicija nesutinka su rinkimų rezultatais ir reikalauja paskelbti juos negaliojančiais, smerkdama rimtus balsavimo proceso metu įvykusius pažeidimus;
F.
kadangi ginkluoti kareiviai iš kai kurių balsavimo būstinių išnešė balsavimo urnas iš karto, kai tik jos užsidarė,
G.
kadangi, nesilaikant susitarimo, kuris buvo pasirašytas palaikant Vakarų Afrikos valstybių ekonominei bendrijai (ECOWAS), opozicijos atstovams nebuvo leista dalyvauti nepriklausomos rinkimų komisijos darbe,
H.
kadangi pranešama, kad po rinkimų kilusio smurto protrūkio metu žuvo dešimtys žmonių ir daugiau nei 300 buvo sunkiai sužeisti,
I.
kadangi tarptautinė reakcija į rinkimus iki šiol buvo skirtinga, pvz., Prancūzija ir ECOWAS įvertino juos kaip nepaisant kai kurių pažeidimų patenkinamus, o JAV išreiškė abejones dėl rezultatų teisėtumo,
J.
kadangi ECOWAS pirmininkas, Nigerijos prezidentas Mamadou Tandja, 2005 m. gegužės 1 d. pasiuntė delegaciją į Lomė, siekdamas prisidėti prie dedamų pastangų išspręsti šalies krizę ir sustabdyti tolesnę jau nuo Dramblio Kaulo Kranto krizės sunkiai kenčiančio regiono destabilizaciją,
1.
griežtai smerkia brutalias policijos represijas, kurių ji ėmėsi prieš rinkimų tvarka abejojančius žmones, ir smurtą prieš užsieniečius;
2.
smerkia tyčinį Goethes Instituto Lomėje padegimą, kurio metu institutas buvo visiškai nuniokotas, ir ragina Togo valdžios institucijas užtikrinti tinkamą visų užsienio piliečių ir institucijų apsaugą;
3.
ragina saugumo pajėgas nutraukti šiurkštų elgesį su civiliais gyventojais ir jų gąsdinimą, užbaigti ginkluotų grupuočių veiklą ir atlikti savo pareigą palaikyti viešąją tvarką griežtai laikantis žmogaus teisių;
4.
ragina sukurti nepriklausomą faktų nustatymo komisiją, kuri nagrinėtų prievartos veiksmus ir nustatytų už juos atsakingus asmenis, kad nusikaltusieji galėtų būti patraukti baudžiamojon atsakomybėn ir atsakyti už savo veiksmus, bet kartu būtų gerbiama jų teisė į nešališką teisminį procesą;
5.
mano, kad 2005 m. balandžio 24 d. rinkimai vyko nesilaikant skaidrumo, pliuralizmo principų bei asmens laisvės nuspręsti savo ateitį − principų, kurių laikymąsi garantuoja atitinkamos regioninės ir tarptautinės teisinės priemonės, − ir kad negali būti pripažintas per šiuos rinkimus išrinktos valdžios teisėtumas;
6.
pabrėžia, kad šie rinkimai neatitinka sąlygų, kurias būtina išpildyti siekiant atnaujinti Togo ir Europos Sąjungos bendradarbiavimą;
7.
ragina Togo valdžios institucijas sušaukti nacionalinę konferenciją, kurioje dalyvautų opozicinės partijos ir pilietinės visuomenės atstovai, siekiant surasti būdą krizei išspręsti ir numatyti naujus prezidento ir įstatymų leidžiamosios valdžios rinkimus, kurie būtų verti demokratiškų, laisvų, teisingų, skaidrių rinkimų vardo, kuriuos stebėtų tarptautinės institucijos ir visų šalių sutikimu būtų peržiūrėtas kodeksas bei rinkėjų sąrašai;
8.
ragina Komisiją, Tarybą ir visas regionines ir tarptautines institucijas siekti, kad būtų sugrįžta prie saugumo ir dialogo ir kad visų politinių judėjimų ir civilinių bei karinių institucijų vadovai, remdamiesi visų Togo gyventojų demokratiniu sprendimu, galėtų žengti tautinio susitaikymo keliu ir pradėti tikrą pereinamąjį procesą;
9.
ragina valstybes nares susilaikyti nuo vienašališkų pareiškimų apie rinkimų teisėtumą ir verčiau siekti suformuoti bendrą poziciją su ES;
10.
ragina Togo valdžios institucijas laikytis 22 įsipareigojimų, prisiimtų remiantis Kotonu susitarimo 96 straipsnyje numatytomis konsultacijomis, dėl demokratijos atkūrimo ir pagarbos žmogaus teisėms bei pagrindinėms laisvėms;
11.
mano, kad Togo valdžios institucijos privalo prisiimti visišką atsakomybę už smurto aktus, pažeidžiančius civilių gyventojų, ypač opozicinių politinių partijų veikėjų, aktyvių kovotojų už žmogaus teises ir žurnalistų, fizinę neliečiamybę;
12.
paveda Pirmininkui perduoti šią rezoliuciją Tarybai, Komisijai, Jungtinių Tautų, Afrikos Sąjungos ir ECOWAS generaliniams sekretoriams, AKR ir ES jungtinės parlamentinės asamblėjos pirmininkams ir Togo prezidentui, Vyriausybei ir Nacionalinei Asamblėjai.
