Parlamentinio susitikimo dalyviai paragino išsaugoti ES Konstitucijos esmę
Europos ateitis/Europos integracija
2007-06-13 - 12:07
Naujosios ES sutarties forma ir turinys, šalių parlamentų vaidmuo reformuojant ES, Pagrindinių teisių chartija ir siekis susigrąžinti piliečių pasitikėjimą – apie visa tai pirmadienį ir antradienį Briuselyje diskutavo parlamentinio susitikimo apie Europos ateitį dalyviai. Toks forumas jau trečiąkart surengtas Europos Parlamente.
Atsižvelgdami į kitą savaitę rengiamą Europos Vadovų Tarybos susitikimą, dauguma kalbėjusių renginio dalyvių ragino šalių vyriausybes siekti naujojoje ES sutartyje išsaugoti ES Konstitucijos projekto esmę. EP Konstitucinių reikalų komiteto pirmininkas Jo Leinen (Socialistų frakcija, Vokietija) paragino „išsaugoti to, kas jau sutarta, esmę“ ir užtikrinti, kad „naujasis kompromisas nebūtų blogesnis“. Anot prelegento, jau pasiektų susitarimų persvarstymas „mažina pasitikėjimą“. „Neleiskime sugriauti to, kas jau pasiekta“, – pritarė deputatas iš Maltos George Vella . Danijos parlamento narė Elisabeth Arnold pridūrė, jog toms šalims, kurios jau ratifikavo Konstitucinę sutartį, naujo kompromiso paieškos yra „liūdnos“.
Tuo tarpu Jungtinės Karalystės parlamentaras Michael Connarty perspėjo, kad „jokia sutartis, kuri prieštarautų Jungtinės Karalystės piliečių interesams, neturėtų būti patvirtinta“. Deputatas pridūrė, jog dėl bet kokio siūlymo suteikti ES daugiau galių turėtų būti sprendžiama referendumu.
Lenkijos Senato narys Edmund Wittbrodt pažymėjo, jog svarbu sustiprinti Sąjungos šalių narių parlamentinių vaidmenį ES institucinėje sąrangoje, nes tai „sustiprintų ES legitimumą ir priartintų ją prie piliečių“.
„Europai reikia pasiryžti ir priimti sprendimus“, – pareiškė Vokietijos užsienio reikalų ministras Frank-Walter Steinmeier . Prelegentas pridūrė, jog šalys turi apsispręsti dėl reformų negaišdamos laiko. „Neigiami referendumų rezultatai atspindėjo jausmą, kad sprendimai priimami atitrūkus nuo visuomenės“, – kalbėjo ministras. Jo nuomone, Europos visuomenės ir šalių solidarumas leis susigrąžinti piliečių pasitikėjimą. F.-W. Steinmeier paminėjo kelias svarbias ES reformų kryptis. Visų pirma svarbu stiprinti užsienio politiką ir suteikti priemonių Sąjungai kalbėti vienu balsu. Pasiūlęs paversti Pagrindinių teisių chartijos nuostatas teisiškai privalomomis, prelegentas teigė, jog tai „nebūtinai turi išplėsti ES institucijų galias“.
Tuo tarpu Europos Komisijos pirmininkas José Manuel Barroso pažymėjo, jog ES Konstitucinės sutarties nuostatas reikėtų išsaugoti pirmiausia dėl to, kad jos „suteiktų ES daugiau veiklos galių“. Kalbėtojas taip pat pabrėžė šalių vyriausybių solidarumo svarbą ir paragino „nesiskaldyti dėl mažiau svarbių klausimų“. J.M. Barroso dar pažymėjo subsidiarumo ir ES institucijų atskaitomybės piliečiams svarbą. „Negaliu suprasti, kaip bent vienas demokratas galėtų prieštarauti Pagrindinių teisių chartijai“, – pridūrė Komisijos pirmininkas.
Diskusijų grupės energetinio saugumo ir klimato kaitos klausimu dalyviai sutarė, jog tai dvi esminės sritys, kurios turi atsispindėti naujojoje ES sutartyje. Grupės pirmininkas europarlamentaras Enrique Barón Crespo (Socialistų frakcija, Ispanija) pažymėjo, jog būtent dėl šios problemos svarbos Europos Parlamentas įsteigė laikinąjį komitetą klimato kaitos klausimu.
Diskusijų grupė dėl ES šalių parlamentų vaidmens reformų procese sutarė, jog svarbu išsaugoti valstybių parlamentų teisę prižiūrėti subsidiarumo principo taikymą taip, kad tai nepakenktų ES institucinei pusiausvyrai. „ES yra parlamentinė demokratija, kuri negali veikti be šalių parlamentų, taigi jie turėtų būti geriau informuoti apie tai, kas vyksta Briuselyje“, – pažymėjo grupės pirmininkas Andrew Duff (Liberalų ir demokratų aljansas, Jungtinė Karalystė).
Tuo tarpu diskusijų grupė dėl naujos ES sutarties sąrangos sutarė, kad tolesnis darbas turi remtis ES Konstitucija. Pasak grupės pirmininko Vokietijos Bundestago nario Michael Roth, dauguma grupės narių griežtai prieštaravo siūlymams priimti „sumažintą sutartį“, nes tai prieštarautų Konvente pasiektam kompromisui. Nors grupės dalyviai rodė lankstumą dėl sutarties pavadinimo ir formos, jie ragino naujojoje ES sutartyje atspindėti Bendrijos vertybes, o Pagrindinių teisių chartiją paversti teisiškai įpareigojančia. Grupės nariai taip pat pažymėjo simbolių – tokių kaip ES vėliava ar himnas – svarbą siekiant priartinti Europą prie piliečių.
Anot susitikimą vedusio EP pirmininko Hans-Gert Pöttering , nebereikia daugiau laiko apmąstymams – laikas priimti sprendimus. Parlamento vadovas paragino užtikrinti „kuo daugiau skaidrumo“ numatomoje tarpvyriausybinėje konferencijoje: „Svarbu, kad EP nariai dalyvautų jos diskusijose“. Tuo tarpu kita forumo vedėja, Vokietijos Bundestago pirmininko pavaduotoja Gerda Hasselfeldt , teigė esanti tikra dėl ES konstitucinio proceso ateities, nes „išryškėjo aiški valia žengti tolesnius žingsnius“.
20070611IPR07694
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
