9.12.2009 B7-0188/2009 PASIŪLYMAS DĖL REZOLIUCIJOS Pateiktas uždavus klausimą, į kurį atsakoma žodžiu B7‑0232/2009
pagal Darbo tvarkos taisyklių 115 straipsnio 5 dalį
dėl Dohos vystymosi darbotvarkės (DVD) perspektyvų pasibaigus 7-ajai PPO ministrų konferencijai
Georgios Papastamkos
,
Daniel Caspary
,
Tokia Saïfi
PPE frakcijos vardu
Robert Sturdy
ECR frakcijos vardu
PE432.808v01-00 B7‑0188/2009 Europos Parlamento rezoliucija dėl Dohos vystymosi darbotvarkės (DVD) perspektyvų pasibaigus 7-ajai PPO ministrų konferencijai
Europos Parlamentas ,
– atsižvelgdamas į savo 2006 m. balandžio 4 d. rezoliuciją dėl Dohos derybų raundo įvertinimo po PPO ministrų konferencijos Honkonge Tą dieną priimti tekstai, P6_TA(2006)0123 .
,
– atsižvelgdamas į 2008 m. spalio 9 d. savo rezoliuciją dėl PPO Dohos derybų raundo sustabdymo Dohos vystymosi darbotvarkės ateities Tą dieną priimti tekstai, P6_TA(2008)0471 .
,
– atsižvelgdamas į tai, kad neseniai įvykusiuose aukščiausiojo lygio didžiojo dvidešimtuko susitikimuose į aklavietę pateko įsipareigojimai, susilaikyti nuo priemonių, pagal kurias atsirastų prekybos ir investavimo kliūtys, ir nedelsiant tokias priemones keisti,
– atsižvelgdamas į 7-osios PPO ministrų konferencijos, vykusios Ženevoje (2009 m. lapkričio 30 d. –gruodžio 2 d.), išvadas,
– atsižvelgdamas į Darbo tvarkos taisyklių 115 straipsnio 5 dalį ir 110 straipsnio 2 dalį,
A. kadangi Dohos vystymosi derybų raundas buvo pradėtas 2001 m. siekiant sukurti naujas prekybos galimybes, sustiprinti daugiašalės prekybos taisykles ir ištaisyti esamas daugiašalės prekybos sistemos neatitiktis, skatinant prekybą tarnauti tvariam vystymuisi, atkreipiant dėmesį į besivystančių šalių, ypač mažiausiai išsivysčiusių šalių, ekonominę įtrauktį,
B. kadangi tarptautinę prekybą itin veikia ekonomikos krizė, o prekybos srautai mažėja dar labiau negu visa produkcija,
C. kadangi PPO prekybos sąlygų gerinimo, antidempingo ir kitų taisyklių tobulinimas būtų naudingas visiems PPO nariams, nes didėtų teisinis tikrumas, mažėtų prekybos sandorių išlaidos ir būtų ribojamas išnaudojimas arba protegavimas,
D. kadangi pavadinimas „Europos Sąjunga“ pirmą kartą PPO buvo pavartotas 7-osios ministrų konferencijos 2009 m. gruodžio 1 d. darbo posėdyje, įsigaliojus Lisabonos sutarčiai,
1. pakartoja savo įsipareigojimą daugiašalės prekybos sistemai ir PPO užtikrinti taisyklėmis pagrįstą prekybos sistemą; mano, kad PPO turi atlikti pagrindinį vaidmenį siekiant užtikrinti geresnį globalizacijos valdymą ir vienodesnį jos naudos paskirstymą;
2. laikosi nuomonės, kad esant dabartinei ekonomikos krizei PPO taisyklės ir įsipareigojimai labai padeda narėms išvengti prekybos ribojimo priemonių ir suteikia lankstumo priimant ekonomikos atkūrimo priemones;
3. ragina PPO nares ir toliau būti įsipareigojusiomis aktyviai kovoti su protekcionizmu palaikant visus dvišalius ir daugiašalius prekybos santykius ir sudarant sutartis;
4. pripažįsta, kad po PPO ministrų konferencijos Honkonge pasiekta Dohos vystymosi susitarimo pažangos; pažymi, kad ministrų konferencijos Ženevoje metu parodytas ryžtas;
5. ryžtingai remia Dohos vystymosi susitarimo sudarymą pagrįstą išsamiais, ryžtingais ir darniais derybų rezultatais ir daugiašalės prekybos sistemos patikimumu, siekiant, kad šis susitarimas būtų naudingas viso pasaulio ekonomikos augimui ir vystimuisi; mano, kad sėkmingai sudarius DVS būtų daug prisidėta siekiant po finansų ir ekonominės krizės atkurti viso pasaulio ekonomiką;
6. ragina Komisiją išlaikyti griežtą derybų poziciją dėl tikro ir geresnio Europos produktų ir paslaugų patekimo į išsivysčiusių ir į sparčiai augančios ekonomikos šalių rinkas;
7. ragina Komisiją griežtai laikytis Tarybos jai suteiktų derybų įgaliojimų, pagal kuriuos numatyta, kad jos veiksmų ribos – jau užbaigta bendros žemės ūkio politikos (BŽŪP) reforma, tuo atveju, jei prekybos partnerės padarys tolygias nuolaidas, taip pat griežtai ginti ES poziciją geografinių nuorodų klausimu;
8. ragina pasiekti derybų dėl galimybės patekti į ne žemės ūkio produktų rinką (NAMA) pastebimų rezultatų, kurie užtikrintų tikras naujas patekimo į rinką galimybes labai sumažinus taikomus tarifus ir sudarant sąlygas taikyti specialiąsias ir diferencines sąlygas; skatina tęsti sektorių, susijusių su ES eksporto interesų sritimis, iniciatyvas;
9. ragina pažangesnes besivystančias šalis prisiimti savo, kaip pasaulio ekonomikos dalyvių, atsakomybę, ir padaryti nuolaidų, atitinkančių jų išsivystymo lygį ir (sektorių) konkurencingumą; pabrėžia ir Šiaurės–Pietų, ir Pietų–Pietų prekybos svarbą;
10. ragina tinkamai diferencijuoti pažangesnes besivystančias šalis ir kitas besivystančias šalis, taip pat su šiomis ir išsivysčiusiomis šalimis keistis geriausia praktika
11. dar kartą reiškia tvirtą pritarimą tam, kad DVS akcentu buvo pasirinktas vystymasis, ir kviečia išsivysčiusias šalis bei pažangesnes besivystančias šalis siekti ambicingų tikslų, išdėstytų Dohos deklaracijoje, siekiant užtikrinti, kad naujasis prekybos derybų raundas būtų derybų dėl vystymosi raundas;
12. ragina visas išsivysčiusias ir pažangesnes besivystančias šalis vadovautis ES iniciatyva „Viskas, išskyrus ginklus“, pasiūlant mažiausiai išsivysčiusioms šalims 100 proc. prieigą prie rinkos be muitų ir kvotų; taip pat pabrėžia tvirtesnės sistemos prekybai teikiamai pagalbai ir tinkamos techninės pagalbos besivystančioms šalims svarbą;
13. ragina intensyvinti diskusijas paslaugų srityje, kurioje ES siekia vis labiau atverti rinkas ir tuo pačiu apsaugoti PPO narių nacionalinių politikų tikslus ir jų teisę reguliuoti viešąsias paslaugas, taip pat atsižvelgti į konkrečius besivystančių šalių poreikius;
14. ragina glaudžiau bendradarbiauti PPO ir kitas tarptautines organizacijas ir įstaigas, kaip antai Jungtinių Tautų Maisto ir žemės ūkio organizacija (JTMŽŪO), Tarptautinė darbo organizacija (TDO), Jungtinių Tautų aplinkos apsaugos programa (angl. UNEP), Jungtinių Tautų vystymo programa (JTVP) ir Jungtinių Tautų Konferencija dėl prekybos ir plėtros (UNCTAD), siekiant užtikrinti bendrą paramą ir nuoseklumą sprendžiant prekybos ir nesusijusius su prekyba klausimus; į tai atsižvelgdamas pritaria tam, kad būtų dedamos pastangos siekiant priimti tarptautinius standartus ir bendradarbiauti reglamentavimo srityje;
15. pažymi, kad siekiant pagerinti PPO veiklą, demokratinį teisėtumą ir atskaitomybę, reikia pagalvoti apie institucinę PPO reformą; taigi pabrėžia parlamentinio aspekto svarbą PPO, ypač atsižvelgiant į naują Europos Parlamento vaidmenį bendrosios prekybos politikos srityje;
16. pritaria tam, kad būtų stiprinami galiojantys ir sudaromi nauji dvišaliai ir regioniniai (PPO-plius) laisvosios prekybos susitarimai, kurie papildytų daugiašalę sistemą;
17. paveda Pirmininkui perduoti šią rezoliuciją Tarybai, Komisijai, valstybių narių ir šalių kandidačių parlamentams, PPO generaliniam direktoriui ir Tarpparlamentinės Sąjungos pirmininkui.
