KLAUSIMAS ŽODŽIU SU DEBATAIS O-0090/09
pagal 115 Darbo tvarkos taisyklių straipsnį
pateikė
Eva Joly
Vystymosi komiteto vardu
Tarybai
Tema: Klimato kaita ir besivystančios šalys atsižvelgiant į Kopenhagoje vyksiančią Jungtinių Tautų konferenciją klimato kaitos klausimais
Vystymosi požiūriu klimato kaitos susitarimas, kuris apimtų laikotarpį nuo 2012 m., turi būti derinamas prie vykstančių vystymosi procesų tarptautiniu (pvz., Tūkstantmečio vystymosi tikslai, TVT) ir nacionaliniu lygmenimis. Kokių konkrečių veiksmų ketina imtis Taryba, kad būtų aiškiai susietos skurdo mažinimo programos, klimato kaitos politika ir strategijos besivystančiose šalyse?
Didžioji nedidelių klimato kaitai skiriamų išteklių dalis gaunama iš oficialios paramos vystymuisi (OPV) biudžeto; dėl to mažėja paramos vystymuisi lėšos ir kyla grėsmė, kad Tūkstantmečio vystymosi tikslai nebus pasiekti. Kokias naujas priemones ketina patvirtinti Taryba, siekdama gauti papildomų kovos su klimato kaita besivystančiose šalyse lėšų ir užtikrinti, kad Europos plėtros fondas būtų naudojamas vien tik paramos vystymuisi tikslais? Kokią procentinę numatomų ES prekybos taršos leidimais aukcionų pajamų dalį Taryba siūlytų skirti besivystančių šalių prisitaikymui prie klimato kaitos? Kokios būtų geriausios priemonės perduoti šias lėšas taip, kad jos skatintų pagalbą gaunančiųjų šalių įsitraukimą?
Prisitaikymo prie klimato kaitos ištekliai Europos lygmeniu skirstomi daugybe kanalų, todėl atsakingieji už lėšų panaudojimą susiduria su dideliais sunkumais. Ar Taryba ketina skatinti daugybės Europos lygmeniu taikomų finansinių priemonių koordinavimą? Kokių priemonių numatyta imtis siekiant užtikrinti, kad Pasaulio klimato kaitos aljansas (PKKA) veiktų kaip besivystančioms šalims prisitaikymui skirtų lėšų tarpuskaitos įstaiga ir būtų išvengta naujų dvišalių ES iniciatyvų kūrimo? Ar Taryba, atsižvelgdama į Kopenhagos konferencijos daugiašališkumo principą, ketina palaikyti tarptautinio mokesčio už finansines operacijas įvedimą, taikant J. Tobino mokesčio principą, ir taip siekti prisidėti prie šių šalių prisitaikymo finansavimo?
