EP pritarė susitarimui dėl bankinių duomenų perdavimo JAV
Teisingumas ir vidaus reikalai
Plenarinė sesija
2010-07-08 - 12:27
Pasiekęs didesnių duomenų apsaugos garantijų, ketvirtadienį Europos Parlamentas patvirtino susitarimą dėl SWIFT sistemoje laikomų bankinių duomenų perdavimo JAV, siekiant sustabdyti terorizmą. Rezoliucijai šiuo klausimu pritarė 484 europarlamentarai, nepritarė 109, o susilaikė 12.
Siekiant užkirsti kelią terorizmo finansavimui, JAV administracijai jos prašymu keletą metų buvo leidžiama prieiti prie SWIFT sistemoje saugomų bankinių mokėjimų duomenų. Vis dėlto šių metų vasario 11 d. Parlamentas atmetė naują susitarimą šiuo klausimu ir priminė savo reikalavimus – kad nebūtų perduodama daugiau duomenų negu būtina terorizmui užkardyti, kad jie būtų geriau apsaugoti ir po kurio laiko ištrinti, taip pat kad duomenų subjektas galėtų teisiškai apsiginti.
Per intensyvias EP, Tarybos ir JAV atstovų derybas buvo pasiektas kompromisas dėl naujo susitarimo. SWIFT sistemoje laikomi duomenys JAV institucijoms bus perduodami pagal atskiras užklausas, Europolas kiekvienąkart turės suteikti leidimą juos perduoti, o prašomi duomenys turės būti kiek įmanoma siauresni. Duomenys apie mokėjimus euro zonos viduje nebus perduodami. Perduotų duomenų naudojimą prižiūrės grupė nepriklausomų inspektorių, o vienas iš jų bus paskirtas Europos Komisijos bei Parlamento. JAV administracija turės ištrinti nepanaudotus duomenis vėliausiai po penkerių metų. Europarlamentarų reikalavimu JAV taip pat suteikė garantijas, kad duomenų subjektai (kokia bebūtų jų pilietybė) galės apginti savo teises, jei jų duomenys būtų panaudoti neteisėtai.
Ketvirtadienį Europos Parlamentas pritarė šiam kompromisiniam susitarimui. Jis įsigalios rugpjūčio 1 d. ir galios penkerius metus su galimybe jį pratęsti. Jei ES sukurtų savo terorizmo finansavimo prevencijos programą, panašią į tą, kuri šiuo metu vykdoma JAV, šis susitarimas bus persvarstytas.
Pritarimo procedūra (kompromisas). Svarstymas: 2010-07-06. Balsavimas: 2010-07-08 20100707IPR78054
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
