Klausimas, į kurį atsakoma žodžiu, Nr. O-0202/2010
Komisijai
Darbo tvarkos taisyklių 115 straipsnis
Yannick Jadot
Verts/ALE frakcijos vardu
Catherine Bearder
ALDE frakcijos vardu
David Martin
S&D frakcijos vardu
Joe Higgins
GUE/NGL frakcijos vardu
Daniel Caspary
PPE frakcijos vardu Tema: Miškų teisės aktų vykdymo, miškų valdymo ir prekybos mediena (angl. FLEGT) savanoriškos partnerystės susitarimai su Kongu ir Kamerūnu ir kiti savanoriškos partnerystės susitarimai (SPS);
Kelios šalys, eksportuojančios atogrąžų kietmedį, pradėjo savanoriškų partnerystės susitarimų (SPS) su ES pasirašymą pagal Miškų teisės aktų vykdymo, miškų valdymo ir prekybos mediena (angl. FLEGT) veiksmų planą. Pasirašius šiuos susitarimus ES teiks paramą miškų valdymo reformoms ir pajėgumų kūrimui, įskaitant atsekamumo ir medienos bei medienos gaminių teisėtumo patikrinimo įgyvendinimo sistemas. Parlamentas turi pateikti savo oficialų pritarimą dviem SPS su Kamerūnu ir su Kongo Respublika (Brazavilis).
Visi dabartiniai ir būsimi SPS turėtų padėti apsaugoti nepaliestus miško kraštovaizdžius, pakreipiant miškininkystės sektorių aplinkosaugiškai ir socialiai tvaria linkme ir įgyvendinant labai reikalingą reformų procesą.
- Koks mechanizmas bus nustatytas siekiant užtikrinti, kad SPS yra griežtai ir veiksmingai vykdomi, taip pat laiku visose jų įgyvendinimo stadijose? Ar Komisija rengs ir teiks Parlamentui reguliarias ataskaitas apie pažangą įgyvendinant įvairias visų dabartinių ir būsimų susitarimų nuostatas?
- Kaip Komisija užtikrins, kad pilietinė visuomenė, vietos gyventojai ir čiabuvių tautos galėtų laisvai ir užtikrintai prisidėti prie SPS įgyvendinimo ir vykdymo užtikrinimo bei turėtų galimybę pasinaudoti teise pateikti apeliaciją ir skundą? Ar Komisija atliko dabartinės žmogaus teisių padėties ir teisės į žodžio laisvę šalyse, su kuriomis numatoma pasirašyti SPS, nepriklausomą vertinimą? Jei ne, ar Komisija įsipareigojo atlikti nepriklausomą ir patikimą žmogaus teisių standartų vertinimą nors vienoje šalyje, su kuria numatoma pasirašyti SPS?
- Atsižvelgiant į tai, kad SPS daro tiesioginį finansinį poveikį ES biudžetui ir kad artimiausiais metais tikimasi pasirašyti daugiau SPS, kokį konkretų ir papildomą finansavimą Komisija ir valstybės narės ketina sutelkti finansų, technikos ir žmogiškųjų išteklių srityse, remiant derybas ir įgyvendinant šiuos susitarimus?
- Kokias naujas iniciatyvas, neskaitant SPS, Komisija numato kovai su didelio masto miškų naikinimu ir natūralių miškų nykimu ir kaip numato skatinti miškų apsaugą?
