24.10.2011 B7-0542/2011 PASIŪLYMAS DĖL REZOLIUCIJOS pateiktas siekiant užbaigti diskusijas dėl Komisijos pirmininko pavaduotojos-Sąjungos vyriausiosios įgaliotinės užsienio reikalams ir saugumo politikai pareiškimo
pagal Darbo tvarkos taisyklių 110 straipsnio 2 dalį
dėl padėties Egipte ir Sirijoje, ypač krikščionių bendruomenėse
Véronique De Keyser
,
Hannes Swoboda
,
Pino Arlacchi
,
Emine Bozkurt
,
Richard Howitt
,
María Muñiz De Urquiza
,
Vincent Peillon
,
Kristian Vigenin
S&D frakcijos vardu
PE472.739v01-00 B7‑0542/2011 Europos Parlamento rezoliucija dėl padėties Egipte ir Sirijoje, ypač krikščionių bendruomenėse
Europos Parlamentas ,
– atsižvelgdamas į savo ankstesnes rezoliucijas, ypač į 2011 m. rugsėjo 15 d. rezoliuciją dėl padėties Sirijoje, į 2011 m. liepos 7 d. rezoliuciją dėl padėties Sirijoje, Jemene ir Bahreine, atsižvelgiant į padėtį arabų šalyse ir Šiaurės Afrikoje, taip pat į 2011 m. vasario 17 d. rezoliuciją dėl padėties Egipte,
– atsižvelgdamas į 2011 m. spalio 13 d. Tarybos reglamentą (ES) Nr. 1011/2011, kuriuo iš dalies keičiamas Reglamentas (ES) Nr. 442/2011 dėl ribojamųjų priemonių atsižvelgiant į padėtį Sirijoje,
– atsižvelgdamas į 2011 m. spalio 10 d. Tarybos išvadas dėl Sirijos,
– atsižvelgdamas į 2011 m. spalio 10 d. Komisijos pirmininko pavaduotojos – vyriausiosios įgaliotinės Catherine Ashton pareiškimą dėl smurto Egipte,
– atsižvelgdamas į ES vyriausiosios įgaliotinės Catherine Ashton atstovo spaudai 2011 m. spalio 8 d. pareiškimą dėl tikslinių žudynių Sirijoje ir kitų įvykių,
– atsižvelgdamas į 1948 m. priimtą Visuotinę žmogaus teisių deklaraciją,
– atsižvelgdamas į 1966 m. Tarptautinį pilietinių ir politinių teisių paktą, prie kurio yra prisijungęs ir Egiptas, ir Sirija,
– atsižvelgdamas į 2011 m. gegužės 25 d. Europos Komisijos ir vyriausiosios įgaliotinės bendrą komunikatą Europos Parlamentui, Tarybai, Europos ekonomikos ir socialinių reikalų komitetui ir Regionų komitetui pavadinimu „Naujas požiūris į kintančią kaimynystę“,
– atsižvelgdamas į Darbo tvarkos taisyklių 110 straipsnio 2 dalį,
A. kadangi religijos, tikėjimo, sąžinės ir minties laisvės yra pagrindinės ir visuotinės vertybės, kurios taip pat yra pagrindinės demokratijos sudedamosios dalys; kadangi Europos Sąjunga nuolat reiškė savo įsipareigojimą saugoti religijos, tikėjimo, sąžinės ir minties laisves ir pabrėžė, kad vyriausybės privalo užtikrinti šias laisves visame pasaulyje;
Egiptas
B. kadangi Egiptas yra labai svarbus Europos Sąjungos partneris arabų pasaulyje; kadangi Egipte vykstantys politiniai ir socialiniai įvykiai turi didelį poveikį kitų Šiaurės Afrikos ir Artimųjų Rytų šalių vystymuisi;
C. kadangi Egiptas išgyvena sudėtingą perėjimo prie demokratijos periodą ir vykstant šiam procesui susiduria su dideliais iššūkiais ir sunkumais; kadangi ekonominis vystymasis ir aukštesni gyventojų gyvenimo standartai yra itin svarbūs šalies ilgalaikiam politiniam ir socialiniam stabilumui;
D. kadangi artėjantys parlamento rinkimai į Nacionalinę asamblėją ir į Šuros tarybą (angl. Shoura Council ), kurie vyks 2011 m. pabaigoje ir 2012 m. pradžioje, taip pat 2012 m. vyksiantys prezidento rinkimai, bus labai svarbūs Egipto perėjimo prie demokratijos proceso etapai;
E. kadangi 2011 m. spalio 9 d. smurto protrūkis, prasidėjęs taikia koptų krikščionių demonstracija Kaire, surengta po išpuolio prieš koptų bažnyčią Asuane, baigėsi 25 civilių ir kariškių mirtimi, taip pat daugiau kaip 300 žmonių buvo sužeista;
F. kadangi koptų popiežius Šenuda III smurto kurstymu apkaltino taikioje demonstracijoje dalyvavusius infiltruotus asmenis; kadangi religiniai lyderiai, įskaitant Al Azharo didįjį imamą Ahmedą al-Tayebą, priminė savo raginimą siekti nacionalinės vienybės ir skirtingų tikėjimų dialogo Egipte bei priminė savo paramą jiems;
G. kadangi Egipto vyriausybė, turėdama tikslą patraukti atsakomybėn asmenis, atsakingus už smurto kurstymą ir smurto veiksmus, šiems įvykiams tirti sudarė faktų nustatymo komisiją, į kurią įeina teismų sistemos darbuotojai;
H. kadangi 2011 m. spalio 12 d. Aukščiausioji ginkluotųjų pajėgų taryba savo pareiškime dar kartą patvirtino, jog įsipareigoja ginti teisinės valstybės principus, gerbti visų piliečių teisę rengti taikias protesto demonstracijas, taip pat gerbti susirinkimų, tikėjimo ir žodžio laisves;
I. kadangi civiliai gyventojai vis dar teisiami Egipto kariniuose teismuose; kadangi 25-erių metų amžiaus tinklaraštininkas Maikel Nabil Sanad 2011 m. kovo 28 d. buvo suimtas Kaire ir, nedalyvaujant jo advokatui, karinio teismo nuteistas trejus metus kalėti; kadangi prieš keletą savaičių jis paskelbė visišką bado streiką ir dabar jo sveikatos būklė yra kritinė;
J. kadangi savo 2011 m. spalio 18 d. pareiškime dėl susirinkimų laisvės Egipte Europos ir Viduržemio jūros regiono šalių žmogaus teisių tinklas išreiškė susirūpinimą dėl NVO padėties šioje šalyje;
Sirija
K. kadangi, remiantis JT vertinimais, Sirijos režimui vykdant žiaurias represijas prieš gyventojus, nuo 2011 m. kovo mėn. daugiau kaip 3 000 žmonių žuvo (iš jų mažiausiai 187 vaikai), daug daugiau buvo sužalota ir sulaikyta; kadangi nepaisant gausios tarptautinės bendruomenės pasmerkimo Sirijoje tęsiasi ir intensyvėja žiaurios saugumo pajėgų represijos ir žmogaus teisių pažeidimai prieš civilius gyventojus ir jų šeimas;
L. kadangi prezidento Basharo al-Assado pažadėtos reformos ir amnestijos niekada nebuvo vykdomos;
M. kadangi savo 2011 m. spalio 10 d. išvadose Taryba palankiai įvertino Sirijos politinės opozicijos pastangas sukurti bendrą platformą, paragino tarptautinę bendruomenę taip pat palankiai įvertinti šias pastangas, pažymėjo, kad Sirijos nacionalinės tarybos (SNT) sukūrimas yra tinkamas žingsnis į priekį, ir palankiai įvertino SNT įsipareigojimą nenaudoti smurto ir puoselėti demokratines vertybes; kadangi Europos Parlamento nariai pastaraisiais mėnesiais keliomis progomis pasikeitė nuomonėmis su tremtyje esančiais Sirijos opozicijos atstovais;
N. kadangi tebesitęsiančius įvykius Sirijoje lydi veiksmai, kuriais skatinamas etninių ir religinių grupių tarpusavio konfliktas ir įtampa tarp skirtingų religinių grupių; kadangi krikščionių bendruomenės, sudarančios apie 10 proc. gyventojų, atlieka svarbų vaidmenį šalies demokratizacijos procese;
Egiptas
1. dar kartą reiškia solidarumą su Egipto gyventojais šiuo itin svarbiu ir sunkiu šalies perėjimo prie demokratijos laikotarpiu ir toliau remia gyventojų demokratinius lūkesčius; ragina ES ir jos valstybes nares toliau remti pastangas, kurių tikslas – pagreitinti demokratines, ekonomines ir socialines reformas Egipte
2. atsižvelgdamas į tai, pabrėžia, kaip svarbu Egipte surengti laisvus, sąžiningus ir skaidrius rinkimus į Nacionalinę asamblėją ir į Šuros tarybą 2011 m. pabaigoje ir 2012 m. pradžioje, taip pat 2012 m. prezidento rinkimus; ragina ES ir jos valstybes nares toliau remti Egipto valdžios institucijų, politinių partijų ir pilietinės visuomenės pastangas siekiant šio tikslo ir teikti joms pagalbą; ragina Egipto valdžios institucijas palengvinti užsienio organizacijų, kurios ketina stebėti rinkimų eigą vietoje, darbą;
3. reiškia susirūpinimą dėl smurto protrūkio Kaire 2011 m. spalio 9 d., kuris baigėsi 25 civilių ir kariškių mirtimi, o daugiau kaip 300 žmonių buvo sužeista, bei reiškia užuojautą aukų artimiesiems;
4. palankiai vertina tai, kad Egipto vyriausybė šiems įvykiams tirti sudarė faktų nustatymo komisiją, į kurią įeina teismų sistemos darbuotojai; atkreipia dėmesį į vyriausybės pareiškimus, kad reikia nedelsiant apsvarstyti dekreto projektą, kuriuo siekiama legalizuoti maldos namų, kurie pastatyti neturint tinkamo leidimo, statusą, taip pat kad reikia stiprinti teisines priemones, kuriomis siekiama kovoti su diskriminacija ir viešojoje, ir privačioje srityse; tačiau pabrėžia, kad Egipto vyriausybė ir valdžios institucijos atsakingos už visų piliečių saugumo užtikrinimą šalyje ir už tai, kad baudžiamojon atsakomybėn būtų patraukti tie, kurie kalti dėl kilusio smurto;
5. reiškia gilų susirūpinimą kalinamo tinklaraštininko Maikelio Nabilio Sanado sveikatos būkle ir ragina nedelsiant jį paleisti; ragina Egipto vyriausybę ir valdžios institucijas nedelsiant panaikinti karo teismus ir nutraukti civilių asmenų teisimą juose; primygtinai ragina Egipto valdžios institucijas užtikrinti, kad šalyje jokia pilietinės visuomenės organizacija nebūtų tiesiogiai ar netiesiogiai bauginama, taip pat ragina palengvinti šių organizacijų dalyvavimą perėjimo prie demokratijos procese, įskaitant rinkimų procesą;
Sirija
6. dar kartą griežtai smerkia brutalias Sirijos režimo represijas, vykdomas prieš Sirijos gyventojus; reiškia užuojautą aukų šeimoms ir dar kartą reiškia solidarumą su Sirijos žmonėmis; ragina prezidentą Basharą al-Assadą atsistatydinti, kad būtų sudarytos sąlygos perėjimo prie demokratijos procesui Sirijoje;
7. primena savo raginimą atlikti nepriklausomą, skaidrų ir veiksmingą Sirijos saugumo pajėgų vykdytų nužudymų, areštų, nesankcionuotų sulaikymų, tariamų priverstinių dingimų ir kankinimo atvejų tyrimą siekiant užtikrinti, kad už šiuos veiksmus atsakingi asmenys tarptautinės bendruomenės būtų patraukti atsakomybėn;
8. palankiai vertina 2011 m. rugsėjo 2 d. Tarybos priimtas naujas ribojamąsias priemones prieš Sirijos režimą ir Tarybos spalio 10 d. išvadas, kuriose dar kartą pabrėžiama, kad ES pasirengusi aktyviai vykdyti savo dabartinę Sirijos politiką, įskaitant tikslines sankcijas Sirijos režimui ir jo rėmėjams, kol bus nutrauktas nepateisinamas smurtas ir kol bus padaryta aiški pažanga įgyvendinant teisėtus Sirijos gyventojų siekius; atsižvelgdamas į tai, ragina pradėti taikyti daugiau sankcijų, nukreiptų prieš režimą, bet turinčių kuo mažesnį neigiamą poveikį piliečių gyvenimo sąlygoms;
9. labai apgailestauja dėl to, kad JT Saugumo Taryba (JTST) iki šiol nesugebėjo pateikti tinkamo atsako į tebesitęsiančius brutalius įvykius Sirijoje; reiškia visišką pritarimą ES ir jos valstybių narių pastangoms, kad būtų parengta JTST rezoliucija, kurioje būtų smerkiama Sirijos režimo naudojama mirtina jėga ir raginama nutraukti tokios jėgos naudojimą, taip pat būtų raginama taikyti sankcijas, jei to nebus padaryta; primygtinai ragina visas JTST nares prisiimti atsakomybę dėl padėties Sirijoje;
10. džiaugiasi, kad savo pareiškime Taryba palankiai įvertino Sirijos politinės opozicijos pastangas sukurti bendrą platformą; dar kartą ragina Komisijos pirmininko pavaduotoją-vyriausiąją įgaliotinę, Tarybą ir Komisiją toliau teikti pagalbą siekiant sukurti organizuotas Sirijos demokratinės opozicijos pajėgas tiek šalyje, tiek už jos ribų;
11. pabrėžia, kaip svarbu gerbti žmogaus teises ir pagrindines laisves Sirijoje, ypač religijos, tikėjimo, sąžinės ir minties laisves; atsižvelgdamas į tai, reiškia paramą šalies krikščionių bendruomenei ir tuo pat metu ragina šią bendruomenę atlikti teigiamą ir konstruktyvų vaidmenį Sirijos įvykiuose; taip pat ragina Sirijos opozicines pajėgas paskelbti arba dar kartą patvirtinti įsipareigojimą ginti žmogaus teises ir pagrindines laisves, ypač religijos, tikėjimo, sąžinės ir minties laisves;
12. paveda Pirmininkui perduoti šią rezoliuciją Komisijos pirmininko pavaduotojai-Sąjungos vyriausiajai įgaliotinei užsienio reikalams ir saugumo politikai, valstybių narių vyriausybėms ir parlamentams, Egipto vyriausybei ir parlamentui bei Sirijos vyriausybei ir parlamentui.
