Pastatai ir buities prietaisai turės tausoti energiją, nutarė EP
Energetika
Plenarinė sesija
2010-05-19 - 14:04
Nuo 2020 m. visi naujai pastatyti gyvenamieji pastatai ES turės būti energetiškai tvarūs, o nauji didesni visuomeninės paskirties pastatai tokie turės būti jau nuo 2018 m. Tuo tarpu parduodami buities prietaisai, suvartojantys daug energijos, turės būti sužymėti pagal jų energetinį efektyvumą. Taip antradienį ir trečiadienį nutarė Europos Parlamentas, po antrojo svarstymo patvirtinęs atitinkamas direktyvas.
Atnaujinami pastatai turės pagal galimybes tapti tvaresni, o jų šeimininkai bus skatinami pakeisti seną šildymo ar kondicionavimo įrangą, taip pat įrengti modernius energijos skaitiklius. ES skirs lėšų minėtoms priemonėms. Parduodant arba nuomojant patalpas, didesnes negu 500 kv. metrų, turės būti pateikiamas energetinio tvarumo pažymėjimas (po penkerių metų šis reikalavimas galios patalpoms nuo 250 kv. metrų). Boileriai bei kondicionavimo sistemos turės būti reguliariai tikrinamos, ar atitinka ES normas. Visa tai numatyta direktyvoje, kurią antradienį patvirtino Europos Parlamentas.
Tuo tarpu trečiadienį Parlamento patvirtinta kita direktyva įpareigos žymėti parduodamus naujus šaldytuvus, šaldiklius, skalbykles, džiovykles, orkaites, vandens šildytuvus, šviestuvus bei kondicionierius pagal jų energijos suvartojimo efektyvumą. Europos Komisija ateityje galės papildyti šį sąrašą kitais daug energijos vartojančiais buities prietaisais. Numatytos septynios žymėjimo klasės – nuo geriausios A iki blogiausios G (jos taip pat bus žymimos spalvomis – nuo tamsiai žalios iki raudonos). Technikai progresuojant, atsiras papildomos klasės nuo A+ iki A+++, o tuomet atitinkamai išnyks blogiausios klasės, pradedant G. Reklamuojant gaminį bus privaloma paminėti jo energetinę klasę. Direktyva nebus taikoma prekybai naudotais prietaisais, taip pat transporto priemonėms.
Dėl šių direktyvų jau sutarta su ES Taryba. Direktyvą dėl pastatų šalys turės įgyvendinti per dvejus metus, o dėl buities prietaisų žymėjimo – per metus. Šie teisės aktai prisidės prie to, kad ES įgyvendintų savo įsipareigojimą iki 2020 m. penktadaliu sumažinti energijos vartojimą. Apie 40 proc. visos ES suvartojamos energijos tenka pastatams.
Lietuvoje išrinktų europarlamentarų nuomonės. Diskusijoje dėl pastatų energetinio tvarumo kalbėjęs Zigmantas Balčytis (Socialistai ir demokratai) teigė, jog svarstomas klausimas yra „ypač aktualus naujųjų ES šalių gyventojams, nes tose šalyse yra didžiausias skaičius senų ir energetiškai netausių gyvenamųjų namų ir pastatų, o jų gyventojai yra priversti mokėti daugiau už komunalines paslaugas“. Europarlamentaro teigimu, „artėjimas prie beveik nulinių energijos sąnaudų pastatuose reiškia, kad statytojams kartelė pakelta dar aukščiau nei buvo kalbama iki šiol diskutuojant apie pasyviųjų namų technologijas“.
Tuo tarpu Algirdas Saudargas (Europos liaudies partija) priminė, jog „Lietuvoje daugiau kaip 80 proc. pastatų yra statyti seniau nei prieš 20 metų ir yra labai neekonomiški“. Pasak EP nario, „ši pastatų energetinio naudingumo direktyvos peržiūra yra labai savalaikė ir būtina esamos krizės laikotarpiu“, nes ji „sudarys palankias sąlygas optimaliau naudoti energijos išteklius ir taupyti gyventojų bei valstybės pinigus“, o „griežtesnės pastatų sertifikavimo ir informacijos teikimo taisyklės skatins gyventojus keisti savo vartojimo įpročius“. Europarlamentaras ragino numatyti efektyvias finansinės paramos priemonės ir atskirų valstybių narių, ir ES lygmeniu.
Įprasta teisėkūros procedūra, antrasis svarstymas (kompromisas). Svarstymas: 2010-05-17. Balsavimas: 2010-05-18/19 20100517IPR74641 Transliavimui tinkamos kokybės įrašai bei nuotraukos
LT
1
LINK
ftp://epavvideoget:mo12ssb@ftpeps01.europarl.eu.int//epavvideo/EBS/Strasbourg/week20/
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
