Galimos ES sankcijos Baltarusijai neapsunkins pilietinės visuomenės
Institucijos
2006-03-24 - 10:10
Ketvirtadienio EP plenarinis posėdis prasidėjo debatais apie padėtį Baltarusijoje po prezidento rinkimų. Europos Komisijos ir Tarybos atstovai pažadėjo apsvarstyti galimybę imtis sankcijų prieš Baltarusijos valdžią, tačiau užtikrino, jog dėl jų nenukentės šalies pilietinė visuomenė.
ES Tarybos atstovas, Austrijos valstybės sekretorius Hans WINKLER teigė, jog Taryba „labai atidžiai stebi“ padėtį Baltarusijoje – „paskutinėje Europos šalyje, kurioje negerbiamos žmogaus teisės“. Kalbėtojas išreiškė susirūpinimą rinkimų laikotarpiu pasireiškusiomis represijomis prieš opoziciją bei grasinimais demonstrantams (netgi mirties bausme). Tarybos atstovas pažadėjo apsvarstyti galimybę apriboti vizų išdavimą aukštiems Baltarusijos valdžios pareigūnams. „Ir Minske ne visuomet bus žiema“, – teigė H. Winkler. Atkreipęs dėmesį į Rusijos paramą A. Lukašenkos režimui, kalbėtojas pažymėjo, jog „Rusija taip pat turi laikytis Europos vertybių“.
Europos Komisijos atstovas László KOVÁCS teigė, jog rinkimai „aiškiai patvirtino A. Lukašenkos siekį išlaikyti savo valdžią bet kokiomis priemonėmis“. Pasak kalbėtojo, nors šį represinį režimą vis dar remia didelė šalies gyventojų dalis, sveikintina tai, kad pliuralistinės jėgos konsoliduojasi. „Komisijos nuomone, rinkimai Baltarusijoje buvo neteisingi“, – teigė komisaras, remdamasis ESBO išvadomis. Jis pasmerkė stebėtojų neįleidimą į šalį, opozicijos teisių varžymą bei politinių oponentų sulaikymą. Komisaras pažadėjo apsvarstyti sankcijų galimybę – pavyzdžiui, uždrausti išduoti vizas aukštiems Baltarusijos pareigūnams bei įšaldyti jų sąskaitas. L. Kovács paragino remti demokratiją ir pilietinę visuomenę Baltarusijoje (įskaitant užsienyje įsikūrusias baltarusių nevyriausybines organizacijas), taip pat socialinę ir ekonominę šalies plėtrą Europos kaimynystės politikos rėmuose. Komisaras pažymėjo ES lėšomis vykdomų televizijos ir radijo transliacijų Baltarusijai svarbą.
„Baltarusijos opozicija laukia mūsų politinio solidarumo“, – sakė EP delegacijos ryšiams su Baltarusija vadovas Bogdan KLICH (Europos liaudies partija, Lenkija). Pasidžiaugęs Europos Komisijos, Tarybos ir Parlamento sutarimu šiuo klausimu, kalbėtojas paragino „neapsiriboti politiniais pareiškimais“, o peržiūrėti ES politiką šios šalies atžvilgiu – „izoliuoti valdžią, bet ne visuomenę“. Deputatas paragino išplėsti sąrašą žmonių, kuriems negali būti išduotos ES vizos, o taip pat suteikti daugiau galimybių Baltarusijos studentams mokytis ES šalyse.
Diskusijoje kalbėjęs Lietuvos deputatas Rolandas PAVILIONIS (Sąjunga už tautų Europą) paragino „iš esmės peržiūrėti ir sukonkretinti ES strategiją dėl Baltarusijos“. Deputatas teigė: „Pozityvūs bundančios pilietinės visuomenės daigai neturėtų nuraminti nei ES vadovų, nei šalių parlamentų ir vyriausybių. Represijų banga ne mažės, o didės. Todėl pirmaeilis uždavinys – apsaugoti oponuojančias režimui jėgas ir jų lyderius nuo represijų“. R. Pavilionis taip pat pasiūlė „stiprinti informacinę paramą Baltarusijos žmonėms, [taip pat] plėtoti ir megzti naujus ryšius su visais pilietinės visuomenės sluoksniais – verslininkais, akademikais, meno, kultūros žmonėmis, žurnalistais“. Prelegento nuomone, „sėkmingą ir konkretų pavyzdį jau parodė Lietuva, priglaudusi vienintelį kažkada laisvą, vėliau iš Baltarusijos ištremtą universitetą“.
Trečiadienio vakarą vienos minutes pasisakymams skirtu laiku Baltarusijos tema kalbėjo ir Laima Liucija ANDRIKIENĖ (Europos liaudies partija). Deputatė pažymėjo, jog rinkimų kampanija „vyko gąsdinimų, opozicijos atstovų suėmimų, nepriklausomos spaudos slopinimo atmosferoje“, o jų rezultatai buvo „suklastoti“. Pabrėžusi Minske protestuojančių jaunų žmonių drąsą, L.L. Andrikienė pasiūlė pareikalauti, kad Baltarusijos prezidento rinkimai būtų surengti iš naujo.
Svarstymas: 2006-03-23
20060323IPR06660
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
