KLAUSIMAS ŽODŽIU SU DEBATAIS O-0123/09
pagal 115 Darbo tvarkos taisyklių straipsnį
pateikė
Michael Cashman
Piliečių laisvių, teisingumo ir vidaus reikalų komiteto vardu
Komisijai
Tema: Reglamento (EB) Nr. 1049/2001 dėl galimybės visuomenei susipažinti su dokumentais teisinio pagrindo patobulinimai, kurie būtini įsigaliojus Lisabonos sutarčiai
Po to, kai 2009 m. kovo 11 d. plenariniame posėdyje buvo nubalsuota atidėti sprendimo dėl Komisijos pasiūlymo persvarstyti dabartines skaidrumo taisykles priėmimą iki tol, kol bus išrinktas naujasis Parlamentas, pasiūlymas buvo grąžintas atsakingam komitetui.
Per tą laiką visos 27 valstybės narės ratifikavo Lisabonos sutartį, taigi, labai tikėtina, kad 2009 m. gruodžio 1 d. ši sutartis įsigalios. Tuo pat metu bus keliamos naujos Komisijos, kurią tvirtins Europos Parlamentas, narių kandidatūros.
Nors atitinkamos institucijos jau svarstė šį dokumentą komitetų ir darbo grupių lygmeniu, nuo 2009 m. kovo 11 d. nebuvo surengta nė vienų diskusijų tarp institucijų.
Lisabonos sutartis keičia teisines ir politines aplinkybes, susijusias su šiuo Reglamentu, ir būsimus Sąjungos ir jos piliečių ryšius. Sutarties 7 konstatuojamoje dalyje nurodomas valstybių narių noras „toliau stiprinti demokratišką ir veiksmingą institucijų veikimą“, o pagal 11 straipsnio 1 ir 2 dalis reikalaujama, kad institucijos suteiktų „piliečiams ir atstovaujamosioms asociacijoms galimybę skelbti nuomones apie visas Sąjungos veiklos sritis ir viešai jomis keistis“ ir palaikytų „atvirą, skaidrų ir nuolatinį dialogą su atstovaujamosiomis asociacijomis ir pilietine visuomene“. Turint tai mintyje, visas 15 straipsnis taip pat labai susijęs su šiuo klausimu.
Ar galėtų Komisija, atsižvelgdama į anksčiau išdėstytą padėtį, nurodytas Lisabonos sutarties dalis ir į šios sutarties esmę, pateikti detalų atsakymą į šį klausimą:
Kokių priemonių imsis Komisija dėl Reglamento (EB) Nr. 1049/2001 persvarstymo?
OL L 145, 2001 5 31, p. 43.