A6-0427/2008
7.11.2008
PRANEŠIMAS
dėl Europos Audito Rūmų specialiosios ataskaitos Nr. 8/2007 dėl administracinio bendradarbiavimo pridėtinės vertės mokesčio srityje
(2008/2151(INI))
Biudžeto kontrolės komitetas
Pranešėjas:
Bart Staes
Nuomonės referentė (*):
Bilyana Ilieva Raeva , Ekonomikos ir pinigų politikos komitetas
(*) Darbo su susijusiais komitetais procedūra. Darbo tvarkos taisyklių 47 straipsnis
PE 409.375v03-00
TURINYS
PASIŪLYMAS DĖL EUROPOS PARLAMENTO REZOLIUCIJOS.........................................3
AIŠKINAMOJI DALIS..............................................................................................................9
EKONOMIKOS IR PINIGŲ POLITIKOS KOMITETO NUOMONĖ...................................13
GALUTINIO BALSAVIMO KOMITETE REZULTATAI........................................................16
PASIŪLYMAS DĖL EUROPOS PARLAMENTO REZOLIUCIJOS
dėl Europos Audito Rūmų specialiosios ataskaitos Nr. 8/2007 dėl administracinio bendradarbiavimo pridėtinės vertės mokesčio srityje
( 2008/2151(INI) )
Europos Parlamentas ,
– atsižvelgdamas į Europos Audito Rūmų specialiąją ataskaitą Nr. 8/2007 dėl administracinio bendradarbiavimo pridėtinės vertės mokesčio srityje, su Komisijos atsakymais
OL C 20, 2008 1 25, p. 1. ,
– atsižvelgdamas į 2007 m. birželio 7 d. Tarybos sprendimą 2007/436/EB, Euratomas dėl Europos Bendrijų nuosavų išteklių sistemos
OL L 163, 2007 6 23, p. 17. ,
– atsižvelgdamas į Darbo tvarkos taisyklių 45 straipsnį,
– atsižvelgdamas į Biudžeto kontrolės komiteto pranešimą ir Ekonomikos ir pinigų politikos komiteto nuomonę ( A6‑0427/2008 ),
A. kadangi pridėtinės vertės mokesčio (PVM) slėpimas ir sukčiavimas daro įtaką ne tik valstybių narių biudžetų pajamoms, bet ir ES nuosavų išteklių sistemai, nes, sumažėjus nuosavų išteklių PVM daliai, ją reikia kompensuoti didesne bendrųjų nacionalinių pajamų (BNP) dalimi, taigi PVM sukčiavimo sukelti iškraipymai daro įtaką bendrai nuosavų išteklių sistemos pusiausvyrai,
B. kadangi Komisija savo 2006 m. gegužės 31 d. komunikate dėl būtinybės kurti suderintą kovos su mokestiniu sukčiavimu gerinimo strategiją ( COM(2006)0254 ) pastebėjo, kad valstybes narės nepakankamai naudojasi administracinio bendradarbiavimo galimybėmis, kurių suteikia pagal Reglamentą (EB) Nr. 1798/2003
2003 m. spalio 7 d. Tarybos reglamentas (EB) Nr. 1798/2003 dėl administracinio bendradarbiavimo pridėtinės vertės mokesčio srityje. Reglamentas su paskutiniais pakeitimais, padarytais Reglamentu (EB) Nr. 143/2008 (OL L 44, 2008 2 20, p. 1). sustiprinta teisinė sistema, o administracinio bendradarbiavimo lygmenį įvertino kaip neatitinkantį Bendrijos vidaus prekybos masto,
C. kadangi specialiojoje ataskaitoje Nr. 8/2007 pateikta Audito Rūmų analizė, ar valstybės narės laiku ir veiksmingai keičiasi informacija, taip pat, ar administracinės sistemos ir procedūros tinkamos administraciniam bendradarbiavimui užtikrinti, patvirtino, kad nebuvo pasiektas pagrindinis Reglamento (EB) Nr. 1798/2003 tikslas – veiksmingas administracinis bendradarbiavimas kovojant su PVM slėpimu,
1. teigiamai vertina Audito Rūmų specialiąją ataskaitą Nr. 8/2007, kurioje pateikiamas nepriklausomas administracinio bendradarbiavimo kovojant su PVM slėpimu ir sukčiavimu vertinimas ir išsamiai analizuojami valstybių narių veiklos rezultatai ir Komisijos vaidmuo; remdamasis Audito Rūmų duomenimis, daro išvadą, kad Reglamentas (EB) Nr. 1798/2003 nėra veiksminga administracinio bendradarbiavimo priemonė, kadangi kelios valstybes narės trukdo jį įgyvendinti, o Komisijos vaidmuo yra ribotas;
PVM sukčiavimo kiekybinis vertinimas
2. supranta, kad sunku įvertinti tikrąjį PVM slėpimo ir sukčiavimo mastą, nes daugelis valstybių narių nerenka arba neskelbia duomenų; pažymi, kad, remiantis Audito Rūmų pateikiamais duomenimis, 2005 m. Vokietija prarado 17 mlrd. eurų PVM pajamų, o Jungtinė Karalystė 2005–2006 mokestiniais metais – 18,2 mlrd. eurų PVM pajamų; pažymi, kad PVM sukčiavimo mastas galbūt viršija visą Bendrijos metinį biudžetą;
3. teigiamai vertina Komisijos iniciatyvą pradėti tyrimą, kurio tikslas – gauti patikimų duomenų apie mokestinio, įskaitant PVM, sukčiavimo mastą įvairiose valstybėse narėse; siūlo Komisijai informuoti kompetentingus Parlamento komitetus apie tyrimo išvadas, kai tik jos bus gautos;
4. ragina Komisiją ir Tarybą teikti didesnį prioritetą pastangoms kurti bendrą metodą, kuris padėtų įvertinti ir išanalizuoti PVM sukčiavimą, nustatyti, ar priemonės, kurių valstybės narės ėmėsi siekdamos mažinti PVM slėpimo ir sukčiavimo mastą, yra veiksmingos, ar jos tik skatina perkelti PVM sukčiavimą į kitus ekonomikos sektorius ar į kitas valstybes nares;
5. prašo Komisijos, Tarybos ir valstybių narių visokeriopai atsižvelgti į Europos Sąjungos aukščiausiųjų audito institucijų ryšių komiteto 2007 m. gruodžio mėn. rekomendacijas, kuriose, be kita ko, pateikiama pasiūlymų, kaip valstybės narės galėtų atlikti geresnį vertinimą ir kaip galėtų būti parengtas bendras PVM sukčiavimo vertinimo modelis;
Valstybių narių institucijų darbo trūkumai
6. yra susirūpinęs dėl Audito Rūmų nustatytų trūkumų, susijusių su valstybių narių administraciniu bendradarbiavimu PVM srityje;
7. reiškia susirūpinimą dėl to, kad Audito Rūmai pastebėjo, jog kai kurios valstybės narės neatitinka pagrindinių veiksmingo bendradarbiavimo reikalavimų; ypač atkreipia dėmesį į šiuos trūkumus:
- per dabartinį trijų mėnesių terminą neatsakyta į beveik pusę visų prašymų suteikti informacijos, kuriuos vienos valstybės narės pateikė kitoms,
- buvo vėluojama dėl centrinių ryšių įstaigų, t. y. pagrindinių keitimosi informacija kanalų, organizacinės struktūros; Italijoje ir Nyderlanduose centrinės ryšių įstaigos funkcijos paskirstytos keliems departamentams ir nėra veiksmingai koordinuojamos, Vokietijoje centrinės ryšių įstaigos funkcijas vykdo kelios tarnybos, o kitos valstybės narės nėra tinkamai informuojamos,
- prašymų suteikti informacijos, kuriuos viena valstybė narė teigia gavusi, skaičius labai skiriasi nuo prašymų, kuriuos kitos valstybės narės teigia jai išsiuntusios, skaičiaus; Italija teigia gavusi 54 proc. mažiau, o Vokietija – 32 proc. daugiau prašymų, nei kitos valstybės narės tvirtina joms išsiuntusios 2005 m.;
8. ragina valstybes nares užtikrinti keitimąsi prašoma informacija laiku; yra įsitikinęs, kad siūlomų PVM direktyvos ir Reglamento Nr. 1798/2003 pakeitimų, kuriais siekiama sutrumpinti informacijos rinkimo ir keitimosi ja terminus, visi tikslai bus pasiekti tik tuomet, jei valstybės narės sukurs stebėsenos mechanizmus, jei to dar nepadarė, kad užtikrintų atsakymą į prašymus laiku; prašo Komisijos pranešti, kokios pažangos kiekviena valstybė narė pasiekė, taikydama stebėjimo mechanizmus, ir įvertinti stebėjimo mechanizmų veiksmingumą;
9. ragina Tarybą išsiaiškinti, kodėl prašymų suteikti informacijos, kuriuos valstybė narė teigia gavusi, skaičius neatitinka prašymų, kurios kitos valstybės teigia jai išsiuntusios, skaičiaus, ir kuo greičiau išspręsti šią problemą;
10. siūlo Komisijai, kad valstybės narės savo nacionalinėse reformų programose pagal Lisabonos strategiją pateiktų informaciją apie reikalavimų dėl duomenų teikimo kitoms valstybėms narėms vykdymą; mano, kad svarbu, jog tais atvejais, kai viena valstybė narė nuolat vėluoja pateikti duomenis kitai valstybei narei, Komisija pradėtų pažeidimo procedūrą prieš tą valstybę narę, kuri vėluoja pateikti duomenis;
11. ragina Komisiją padėti valstybėms narėms toliau keistis pažangiąja patirtimi ir koordinuoti savo veiklą, susijusią su administracinio bendradarbiavimo organizacine tvarka;
12. ragina valstybes nares išnaudoti visas galimybes perduoti keitimosi informacija funkcijas teritorinėms mokesčių įstaigoms ir taip pagreitinti bendradarbiavimą bei pagerinti jo kokybę; pažymi, kad Komisija 2007 m. suteikė įvairių valstybių narių teritorinėms įstaigoms galimybę naudotis saugiu elektroninės informacijos kanalu;
13. pripažįsta, kad administracinis bendradarbiavimas ES lygmeniu yra svarbi priemonė kovojant su mokestiniu sukčiavimu; ragina valstybes nares išnaudoti visas galimybes užmegzti veiksmingą teritorinių mokesčių įstaigų administracinį bendradarbiavimą, be kita ko, pasitelkiant elektroninių ryšių priemones;
14. pažymi, kad siekdama pagerinti operatyvų keitimąsi informacija Belgija įsteigė Europos kovos su karuseliniu sukčiavimu tinklą ( Eurocanet ); pažymi, kad šiuo metu 24 valstybės narės taip keičiasi informacija apie įmones, kaip įtariama, dalyvaujančias vykdant dingusio PVM mokėtojo sukčiavimą;
15. pažymi, kad, pasak ekspertų, tinklas Eurocanet suteikia mokesčių administravimo institucijoms galimybę greičiau nustatyti PVM sukčiavimo atvejus, nes tinklas sudaro sąlygas visokeriopai keistis informacija, Belgijos institucijos atlieka koordinavimo centro funkcijas, be to, tinklas suteikia galimybę dalyvauti operatyvinėms administracinėms kovos su sukčiavimu tarnyboms;
16. vis dėlto pažymi, kad tinklo Eurocanet veiksmingumą mažina tai, jog jo veikloje nedalyvauja trys didelės valstybės narės – Vokietija, Italija ir Jungtinė Karalystė; ragina Vokietiją, Italiją ir Jungtinę Karalystę prisijungti prie tinklo Eurocanet ;
17. reiškia susirūpinimą dėl to, kad Audito Rūmai nustatė didelių PVM informacijos mainų sistemos (angl. VIES) trūkumų, susijusių su vėlavimu renkant ir teikiant duomenis, taip pat problemų taisant neteisingus duomenis; prašo valstybių narių ir Komisijos skubiai, iki 2008 m. pabaigos, pašalinti šiuos trūkumus;
18. negali suprasti, kodėl, nepaisant Komisijos pastangų padėti sudaryti susitarimą, valstybės narės vis dar nėra sutarusios dėl bendrų PVM mokėtojo kodų panaikinimo kriterijų, nors galimybė greitai panaikinti PVM mokėtojo kodą yra esminis veiksnys stabdant PVM sukčiavimą ir užkertant jam kelią;
19. apgailestauja, kad valstybės narės nepakankamai taiko dvišalę tuo pačiu metu vykdomą kontrolę, nors pastaroji finansuojama Komisijos, o Auditų Rūmai teigia, jog vykdant šią kontrolę būtų galima pasiekti gerų rezultatų;
20. visų turėdamas mintyje minėtuosius trūkumus, kuriuos Audito Rūmai nustatė Vokietijos atžvilgiu, apgailestauja, kad Vokietija atmetė Audito Rūmų prašymą atlikti auditą; pritaria Audito Rūmų požiūriui, kad šiuo atsisakymu Vokietija pažeidė savo įsipareigojimus pagal EB sutartį; pažymi, kad Komisija prieš Vokietiją pradėjo pažeidimo procedūrą Teisingumo Teisme; ragina Audito Rūmus atlikti numatytą auditą Vokietijoje, jei Teisingumo Teismas nustatys pažeidimą;
21. pažymi, kad Tarybos darbo grupė mokesčių klausimais aptarė Audito Rūmų specialiąją ataskaitą; ragina Tarybą iki 2008 m. gruodžio mėn. patvirtinti oficialias išvadas dėl Audito Rūmų išvadų, kaip ir dėl kitų specialiųjų ataskaitų, su kuriomis susijusios išvados patvirtintos vykstant Komisijos biudžeto įvykdymo patvirtinimo procedūrai;
Su Audito Rūmų išvadomis susiję tolesni veiksmai – nauji Bendrijos teisės aktai
22. pritaria Komisijos pasiūlymui iš dalies keisti PVM direktyvą
2006 m. lapkričio 28 d. Tarybos direktyva 2006/112/EB dėl bendrosios pridėtinės vertės mokesčio sistemos (OL L 347, 2006 12 11). ir reglamentą dėl administracinio bendradarbiavimo PVM srityje
2003 m. spalio 7 d. Tarybos reglamentas (EB) Nr. 1798/2003 dėl administracinio bendradarbiavimo pridėtinės vertės mokesčio srityje (OL L 264, 2003 10 15, p. 1). , siekiant nuo 2010 m. paspartinti informacijos apie Bendrijos viduje vykdomas operacijas rinkimą ir keitimąsi tokia informacija, ir ragina Tarybą greitai patvirtinti siūlomas priemones;
23. ragina Komisiją pateikti tolesnių pasiūlymų, kaip padidinti valstybių narių galimybes rinkti nesumokėtą PVM, vadovaujantis tuo, kad prekiautojai yra solidariai atsakingi už mokesčių praradimą, kai, jiems nesilaikant įpareigojimo teikti ataskaitas, sudarytos sąlygos sukčiauti;
24. ragina Komisiją pateikti tolesnių pasiūlymų dėl visų kitų valstybių narių galimybės automatiškai naudotis valstybių narių turimais nejautriaisiais duomenimis apie jų apmokestinamus asmenis, taip pat pasiūlymų dėl PVM mokėtojų registravimo ir išregistravimo tvarkos suderinimo, siekiant užtikrinti, kad fiktyvūs mokėtojai būtų greitai nustatomi ir išregistruojami;
Dabartinis Komisijos vaidmuo ir ateities perspektyvos
25. pažymi, kad pagal Reglamentą Nr. 1798/2003 Komisija vertina, kaip vyksta administracinis bendradarbiavimas, ir kaupia valstybių narių patirtį; atkreipia dėmesį į Komisijos ketinimą sukurti kiekybiniais rodikliais grindžiamą stebėsenos sistemą, kad būtų galima įvertinti, ar valstybės narės gali teikti viena kitai veiksmingą pagalbą ir ar jos tai iš tikrųjų daro; prašo Komisijos informuoti Parlamentą apie esamą padėtį prieš prasidedant kitai biudžeto įvykdymo patvirtinimo procedūrai;
26. pažymi, kad Komisija negali susipažinti su informacijos, kuria keičiamasi pagal Reglamentą Nr. 1798/2003 , turiniu – Komisijos vaidmuo apsiriboja ryšių tinklo priežiūra ir plėtra; pritaria Audito Rūmams, kad tai trukdo Komisijai nustatyti problemų priežastis ir pasiūlyti sprendimų;
27. pažymi, kad valstybės narės atsisako suteikti Komisijai (OLAF) galimybę susipažinti su duomenų, kuriais keičiamasi pagal Reglamentą Nr. 1798/2003, ir duomenų, kuriais keičiamasi per tinklą Eurocanet , turiniu; atkreipia dėmesį į Komisijos (OLAF) poziciją, kad jei jai būtų leista susipažinti su duomenimis, tai duotų daug papildomos naudos, nes Komisija galėtų Bendrijos mastu analizuoti tendencijas ir nustatytas naujas sukčiavimo schemas;
28. pažymi, kad Europolas 2008 m. balandžio mėn. sukūrė dingusio PVM mokėtojo sukčiavimui skirtą analitinę darbo bylą, taip siekdamas nustatyti sukčiavimo organizatorius, atskleisti jų nusikalstamos veiklos tinklus ir išanalizuoti labiausiai paplitusias dingusio PVM mokėtojo sukčiavimo Bendrijoje rūšis;
29. atkreipia dėmesį į Ekonomikos ir finansų reikalų tarybos (ECOFIN) 2008 m. spalio 7 d. posėdžio išvadas, kuriose pritariama minčiai sukurti naują mechanizmą (vadinamasis mechanizmas Eurofisc ), pagerinsiantį valstybių narių bendradarbiavimą kovojant su PVM sukčiavimu; pažymi, kad mechanizmas Eurofisc būtų grindžiamas tinklu Eurocanet ; taip pat pažymi, kad, remiantis ECOFIN patvirtintomis gairėmis, mechanizmas Eurofisc būtų decentralizuotas valstybių narių keitimosi informacija tinklas, jo veikloje valstybėse narės dalyvautų savanoriškai ir ši veikla būtų organizuojama dalyvaujančių valstybių narių sutarimu, padedant Komisijai;
30. pritaria tam, kad reikia stipraus politinio postūmio siekiant iš esmės pagerinti bendradarbiavimą kovojant su PVM sukčiavimu; vis dėlto yra įsitikinęs, kad mechanizmo Eurofisc taikymas gali duoti papildomos naudos tik tuo atveju, jei šioje veikloje privalėtų dalyvauti visos valstybės narės (siekiant išvengti problemų, kilusių tinklui Eurocanet ), taip pat jei mechanizmo Eurofisc veikloje visokeriopai dalyvautų Komisija, kuri atliktų koordinatorės vaidmenį;
31. prašo Tarybos tęsti derybas dėl pasiūlymo dėl reglamento dėl savitarpio administracinės pagalbos kovojant su Europos bendrijos finansiniams interesams kenkiančiu sukčiavimu, įskaitant PVM sukčiavimą, – tokio reglamento, kuriame būtų nustatyta išsami įvairias sritis apimančio administracinio bendradarbiavimo kovojant su sukčiavimu tvarka;
32. siūlo atsakingoms Komisijos tarnyboms – Mokesčių ir muitų sąjungos generaliniam direktoratui ir Europos kovos su sukčiavimu tarnybai (OLAF) – sudaryti darbo grupę, kuri išnagrinėtų šiuos klausimus:
– kaip Komisija gali užtikrinti skirtingų tarnybų, kovojančių su PVM sukčiavimu, sąveiką siekiant išvengti darbo dubliavimo ir skirtingų tarnybų konkurencijos,
– kiek Komisijai turėtų būti leista susipažinti su informacijos, kuria keičiasi valstybės narės, turiniu,
– ar Komisija galėtų tapti pagrindine valstybių narių administracinio bendradarbiavimo koordinatore ir, jei taip, kaip tai padaryti,
– kiek Komisijos veikla kovojant su PVM sukčiavimu turėtų būti derinama su Europolo ir Eurojusto veikla?
Teisminių institucijų bendradarbiavimo tobulinimas
33. ragina valstybes nares panaikinti nacionalinėje teisėje esančias teisines kliūtis, trukdančias vykdyti tarpvalstybinį persekiojimą, ypač tais atvejais, kai PVM pajamos prarandamos kitoje valstybėje narėje;
34. pažymi, kad, Komisijos teigimu, Bendrijos pajamos iš nuosavų išteklių PVM dalies saugomos pagal 1995 m. Konvenciją dėl Europos bendrijos finansinių interesų apsaugos
OL C 316, 1995 11 27. ; pastebi, kad Taryba 1997 m. priėmė aiškinamąją ataskaitą, kurioje aiškiai nurodyta, jog PVM nepatenka į Konvencijos taikymo sritį; pažymi, kad aiškinamoji ataskaita neturi privalomo poveikio; siūlo Tarybai dar kartą apsvarstyti savo aiškinimą siekiant panaikinti teisines kliūtis, trukdančias vykdyti persekiojimą tarpvalstybinio masto PVM sukčiavimo atvejais;
°
° °
35. paveda Pirmininkui perduoti šią rezoliuciją Tarybai, Komisijai, Audito Rūmams, Europolui, Eurojustui ir valstybių narių vyriausybėms bei parlamentams.
AIŠKINAMOJI DALIS
I. Įvadas
Dabartiniai debatai prasidėjo priėmus 2006 m. gegužės mėn. Komisijos komunikatą dėl būtinybės kurti suderintą kovos su mokestiniu sukčiavimu gerinimo strategiją (COM(2006)254), apimančią ir PVM sukčiavimą. Pirmasis akivaizdus rezultatas siekiant gerinti administracinį bendradarbiavimą buvo naujas pasiūlymas dėl teisės akto (COM(2008)147), kuriuo siekiama sutrumpinti valstybių narių valdžios institucijoms nustatytus informacijos rinkimo ir keitimosi ja terminus.
Taigi specialiąją ataskaitą Nr. 8/2007 dėl valstybių narių administracinio bendradarbiavimo Audito Rūmai pateikė itin svarbiu metu. Pranešėjo nuomone, Audito Rūmų vertinimas papildo šią diskusiją labai svarbiais aspektais, jam valstybės narės ir ES institucijos turėtų skirti daug dėmesio. Su specialiąja ataskaita Biudžeto kontrolės komitetas supažindintas 2008 m. kovo 26 d. Be to, 2008 m. gegužės 5 d. komitetas surengė viešą klausymą.
Pranešėjui susirūpinimą kelia tai, kad diskusijos grindžiamos vis dar neišsamiais faktais: vis dar neturima patikimų duomenų apie tikrąjį PVM sukčiavimo visose valstybėse narėse mastą. Turimi duomenys kelia nerimą. Audito Rūmų pateikti duomenys rodo, kad 2005 m. Vokietija prarado 17 mlrd. eurų PVM pajamų, o Jungtinė Karalystė 2005–2006 mokestiniais metais – 18,2 mlrd. eurų PVM pajamų. Įgyvendinamos iniciatyvos, kuriomis siekiama aiškumo. Komisija pradėjo tyrimą, kurį numatoma baigti 2008 m. ir kurio metu turėtų būti gauta patikimų duomenų apie mokestinį sukčiavimą, įskaitant PVM sukčiavimą, įvairiose valstybėse narėse. Europos Sąjungos aukščiausiųjų audito institucijų ryšių komitetas 2007 m. gruodžio 7 d. patvirtino rekomendacijas dėl bendro PVM sukčiavimo vertinimo modelio.
II. Audito Rūmų atliktas auditas ir Komisijos atsakymai
Audito tikslas buvo įvertinti, ar valstybės narės laiku ir veiksmingai keičiasi informacija ir ar veikia administraciniam bendradarbiavimui reikalingos administracinės sistemos ir procedūros.
Kalbant apie valstybių narių pasiektus rezultatus, Audito Rūmai daugiausia analizavo trejopus informacijos mainus pagal Reglamentą Nr. 1798/2003: keitimąsi informacija pateikus prašymą ir be išankstinio prašymo, taip pat keitimąsi informacija per PVM informacijos mainų sistemą (angl. VIES). VIES suteikia mokesčių administravimo institucijoms galimybę keistis duomenimis iš esmės automatizuotai, o prekiautojams – gauti patvirtinimą, kad jų prekybos partneriai kitose valstybėse narėse yra registruoti. Audito Rūmai nustatė didelių trūkumų visose valstybių narių bendradarbiavimo srityse. Pranešėjas teigiamai vertina tai, kad Audito Rūmai nurodė, kurios valstybės narės dirba gerai ir kurių darbe yra didelių trūkumų.
Audito Rūmai taip pat analizavo, kaip Komisija vykdo savo funkcijas pagal Reglamentą Nr. 1798/2003, ir tikrino, kaip Komisija valdo programą „Fiscalis“. „Fiscalis“ – tai Bendrijos programa, kuria siekiama pagerinti mokesčių sistemos veikimą vidaus rinkoje. Minėtosios programos lėšomis finansuojama veikla, kurios tikslas – gerinti valstybių narių tarpusavio ir valstybių narių bei Komisijos bendradarbiavimą PVM ir kitų mokesčių srityje. 2008–2013 m. šiai programai skirta 156 900 000 eurų. Audito Rūmai pabrėžė, kad Komisijos galimybes skatinti bendradarbiavimą riboja teisės normos. Komisija negali susipažinti su informacijos, kuria keičiamasi pagal Reglamentą Nr. 1798/2003, turiniu.
Savo atsakymuose Komisija iš esmės sutinka su Audito Rūmų pastabomis ir pritaria tam, kad būtina iš esmės tobulinti valstybių narių administracinį bendradarbiavimą.
Pranešėjas džiaugiasi tuo, kad Komisija dalykiškai reagavo į Audito Rūmų ataskaitą. Jis pažymi, kad septynios valstybės narės – Prancūzija, Italija, Liuksemburgas, Nyderlandai, Lenkija, Slovėnija ir Jungtinė Karalystė – sutiko su Audito Rūmų prašymu dėl audito misijų, o viena valstybė narė, Vokietija, jį atmetė. Deja, Vokietijos valdžios institucijos nepriėmė pranešėjo siūlymo paaiškinti savo poziciją Biudžeto kontrolės komitete. Atsižvelgdamas į PVM sukčiavimo svarbą visai Bendrijos nuosavų išteklių sistemos pusiausvyrai, pranešėjas visiškai pritaria Audito Rūmų nuomonei. Jis mano, jog būtina išsiaiškinti padėtį, kad Vokietijos pozicija netrukdytų Audito Rūmų darbui ateityje. 2008 m. rugsėjo mėn. Komisija prieš Vokietiją pradėjo pažeidimo procedūrą.
III. Perspektyvos gerinti bendradarbiavimą ne tik pagal Reglamentą Nr. 1798/2003
1. Pasiūlymas dėl teisės akto siekiant sutrumpinti terminus
Komisija pateikė pasiūlymą iš dalies pakeisti Direktyvą 2006/112/EB ir Reglamentą Nr. 1798/2003 – sutrumpinti valstybėms narėms nustatytus duomenų rinkimo ir teikimo terminus (COM(2008)147). Pranešėjas baiminasi, kad šiuo pasiūlymu pageidaujamų rezultatų nebus pasiekta, jei valstybės narės – tai nurodoma ir Audito Rūmų išvadose – negalės praktiškai užtikrinti, kad informacija būtų keičiamasi laiku.
2. Įvairių Komisijos tarnybų veikla
Pranešėjas mano, jog esama rizikos, kad kelios Komisijos tarnybos gali vykdyti panašias funkcijas, susijusias su kova su PVM sukčiavimu. Mokesčių ir muitų sąjungos (TAXUD) generalinis direktoratas atsakingas už Komisijos uždavinių vykdymą pagal Reglamentą Nr. 1798/2003. Priėmus Komisijos 2006 m. komunikatą, TAXUD generaliniame direktorate įsteigtas naujas padalinys, atsakingas už administracinį bendradarbiavimą ir kovą su mokestiniu sukčiavimu. Tuo pat metu su PVM sukčiavimu vis aktyviau kovoja OLAF. Pagal dabartinius teisės aktus PVM sukčiavimas nepatenka į OLAF tyrimų sritį. Tačiau OLAF, kaip Komisijos tarnyba, atsakinga už Komisijos užduotis, numatytas EB sutarties 280 straipsnyje, t. y. OLAF turi padėti valstybėms narėms organizuoti glaudų ir nuolatinį bendradarbiavimą, kad jos galėtų derinti savo veiksmus, saugodamos Bendrijos finansinius interesus. Remdamasis tuo, kaip Komisija aiškina EB finansinius interesus pagal EB sutarties 280 straipsnį (finansiniai interesai apima ir PVM pajamas), OLAF teigia esanti kompetentinga teikti pagalbą valstybėms narėms, koordinuoti jų veiklą ir su jomis bendradarbiauti, taip pat ir PVM srityje. Tačiau nėra jokio konkretaus OLAF veiklos šioje srityje teisinio pagrindo. Komisijos pasiūlymą dėl reglamento dėl tarpusavio administracinės pagalbos siekiant apsaugoti Bendrijos finansinius interesus
COM(2004)509 ir COM(2006)473. , kuriam Parlamentas pritarė
Rezoliucija P6_TA(2005)0255 , 2005 6 23. , šiuo metu blokuoja Taryba. Aštuntoje 2007 m. veiklos ataskaitoje OLAF įvertino, kad bendras iki 2007 m. pabaigos pradėtų ir baigtų tirti PVM bylų finansinis poveikis sudaro 727,8 mln. eurų. Kai kurios valstybės narės atsisako bendradarbiauti su OLAF PVM srityje – jos teigia, kad, remiantis jų aiškinimu, EB sutarties 280 straipsnis PVM netaikomas.
Pranešėjas pritaria Audito Rūmų nuomonei, kad Komisijai trūksta galimybių skatinti bendradarbiavimą pagal Reglamentą Nr. 1798/2003. Kartu pranešėjas pripažįsta, kad, nesant konkretaus teisinio pagrindo, OLAF veiklai kelią užkirs tos valstybės narės, kurios tvirtina, kad PVM nėra Bendrijos finansinių interesų dalis.
Todėl pranešėjas mano, kad Komisija turėtų sudaryti darbo grupę, kurios nariai būtų atsakingų tarnybų atstovai ir kuri išanalizuotų, kaip užtikrinti sąveiką ir kaip Komisijos vaidmenį padaryti svarbesnį. Darbo grupė taip pat gali nagrinėti, kaip galima užtikrinti sąveiką finansuojant veiklą pagal programą „Fiscalis“, kurią valdo TAXUD generalinis direktoratas, ir programą „Hercule“. „Hercule II“ (2007–2013 m.) yra Komisijos (OLAF) administruojama Bendrijos veiklos programa, skirta Bendrijos finansinių interesų apsaugai skatinti. 2008–2013 m. programai skirta 98 525 000 eurų. Programos biudžetas padidintas 44 mln. eurų po to, kai 2004 m. sudarytas Komisijos, valstybių narių ir cigarečių gamintojo „Philip Morris International“ susitarimas dėl kovos su kontrabanda ir sukčiavimu, pagal kurį „Philip Morris“ įsipareigojo per 12 metų sumokėti 1,25 mlrd. JAV dolerių.
3. Tinklas Eurocanet
Šiuo metu 24 valstybės narės glaudžiau, nei numatyta Reglamente Nr. 1798/2003, bendradarbiauja vadinamajame Europos kovos su karuseliniu sukčiavimu tinkle ( Eurocanet ). Tinklas Eurocanet suteikia galimybę operatyviai keistis informacija apie įmones, kaip įtariama, dalyvaujančias vykdant dingusio PVM mokėtojo sukčiavimą. Šis tinklas sukurtas Belgijos iniciatyva. Belgijos valdžios institucijos atlieka keitimosi duomenimis koordinavimo centro funkcijas. Taip galima greitai sukaupti informaciją. Be to, informacija, nors ja keičiamasi tais pačiais kanalais, kaip ir informacija, kuria centrinės ryšių įstaigos keičiasi pagal Reglamentą Nr. 1798/2003, yra perduodama valstybių narių administracijų operatyvinėms kovos su sukčiavimu tarnyboms. Tačiau tinklo veikoje nedalyvauja trys valstybės narės, kurios yra svarbios prekybos Bendrijoje dalyvės: Vokietija, Jungtinė Karalystė ir Italija.
ECOFIN taryba 2008 m. spalio 7 d. patvirtino gaires, siekdama iš dalies pakeisti Reglamentą Nr. 1798/2003 ir sukurti vadinamąjį mechanizmą Eurofisc . Mechanizmas Eurofisc būtų decentralizuotas tinklas, jo veikloje savanoriškai dalyvautų visos valstybės narės ir ši veikla būtų organizuojama dalyvaujančių valstybių narių sutarimu, padedant Komisijai. Mechanizmo Eurofisc veiklai vadovautų dalyvaujančių šalių paskirti koordinatoriai. Pradiniame etape mechanizmo Eurofisc įgaliojimai (vėliau jie gali būti papildyti) apsiribotų daugiašalio išankstinio įspėjimo mechanizmo, skirto kovai su PVM sukčiavimu, funkcijomis ir dalyvaujančių valstybių narių keitimosi informacija ir atsako, susijusių su gautais įspėjimais, koordinavimu.
Pranešėjas mano, kad tuo atveju, jei valstybės narės neprivalės dalyvauti mechanizmo Eurofisc veikoje, nebus išspręsta pagrindinė problema, kilusi tinklui Eurocanet . Pranešėjo nuomone, Parlamentas turėtų leisti ECOFIN tarybai aiškiai suprasti, kad, užuot grįžusi prie tarpvyriausybinio bendradarbiavimo principų, ji verčiau spręstų klausimą, kaip Komisija galėtų aktyviau atlikti koordinuojančiosios institucijos vaidmenį.
4. Europolas ir Eurojustas
Ir Europolas, ir Eurojustas aktyviai kovoja su PVM sukčiavimu.
Europolas 2008 m. balandžio mėn. sukūrė dingusio PVM mokėtojo sukčiavimui skirtą analitinę darbo bylą, taip siekdamas nustatyti sukčiavimo organizatorius, atskleisti jų nusikalstamos veiklos tinklus ir išanalizuoti labiausiai paplitusias dingusio PVM mokėtojo sukčiavimo Bendrijoje rūšis. Eurojustas 2007 m. surengė koordinatorių susitikimą, kuriame dalyvavo kai kurios valstybės narės ir trečiosios šalys ir kuris buvo skirtas tarptautinio karuselinio sukčiavimo bylai. Pranešėjas mano, kad Europolo ir Eurojusto veikla galėtų duoti papildomos naudos, kalbant apie PVM sukčiavimo atvejų baudžiamosios teisės aspektus. Tačiau vis dar reikia aiškintis įvairias šių institucijų ir Komisijos bendradarbiavimo užduotis ir galimybes, siekiant išvengti darbo dubliavimo.
IV. Išvados
Pranešėjas mano, kad itin svarbu toliau stengtis nustatyti tikrąjį PVM sukčiavimo mastą. Valstybės narės turėtų laikytis Audito Rūmų rekomendacijų ir labiau stengtis geriau išnaudoti administracinio bendradarbiavimo pagal dabartinius teisės aktus galimybes. Be to, pranešėjas mano, kad Parlamentas turėtų paraginti Tarybą nekurti naujų tarpvyriausybinių sistemų, bet išnagrinėti, kaip būtų galima stiprinti Komisijos, kaip pagrindinės administracinio bendradarbiavimo koordinatorės, vaidmenį. Būtina paaiškinti administracinio ir teisminio bendradarbiavimo sąsajas. Turi būti aiškiau apibrėžti Komisijos, Europolo ir Eurojusto vaidmenys.
15.10.2008
EKONOMIKOS IR PINIGŲ POLITIKOS KOMITETO NUOMONĖ
pateikta Biudžeto kontrolės komitetui
dėl Europos Audito Rūmų specialiosios ataskaitos Nr. 8/2007 dėl administracinio bendradarbiavimo PVM srityje
( 2008/2151(INI) )
Nuomonės referentas(*):
Bilyana Ilieva Raeva
(*) Darbo su susijusiais komitetais procedūra. Darbo tvarkos taisyklių 47 straipsnis
PASIŪLYMAI
Ekonomikos ir pinigų politikos komitetas ragina atsakingą Biudžeto kontrolės komitetą į savo pasiūlymą dėl rezoliucijos įtraukti šiuos pasiūlymus:
1. yra susirūpinęs dėl Audito Rūmų nustatytų trūkumų dėl valstybių narių administracinio bendradarbiavimo PVM srityje;
2. pripažįsta, kad administracinis bendradarbiavimas ES lygiu yra svarbi priemonė kovojant su mokestiniu sukčiavimu; ragina valstybes nares išnaudoti visas galimybes pradėti veiksmingą teritorinių mokesčių įstaigų administracinį bendradarbiavimą, taip pat ir pasitelkiant elektroninių ryšių priemones;
3. siūlo Komisijai, kad valstybės narės pateiktų ataskaitas apie nacionalinėse reformų programose pagal Lisabonos strategiją numatytų reikalavimų dėl duomenų pateikimo kitoms valstybėms narėms vykdymą; mano, kad svarbu, jog tais atvejais, kai viena valstybė narė nuolat vėluoja pateikti duomenis kitai valstybei narei, Komisija turi pradėti pažeidimų tyrimo procedūras prieš tą valstybę narę, kuri vėluoja pateikti duomenis;
4. ragina Komisiją padėti valstybėms narėms toliau keistis pažangiąja patirtimi ir koordinuoti jų veiklą administracinio bendradarbiavimo organizacinės tvarkos srityje;
5. pritaria Komisijos pasiūlymui iš dalies keisti PVM direktyvą
2006 m. lapkričio 28 d. Tarybos direktyva 2006/112/EB dėl bendrosios pridėtinės vertės mokesčio sistemos (OL L 347, 2006 12 11). ir PVM administracinio bendradarbiavimo reglamentą
2003 m. spalio 7 d. Tarybos reglamentas (EB) Nr. 1798/2003 dėl administracinio bendradarbiavimo pridėtinės vertės mokesčio srityje (OL L 264, 2003 10 15, p. 1). siekiant nuo 2010 m. paspartinti informacijos apie Bendrijos viduje vykstančias operacijas rinkimą ir keitimąsi ja ir ragina Tarybą greitai priimti siūlomas priemones;
6. ragina Komisiją pateikti tolesnių pasiūlymų, kaip padidinti valstybių narių galimybes rinkti nesumokėtą PVM, vadovaujantis tuo, kad prekiautojas yra solidariai atsakingas už mokesčių praradimą, kai, jam nesilaikant įpareigojimo teikti ataskaitas, sudarytos sąlygos sukčiauti;
7. ragina Komisiją pateikti tolesnių pasiūlymų dėl visų kitų valstybių narių galimybės automatiškai naudotis valstybių narių turimais nejautriaisiais duomenimis apie jų apmokestinamus asmenis ir dėl PVM mokėtojų registravimo ir išregistravimo tvarkos suvienodinimo, siekiant užtikrinti, kad fiktyvūs mokėtojai būtų greitai nustatyti ir išregistruoti;
8. teigiamai vertina tai, kad 2008 m. spalio 7 d. Taryba patvirtino gaires, pagal kurias Eurofisc sudarys decentralizuotą valstybių narių keitimosi informacija apie PVM sukčiavimą tinklą, ir ragina valstybes nares, atsižvelgiant į tai, kartu su Komisija plėtoti bendrus rizikos analizės gebėjimus; ragina Komisiją pateikti konkrečių pasiūlymų iš dalies pakeisti PVM administracinio bendradarbiavimo reglamentą, kuriuo siekiama įgyvendinti Eurofisc projektą.
GALUTINIO BALSAVIMO KOMITETE REZULTATAI
Priėmimo data
13.10.2008
Galutinio balsavimo rezultatai
+:
–:
0:
25
0
0
Posėdyje per galutinį balsavimą dalyvavę nariai
Mariela Velichkova Baeva, Paolo Bartolozzi, Zsolt László Becsey, Pervenche Berès, Sebastian Valentin Bodu, Sharon Bowles, Udo Bullmann, Manuel António dos Santos, Elisa Ferreira, José Manuel García-Margallo y Marfil, Robert Goebbels, Sophia in ‘t Veld, Wolf Klinz, Christoph Konrad, Guntars Krasts, Astrid Lulling, John Purvis, Eoin Ryan, Antolín Sánchez Presedo, Olle Schmidt, Margarita Starkevičiūtė, Cornelis Visser
Posėdyje per galutinį balsavimą dalyvavęs (-ę) pavaduojantis (-ys) narys (-iai)
Harald Ettl, Thomas Mann
Posėdyje per galutinį balsavimą dalyvavęs (-ę) pavaduojantis (-ys) narys (-iai) (178 straipsnio 2 dalis)
Jan Cremers
GALUTINIO BALSAVIMO KOMITETE REZULTATAI
Priėmimo data
04.11.2008
Galutinio balsavimo rezultatai
+:
–:
0:
20
1
0
Posėdyje per galutinį balsavimą dalyvavę nariai
Jean-Pierre Audy, Herbert Bösch, Mogens Camre, Paulo Casaca, Antonio De Blasio, Esther De Lange, Petr Duchoň, James Elles, Szabolcs Fazakas, Christofer Fjellner, Ingeborg Gräßle, Bogusław Liberadzki, Nils Lundgren, Marusya Ivanova Lyubcheva, Jan Mulder, Bill Newton Dunn, Bart Staes, Kyösti Virrankoski
Posėdyje per galutinį balsavimą dalyvavęs (-ę) pavaduojantis (-ys) narys (-iai)
Edit Herczog, Véronique Mathieu, Gabriele Stauner
