ENVI Welcome
Sveiki apsilankę Aplinkos, visuomenės sveikatos ir maisto saugos (ENVI) komiteto tinklalapyje!
Mūsų komitetas, kurį sudaro 69 nariai, yra didžiausiais Europos Parlamento teisėkūros komitetas. Vykdome savo veiklą siekdami užtikrinti, kad aplinkos, sveikatos ir maisto saugos sričių teisės aktuose būtų atsižvelgiama į daugelį piliečių iš visos Europos interesų. Europos Parlamentas įgijo bendrų teisėkūros įgaliojimų daugumoje ENVI komiteto kompetencijai priklausančių sričių, taigi mūsų komitetas tapo vienu įtakingiausių komitetų.
Mūsų veikla aplinkos apsaugos politikos srityje apima klausimus nuo toksiškų cheminių medžiagų iki Europos biologinės įvairovės išsaugojimo. Komitetas taip pat siekia užtikrinti, kad Europoje būtų veiksmingai ir tvariai naudojami ištekliai. Vienas svarbiausių komiteto klausimų – kova su klimato kaita.
Neseniai valstybėse narėse kilę skandalai dėl maisto produktų atkreipė dėmesį į būtinybę užtikrinti geresnę maisto saugą. Mes kritiškai vertiname teisės aktus dėl maisto produktams taikomų taisyklių. Vienas pagrindinių ENVI komiteto rūpesčių – geresnė informacija vartotojams, pvz., užtikrinant aiškesnį ir vienareikšmį produktų ženklinimą.
Visuomenės sveikatos srityje ENVI komitetas siekia pasiūlyti Europos lygmens priemones, kurios padėtų išspręsti su sveikata susijusias problemas. Naujausi mūsų veiklos pavyzdžiai – vaistų pramonės ir kosmetikos gaminių sauga, kova su padirbtais vaistais ir pacientų teisių apsauga.
Tikimės, kad šis tinklalapis padės Jums geriau suprasti mūsų darbą, ir raginame pateikti savo pastabas Jus dominančiais klausimais.
Matthias Groote
Nuolatinių komitetų įgaliojimai ir pareigos Komitetas yra atsakingas už:
1. aplinkos politiką ir aplinkosaugos priemones, visų pirma:
a) oro, dirvožemio ir vandens taršą, atliekų tvarkymą ir perdirbimą, pavojingas medžiagas ir preparatus, triukšmo lygius, klimato kaitą, biologinės įvairovės apsaugą,
b) tvarų vystymąsi,
c) tarptautines ir regionines aplinkosaugos priemones bei susitarimus,
d) žalos aplinkai atitaisymą,
e) civilinę saugą,
f) Europos aplinkos agentūrą,
g) Europos cheminių medžiagų agentūrą;
2. visuomenės sveikatą, visų pirma:
a) visuomenės sveikatos programas ir konkrečius veiksmus šioje srityje,
b) vaistų pramonės ir kosmetikos gaminius,
c) su bioterorizmu susijusius sveikatos aspektus,
d) Europos vaistų vertinimo agentūrą ir Europos ligų prevencijos ir kontrolės centrą;
3. maisto saugos klausimus, visų pirma:
a) maisto produktų ženklinimą ir saugą,
b) veterinarijos teisės aktus dėl apsaugos nuo rizikos žmonių sveikatai, maisto produktų ir maisto gamybos sistemų tikrinimą siekiant apsaugoti visuomenės sveikatą,
c) Europos maisto saugos tarnybą ir Europos maisto ir veterinarijos tarnybą. 20101109CDE93108 Matthias Groote