Klausimas, į kurį atsakoma žodžiu, Nr. O-000225/2011
Komisijai
Darbo tvarkos taisyklių 115 straipsnis
Marian-Jean Marinescu
,
Andrey Kovatchev
,
Carlos Coelho
,
Mariya Nedelcheva
,
Monica Luisa Macovei
,
Elena Oana Antonescu
,
Simon Busuttil
,
Georgios Papanikolaou
,
Manfred Weber
PPE frakcijos vardu Tema: Bulgarijos ir Rumunijos prisijungimas prie Šengeno erdvės
Šengeno erdvės sukūrimas ir Šengeno acquis įtraukimas į ES sistemą – vieni iš didžiausių Europos integracijos proceso pasiekimų, darančių tiesioginį poveikį piliečiams. 2007 m. Rumunija ir Bulgarija, stodamos į ES, priėmė Šengeno aquis . Vadovaujantis Stojimo akto 4 straipsnio 2 dalimi, vertinimo procedūrų pagalba patikrinama, ar naujos valstybės narės tenkina būtinas sąlygas (duomenų apsauga, Šengeno informacinė sistema, oro, žemės ir jūros sienos, policijos bendradarbiavimas bei vizų klausimai), reikalingas visų Šengeno aquis dalių taikymui. Toks patikrinimas yra būtina išankstinė sąlyga Tarybai prieš priimant sprendimą dėl patikrinimų prie vidinių sienų su šiomis šalimis panaikinimo.
Vertinimas pradedamas atitinkamai valstybei narei to paprašius, o jį atlieka Šengeno acquis įvertinimo darbo grupė. Atlikus visą vertinimo procedūrą galutinėje ataskaitoje turėtų būti nurodoma, ar valstybė narė tenkina visas sąlygas praktiniam Šengeno aquis taikymui.
Sprendimą dėl integravimo turėtų priimti Taryba visų valstybių, jau priklausančių Šengeno erdvei, vyriausybėms vienbalsiai pritarus. Pastaraisiais metais Rumunija ir Bulgarija dėjo milžiniškas pastangas siekdamos prisijungti prie Šengeno erdvės ir, vadovaujantis specialistų ataskaitomis, Šengeno aquis vertinimo procesas buvo sėkmingai baigtas. Europos Parlamentas savo 2011 m. birželio 8 d. rezoliucijoje bei Taryba savo 2011 m. birželio 9 d. išvadose patvirtino abiejų šalių pasirengimą prisijungti prie Šengeno erdvės. 2011 m. birželio 24 d. Europos Vadovų Tarybos susitikime valstybių ir vyriausybių vadovai susitarė, kad sprendimas dėl šių šalių prisijungimo turėtų būti priimtas ne vėliau kaip 2011 m. rugsėjį. Tuomet paskutiniosios TVR tarybos 2011 m. rugsėjo 22 d. metu dvi valstybės narės nusprendė užkirsti kelią šiems siekiams ir sprendimas buvo atidėtas neribotam laikui.
1. Pasirašydamos Stojimo sutartį Bulgarija ir Rumunija gavo reikalavimų sąrašą ir juos visus įvykdė. Ar Komisija mano, kad sąžininga taikyti papildomus kriterijus, kurie nebuvo numatyti nuo pat pradžių, ypač atsižvelgiant į tai, kad šie nauji kriterijai skiriasi nuo kriterijų, kurie buvo taikomi anksčiau prisijungusioms šalims?
2. Sprendimą dėl prisijungimo vetavo dvi valstybės narės. Ar Komisija mano, jog buvo laikomasi teisinio įsipareigojimo priimti sprendimą dėl šių dviejų kandidačių prisijungimo, kai tik bus patenkinti kriterijai?
3. Kokių tolesnių veiksmų Komisija ketina imtis?
