V. Reding atsakymas Komisijos vardu
(2011 m. balandžio 8 d.)
Nepriklausomi teismai yra teisinės valstybės pagrindas, svarbus ir būtinas teisingumo ir demokratijos kertinis akmuo. Nepriklausomumas taip pat yra esminė sąlyga, užtikrinanti, kad bus paisoma visų Sąjungos teisės garantuojamų teisių ir laisvių, taip pat Europos Sąjungos pagrindinių teisių chartijos 47 straipsnyje įtvirtintos teisės į veiksmingą teisinę gynybą ir teisingą bylos nagrinėjimą.
Vis dėlto Europos Komisija negali imtis priemonių dėl Jūsų klausime nurodytų aplinkybių. Europos Komisija neturi bendrų įgaliojimų kištis į valstybių narių teismų sistemą arba nacionalinės teisėkūros procedūrą. Imtis priemonių Komisija gali tik su Europos Sąjungos teise susijusiais atvejais, pavyzdžiui, kai kyla grėsmė jos veiksmingam įgyvendinimui.
Norėčiau pabrėžti, kad Komisija, neviršydama savo kompetencijos, ir toliau atidžiai domėsis su teismų nepriklausomumu susijusiais klausimais.
