Europos Parlamentas remia demokratinius pokyčius Tunise
Užsienio ryšiai
Plenarinė sesija
2011-02-03 - 12:34
Ketvirtadienį priimtoje rezoliucijoje Europos Parlamentas reiškia paramą demokratiniams pokyčiams Tunise, taip pat ragina persvarstyti ES kaimynystės politiką, kad joje būtų skirta daugiau dėmesio žmogaus teisėms.
Parlamentas „reiškia savo solidarumą su Tuniso tauta, kuri, siekdama teisėtų demokratinių tikslų ir skatinama troškimo pagerinti socialines sąlygas bei įsidarbinimo galimybes, paskatino istorinį savo šalies politikos pasikeitimą“. EP „džiaugiasi tautos drąsa ir ryžtu, kuriuos ji parodė per demonstracijas, ir reiškia užuojautą aukų artimiesiems bei savo solidarumą su sužeistaisiais“.
Europarlamentarai smerkia saugumo pajėgų vykdytas represijas, tačiau džiaugiasi išmintingu ginkluotųjų pajėgų, kurios atsisakė šaudyti į demonstracijų dalyvius, elgesiu. Jie ragina atlikti mirties ir smurto atvejų tyrimą bei į paduoti teismą už tai atsakingus asmenis.
„Svarbu, jog pereinamojo laikotarpio vyriausybėje būtų atstovaujama visoms Tuniso politinėms, socialinėms, pilietinėms ir demokratinėms jėgoms“, – pažymi EP. Jis ragina sudaryti sąlygas Parlamentinės asamblėjos, kuri parengtų demokratinę konstituciją, rinkimams surengti, suteikiant pakankamai laiko susiorganizuoti opozicijos jėgoms ir nepriklausomai žiniasklaidai. Europarlamentarai „tikisi, kad šiuose rinkimuose galės dalyvauti visos demokratinės jėgos, kurios įsipareigos gerbti pliuralizmą, sąžinės laisvę ir demokratinę kaitą“. Savo ruožtu Parlamentas siūlo sudaryti paramos demokratiniams pokyčiams darbo grupę, kurioje dalyvautų ir europarlamentarai, taip pat nusiųsti ES rinkimų stebėjimo misiją į Tunisą.
EP džiaugiasi, kad panaikinta informacijos ministerija ir užtikrinta saviraiškos laisvė, taip pat sveikina rengiamą amnestijos įstatymą, kuris suteiks galimybę išlaisvinti politinius kalinius, pripažinti opozicines partijas ir įregistruoti nevyriausybines organizacijas. Parlamentas taip pat remia planą įsteigti nepriklausomas institucijų reformos, kovos su korupcija ir įvykių po gruodžio 17 d. tyrimo komisijas.
Europarlamentarai „reikalauja, kad ES nedelsdama taikytų sprendimus dėl Ben Ali šeimos ir artimųjų neteisėtai įsigyto turto įšaldymo“. Savo ruožtu EP ragina perskirstyti įvairių ES ir Tuniso bendradarbiavimui skirtas lėšas ir prireikus jas padidinti, aktyviau remti Tuniso pilietinei visuomenę, taip pat teikti Tunisui paramą paskolomis palankesnėmis palūkanų sąlygomis.
„Europos Sąjunga nesugeba plėtoti tikros ir nuoseklios užsienio politikos savo partnerių atžvilgiu [bei] nustatyti veiksmingo žmogaus teisių išlygos įgyvendinimo sistemą“, – sakoma rezoliucijoje ir priduriama: „Dėl to būtina persvarstyti šiuo metu įgyvendinamą [ES] kaimynystės politiką“ bei numatyti tokią sistemą. Savo ruožtu europarlamentarai pažymi, jog „stabilios demokratijos viltis, atsiradusi žlugus Tuniso autoritariniam režimui, gali padėti kitoms tautoms siekti tų pačių tikslų“.
Dėl rezoliucijos apie padėtį Egipte bus balsuojama vasario 14-17 d. sesijoje Strasbūre.
Svarstymas: 2011-02-02. Balsavimas: 2011-02-03 20110203IPR13099 Priimti tekstai bus paskelbti čia
LT
1
LINK
/activities/plenary/ta/calendar.do?language=LT
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
