21.4.2008
PASIŪLYMAS DĖL REZOLIUCIJOS
siekiant baigti diskusijas dėl Komisijos ir Tarybos pareiškimų
pagal Darbo tvarkos taisyklių 103 straipsnio 2 dalį
pateikė Frithjof Schmidt, Raül Romeva i Rueda ir Hélène Flautre
Verts/ALE frakcijos vardu
dėl padėties Birmoje
Europos Parlamento rezoliucija dėl padėties Birmoje
Europos Parlamentas ,
–
atsižvelgdamas į savo 2006 m. gruodžio 14 d. ir į 2007 m. birželio 21 d. rezoliucijas dėl Birmos,
–
atsižvelgdamas į 2007 m. lapkričio 19 d. Tarybos išvadas, pagal kurias patvirtinamos griežtesnės papildomos ribojančios priemonės Birmai,
–
atsižvelgdamas į 2008 m. vasario 25 d. Tarybos reglamentą (EB) Nr. 194/2008 dėl ribojančių priemonių Birmai atnaujinimo ir sustiprinimo, panaikinantį Reglamentą (EB) Nr. 817/2006,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi Birmos valstybės taikos ir plėtros taryba paskelbė, kad 2008 m. gegužės 10 d. bus surengtas referendumas dėl naujos konstitucijos, kuri rengta ilgiau kaip 14 metų, o 2010 m. įvyks daugiapartiniai rinkimai,
B.
kadangi Birmos vyriausybė atmetė JT specialiojo pasiuntinio Ibrahimo Gambario pateiktus pasiūlymus, skirtus užtikrinti, kad referendumas vyktų laisvai ir sąžiningai, dalyvaujant tarptautiniams stebėtojams,
C.
kadangi Birmos vyriausybė konstitucijos projekte numatė nuostatų, pagal kurias ketvirtadalis vietų abiejuose parlamento rūmuose rezervuojama karininkams, šalies kariuomenės vadui suteikiama teisė bet kuriuo metu sustabdyti konstitucijos taikymą ir prezidento rinkimuose draudžiama dalyvauti kandidatams, kurių sutuoktinis ar vaikas yra užsienio valstybės piliečiai (pastaroji nuostata būtų taikoma opozicijos lyderei Aung San Suu Kyi); kadangi konstitucijos projekte taip pat įtvirtintas valstybės pareigūnų nebaudžiamumas už veiksmus, atliktus einant pareigas,
D.
kadangi paskelbusi apie referendumą vyriausybė taip pat paskelbė įstatymą Nr. 1/2008, pagal kurį balsavimo teisė nesuteikiama religinių bendruomenių nariams, ir ėmėsi įvairių priemonių, skirtų užtikrinti, kad dauguma balsuotų palankiai vyriausybei,
E.
kadangi didžioji dalis Birmos opozicijos nusprendė boikotuoti referendumą,
F.
kadangi ES patvirtintos sankcijos Birmos vyriausybei kol kas nebuvo veiksmingos,
1.
griežtai smerkia tai, kad neužtikrinamas referendumo dėl konstitucijos proceso demokratinis teisėtumas, kadangi Birmos piliečiams nesuteikiamos pagrindinės demokratinės teisės, kuriomis naudodamiesi jie galėtų atvirai diskutuoti dėl konstitucijos teksto, jį keisti ir vėliau laisvai pareikšti savo valią referendumo metu;
2.
smerkia tai, kad Birmos vyriausybė atmetė JT specialiojo pasiuntinio Ibrahimo Gambario pateiktus pasiūlymus, skirtus užtikrinti, kad prieš referendumą dėl konstitucijos vyktų atvira kampanija, kurioje dalyvautų visi visuomenės nariai;
3.
mano, kad tvarų Birmos vystymąsi, kuris padėtų sukurti ilgalaikę stabilią aplinką, gali užtikrinti tik visiems atviras nacionalinio susitaikymo ir dialogo procesas ir pagarba demokratijos vertybėms, žmogaus teisėms bei teisinės valstybės principams;
4.
ragina Birmos vyriausybę sudaryti nepriklausomą rinkimų komisiją ir tinkamą rinkėjų sąrašą, panaikinti seniai taikomus žiniasklaidos apribojimus, užtikrinti Birmoje asociacijų, žodžio ir susirinkimų laisves, panaikinti naujas taisykles, pagal kurias teisėtos diskusijos dėl referendumo laikomos nusikaltimu, ir leisti dalyvauti tarptautiniams stebėtojams;
5.
ragina nedelsiant ir be jokių sąlygų paleisti politinius režimo oponentus ir daugiau kaip 1,8 tūkst. politinių kalinių, įskaitant Aung San Suu Kyi, organizacijos „1988-ųjų studentų karta“ lyderius ir 2005 m. suimtus Šano tautų demokratijos lygos lyderius;
6.
reikalauja pateikti duomenis apie visas aukas ir asmenis, dingusius po to, kai praėjusių metų rugsėjo mėn. buvo numalšinti budistų vienuolių ir kovotojų už demokratiją protestai, taip pat nustatyti dingusių vienuolių buvimo vietą;
7.
ragina Europos Vadovų Tarybą, Komisiją ir valstybes nares pasinaudoti visomis tarptautinėje arenoje esančiomis galimybėmis atvirai kritikuoti toliau vykstantį nuolatinį vaikų išnaudojimą Birmoje, visų pirma susijusį su vaikų ėmimu į karines pajėgas; griežčiausiai smerkia tai, kad Birmoje vaikai imami į karines pajėgas, ir ragina JT Saugumo Tarybą nuodugniai ištirti su tuo susijusią padėtį Birmoje;
8.
ragina Tarybą, Komisiją ir valstybes nares pasitelkti Kiniją, kuri yra JT Saugumo Tarybos narė ir JT Vaiko teisių konvencijos fakultatyvinio protokolo dėl vaikų dalyvavimo ginkluotuose konfliktuose šalis, siekiant užtikrinti apčiuopiamą pažangą sprendžiant Birmoje vykdomų pažeidimų, susijusių su atitinkamomis vaikų teisėmis, klausimą;
9.
ragina JT Generalinį Sekretorių pradėti tiesiogiai dalyvauti svarbiausiose derybose su Birmos institucijomis, be kita ko, per savo specialųjį patarėją ir pasiuntinį Ibrahimą Gambarį; ragina JT Saugumo tarybą nuolat įtraukti Birmą į savo darbotvarkę naudojantis trumpais pranešimais ir pareiškimais;
10.
pritaria specialiojo pranešėjo ir kitų susijusių žmogaus teisių institucijų atstovų aktyviam dalyvavimui ir lankymuisi Birmoje;
11.
remia ES specialiojo pasiuntinio Birmoje Piero Fassino pastangas skatinti dialogą su Pietryčių Azijos valstybių asociacijos (ASEAN) šalimis, kurios labiausiai suinteresuotos stabilumu regione; pabrėžia, kad svarbu toliau ieškoti bendros pozicijos su ASEAN šalimis;
12.
ragina regiono šalis tvirtai remti JT Generalinio Sekretoriaus tarpininkavimą ir pastangas, norint paskatinti Birmą siekti nacionalinio susitaikymo ir gerinti žmogaus teisių padėtį; taip pat ragina regiono šalis rengti regionines daugiašales derybas, kuriose dalyvautų Birma, Kinija ir svarbiausios ASEAN šalys, siekiant spręsti bendrai rūpimus klausimus, ir sukurti forumą, kuriame prioritetas būtų teikiamas Birmos vystymosi tikslams;
13.
ragina Tarybą išplėsti sankcijų taikymo sritį, visų pirma apriboti kariškių valdomų įmonių ir konglomeratų, kurie glaudžiai susiję su kariuomene ar kurių pelnas tenka kariuomenei, galimybes naudotis tarptautinės bankininkystės paslaugomis, taip pat apriboti tam tikrų generolų ir artimiausių jų šeimos narių asmenines verslo galimybes ir galimybes naudotis sveikatos priežiūros paslaugomis, apsipirkti ir suteikti savo vaikams išsilavinimą užsienyje; ragina Tarybą nuosekliai ir aiškiai uždrausti tam tikriems asmenims ir subjektams atlikti bet kokias finansines operacijas, kurias vykdo ES jurisdikcijai priklausantys tarpuskaitos bankai ar kurias vykdant kitaip naudojamasi ES jurisdikcijai priklausančiomis finansinėmis paslaugomis;
14.
ragina Tarybą užtikrinti, kad būtų veiksmingai taikomos tikslingos sankcijos, tinkamai tirti subjektų, kurių atveju reikėtų svarstyti galimybę taikyti sankcijas, veiksmus, sudaryti sąlygas peržiūrėti sprendimus ir vykdyti nuolatinę stebėseną, taip pat užtikrinti, kad patvirtintos priemonės būtų įgyvendinamos;
15.
ragina Tarybą ir toliau koreguoti sankcijas vadovaujantis konkrečiais žmogaus teisių kriterijais, įskaitant šiuos kriterijus: politinių kalinių ir visų kitų asmenų, savavališkai sulaikytų už tai, kad pasinaudojo pagrindinėmis žmogaus teisėmis (žodžio, asociacijų ir susirinkimų laisvės), paleidimą; tikslius oficialius duomenis apie asmenų, kuriuos nužudė, suėmė ir įkalino saugumo pajėgos (taip pat ir malšinant pastaruosius protestus), skaičių, buvimo vietą ir būklę; karinių išpuolių prieš civilius gyventojus nutraukimą; perėjimą prie demokratijos;
16.
atkreipia dėmesį į tai, kad ES ginklų embargas Birmai neveiksmingas, nes karinė vyriausybė perka karines prekes Kinijoje, Rusijoje ir Indijoje; taigi ragina ES aktyviai siekti, kad Birmai būtų paskelbtas visuotinis ginklų embargas;
17.
pabrėžia, kad dabartinėse ES ir ASEAN derybose dėl laisvosios prekybos susitarimo turi būti iškeltas prekybos su Birma klausimas; primygtinai reikalauja griežtos kontrolės siekiant užtikrinti, kad importas iš Birmos įmonių nebūtų nukreipiamas per kaimynines šalis;
18.
ragina ES valstybes nares ir kitas Vakarų šalis suteikti paskatų vykdyti reformas, siekiant užtikrinti grasinimų ir (arba) sankcijų nustatymo pusiausvyrą, taip pat suteikti karinei vadovybei teigiamą stimulą siekti pokyčių;
19.
ragina Tarybą ir Komisiją pradėti aktyvų dialogą su įmonėmis siekiant su Birma susijusios jų paramos ir įsipareigojimo vadovautis savo socialine atsakomybe; pabrėžia, kad bankai, finansinės institucijos ir įmonės turėtų parodyti, jog laikosi tvarios ekonomikos plėtros standartų, kuriais vadovaujantis žmogaus teisių pažeidimai nepriimtini;
20.
ragina Tarybą ir Komisiją teikti didesnę paramą kovotojams už žmogaus teises ir opozicinėms jėgoms Birmoje;
21.
ragina tarptautinę bendruomenę, Vakarų šalių vyriausybes ir aktyvistų organizacijas aktyviau vykdyti humanitarinę veiklą, visų pirma išplėsti esamas programas sveikatos apsaugos sektoriuje, taip pat pradėti vykdyti naujas platesnio pobūdžio programas, skirtas pagrindiniam išsilavinimui remti, kad ši veikla pasiektų šalies viduje perkeltus asmenis ir kitus konfliktų zonose, daugiausia – Tailando pasienyje, esančius asmenis; atsižvelgdamas į tai, ragina Komisiją padidinti humanitarinei pagalbos lėšas, kurios pagal Vystomojo bendradarbiavimo priemonę (VBP) skiriamos Birmai (šiuo metu 32 mln. EUR 2007–2010 m.), ir daugiau investuoti į tarptautiniu mastu teikiamą humanitarinę pagalbą šalies viduje perkeltiems asmenims;
22.
ragina Komisiją parengti ir išplėsti paramos programas, pagal kurias siekiama suteikti pilietines teises jų neturintiems asmenims, įskaitant moteris ir tautines bei religines mažumas, taip pat mažinti politinį, tautinį, religinį ir kitokį susiskaldymą;
23.
ragina Komisiją didinti paramą birmiečiams, gyvenantiems užsienyje, pasitelkus iškeldintiems asmenims skirtą VBP programą, taip pat apsvarstyti kitas paramos teikimo galimybes;
24.
pabrėžia, kad teikiama parama turėtų būti susieta su kriterijais ir terminais, siekiant veiksmingiau kovoti su korupcijos pavojumi;
25.
paveda Pirmininkui perduoti šią rezoliuciją Tarybai, Komisijai, valstybių narių vyriausybėms ir parlamentams, ASEAN šalių vyriausybėms ir parlamentams, Birmos nacionalinei demokratijos lygai, Birmos valstybės taikos ir plėtros tarybai, Kinijos Liaudies Respublikos vyriausybei, Indijos vyriausybei ir parlamentui, Rusijos vyriausybei ir Jungtinių Tautų Generaliniam Sekretoriui.
