Europarlamentarai siekia paskatinti jaunus žmones ūkininkauti
Žemės ūkis
2008-06-05 - 13:36
Nors maisto produktų gamyba ateityje turės didėti, jaunesni negu 35 metų ūkininkai ES sudaro tik apie 8 proc. visų ūkininkų (Lietuvoje – 5,3 proc.). Todėl, europarlamentarų teigimu, „gyvybiškai svarbu skatinti jaunus žmones tapti ūkių savininkais“, o vienas iš reformuotos ES žemės ūkio politikos tikslų turėtų būti „užtikrinti nuoseklią ūkininkų kartų kaitą“ ir panaikinti kliūtis jauniems žmonėms verstis žemės ūkio veikla.
Ketvirtadienį Europos Parlamento patvirtintoje ataskaitoje (571 balsas už, 31 prieš, 39 susilaikė) pažymima, jog jaunieji ūkininkai patiria didelių išlaidų dėl aukštų žemės ūkio nuosavybės pirkimo ir nuomos kainų, dėl būtinybės nuolat investuoti į turtą ir darbuotojus, taip pat dėl griežtinamų aplinkosaugos, gyvūnų gerovės ir maisto saugos reikalavimų. Todėl EP ragina įsteigti specialų rezervinį fondą, kad steigimosi metu ūkininkai galėtų susidoroti su nenumatytomis aplinkybėmis – pavyzdžiui, jeigu derlių nuniokotų gamtos stichijos ar labai išaugtų sąnaudos. Europarlamentarų nuomone, „ypatingas dėmesys turėtų būti kreipiamas į jaunųjų ūkininkų padėtį naujosiose valstybėse narėse“. Savo ruožtu jie ragina Europos Komisiją „ištirti didžiulio žemės kainų augimo tendenciją, kurią, be kita ko, paskatino miesto spaudimas ir spekuliacija“. Parlamentas siūlo skirstant žemę teikti pirmenybę jauniems žmonėms, o ne ūkį plečiantiems įsisteigusiems ūkininkams. Deputatai siūlo numatyti ankstyvo ūkininkų išėjimo į pensiją galimybę, paramą atidėtam pirkiniui įsigyti, subsidijuojamas paskolas ir lengvatines palūkanas, taip pat laipsniškas ūkio įsteigimo procedūras. Be to, siūloma remti ūkių nuomą jauniems žmonėms bei skatinti ne šeimos narius paveldėti ūkius. Savo ruožtu europarlamentarai pažymi, kad neturėtų būti diskriminuojami vyresni ūkininkai. Jų nuomone, ankstyvo išėjimo į pensiją procedūros turėtų būti taikomos tik tada, kai išeinančio į pensiją ūkininko ūkį perima jaunas ūkininkas arba kai išeinantis ūkininkas įgyja teisę į geresnę pensiją.
Parlamento nuomone, „norint labiau atsižvelgti į ūkių perėmimo išlaidų didėjimą ir į sunkumus kuriantis problemiškose vietovėse, Bendrijos paramos riba turėtų būti didesnė negu 55 tūkst. eurų, o laikas, per kurį prisiderinama prie nustatytų taisyklių, turėtų būti pratęstas nuo trejų metų po įsikūrimo iki penkerių metų“.
EP ragina „imtis priemonių geriau supažindinti visuomenę su ūkininko profesija [...] siekiant, kad ja domėtųsi daugiau jaunimo, ypač kilusio ne iš ūkininkų šeimų“. Deputatai taip pat kviečia remti ūkininkams skirtas mokymosi visą gyvenimą bei mainų programas (pvz., „Leonardo da Vinci“) ir siekti, kad mokymų metu jaunieji ūkininkai galėtų išvykti iš savo ūkių.
Parlamentas pažymi, jog „būtina ne tik užtikrinti sklandžią ūkių veiklą, bet ir stengtis, kad kaimo aplinka būtų vieta, kur žmonės norėtų gyventi“ – kad būtų patogu naudotis viešosiomis ir kitomis paslaugomis, taip pat kad būtų užtikrinti socialinio gyvenimo patogumai ir žmonės nesijaustų izoliuoti. Ypač svarbu kaime išlaikyti tokias svarbias įstaigas kaip vaikų lopšeliai, darželiai ir pagalbos motinoms tarnybos, pažymi EP nariai. Savo ruožtu jie siūlo paskelbti Europos miesto ir kaimo dialogo metus.
Donato Tommaso VERALDI (ALDE, IT) A6-0182/2008
Dėl jaunųjų ūkininkų ateities atsižvelgiant į vykdomą bendrosios žemės ūkio politikos reformą
Iniciatyvos procedūra.
Svarstymas: 2008-06-04.
Balsavimas: 2008-06-05
20080604IPR30754 Statistika apie jaunuosius ūkininkus ES Europos jaunųjų ūkininkų diena (2007-04-17)
LT
1
LINK
http://www.ceja.be/downloads/S/Statistics/2007/EU_Commission_Facts_on_agriculture.pdf
LT
2
LINK
http://ec.europa.eu/agriculture/events/youngfarmers/index_en.htm
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
