KLAUSIMAS RAŠTU Nr. E-5757/08
pateikė Justas Vincas Paleckis (PSE)
Komisijai
(2008 m. spalio 27 d.)
Tema: Dėl Baltijos regiono konkurencingumo didinimo
Baltijos jūros regionas, kuriam šiuo metu kuriama vidinė ES strategija, laikomas vienu konkurencingiausių ES ir pasaulio regionų. Jis savotiškai laikomas bandomuoju regionu, kuriame inovacijų diegimas, ekonomikos generavimo būdai, aplinkosaugos etalonai ir bendradarbiavimo būdai kartu sėkmingai pritaikomi praktikoje. Tačiau Baltijos jūros regiono šalys susiduria su prieinamumo ir periferinių regionų sujungimo su centrais problema. ES struktūriniai fondai skirti būtent regionų netolygaus vystymosi ir skirtumų mažinimo tikslams. Ar planuojama didesnį dėmesį skirti Baltijos jūros regiono pasiekiamumo problemoms spręsti ir užtikrinti europinį finansavimą transporto jungtims regione plėtoti?
Taip pat Baltijos jūros regionas ribojasi su rytiniais ir šiauriniais ES kaimynais – Rusija, Baltarusija ir Norvegija. Kokios numatomos priemonės bendradarbiaujant su šiomis kaimyninėmis šalimis TEN-T gairių peržiūros kontekste bei rengiant žaliąją knygą dėl transeuropinių tinklų?