2010-ieji bus Europos kovos su skurdu ir socialine atskirtimi metai
Socialinė politika
2008-06-17 - 13:14
Antradienį Europos Parlamentas pritarė siūlymui paskelbti 2010-uosius Europos kovos su skurdu ir socialine atskirtimi metais. Ataskaitai šiuo klausimu pritarė 635 europarlamentarai, nepritarė 29, o susilaikė 10. Dėl jos pasiektas sutarimas su ES Taryba. Iš ES biudžeto šiam tikslui jau numatyta 17 mln. eurų – tai didžiausias kada nors Europos metams skirtas biudžetas. Tai rodo tvirtą ES politinį įsipareigojimą kovoti su skurdu bei socialine atskirtimi.
78 milijonai ES piliečių (neskaitant Bulgarijos ir Rumunijos) gyvena žemiau skurdo ribos, iš jų 19 milijonų – vaikai. Europos kovos su skurdu ir socialine atskirtimi metų projektu siekiama pripažinti skurstančių ir socialiai atskirtų asmenų teisę išsaugoti žmogiškąjį orumą ir būti visaverčiais visuomenės nariais. Savo ruožtu norima aktyviau įtraukti visuomenę į socialinės integracijos politiką ir veiklą, taip pat pabrėžti kiekvieno asmens atsakomybę už tai, kad neliktų skurdo ir atskirties. Siekiant padėti Europos Komisijai įgyvendinti šį projektą, iš valstybių narių atstovų bus sudarytas komitetas. Tuo tarpu kiekviena ES šalis turės paskirti Europos metų idėją įgyvendinančią instituciją, kuri rengs, tvirtins ir padės įgyvendinti renginių programą bei konkrečius projektus. Ši institucija turės tartis ir bendradarbiauti su patariamąja grupe, sudaryta iš įvairių suinteresuotųjų šalių atstovų – pilietinės visuomenės organizacijų, valstybių parlamentų atstovų, socialinių partnerių, taip pat regioninių ir vietos valdžios institucijų. Pritardami šiems siūlymams, europarlamentarai pateikė keletą pataisų, kurioms pritarė ES Taryba. Jomis siekiama paskatinti kovą su vaikų, daugiavaikių šeimų, vienišų tėvų ar išlaikomus asmenis prižiūrinčių šeimų skurdu, taip pat skurdo perdavimu iš kartos į kartą. Daugiau dėmesio programoje bus skirta ir galimybei dalyvauti kultūros bei laisvalaikio veikloje, taip pat imigrantų ir tautinių mažumų padėčiai.
Diskusijoje šiuo klausimu kalbėjusi Danutė Budreikaitė (Liberalų ir demokratų aljansas) ragino stiprinti kovą su vaikų skurdu, nes tik tuomet „galėsime ištrūkti iš užburto rato, kai iš kartos į kartą pasiliekama gyventi skurde ir socialinėje atskirtyje". Savo ruožtu deputatė kvietė „kurti kokybišką užimtumą keliant darbuotojų kvalifikaciją", taip pat „gerinti visuomenės supratimą apie skurdą ir socialinę atskirtį bei didinti jos solidarumą". Šiuo tikslu D. Budreikaitė ragino ES institucijas ir valstybes „teikti visuomenei daugiau informacijos apie kovą su skurdu ir socialine atskirtimi, išsklaidyti susidariusią nuomonę, kad ši kova yra finansinė našta visuomenei, bei stiprinti bendros atsakomybės jausmą“.
Marie PANAYOTOPOULOS-CASSIOTOU (PPE-DE, GR) A6-0173/2008 Dėl Europos kovos su skurdu ir socialine atskirtimi metų (2010 m.)
Bendro sprendimo procedūra, pirmasis svarstymas
Svarstymas: 2008-06-16.
Balsavimas: 2008-06-17 20080616IPR31749 Išsamiau apie ES veiklą šioje srityje
LT
1
LINK
http://ec.europa.eu/employment_social/spsi/poverty_social_exclusion_en.htm
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
