Klausimas, į kurį atsakoma raštu, Nr. P-005341/2011
Komisijai
Darbo tvarkos taisyklių 117 straipsnis
Rolandas Paksas (EFD)
(2011 m. gegužės 31 d.)
Tema: Intervencinė javų supirkimo kaina
Pastaruoju metu grūdų auginimo sektorius patiria ypatingai daug nuostolių, kadangi pabrangus degalams ir trąšoms išaugo jų savikaina. Sektoriaus padėtį rinkoje blogina ir grūdų intervencinio pirkimo sistemos pakeitimai, nustačius, kad kukurūzai ir miežiai superkami tik konkurso tvarka. Tokiu būdu sumažinama šių javų supirkimo kaina.
Intervencinė grūdų supirkimo kaina Europos Sąjungoje yra labai maža. Šiuo metu taikoma intervencinė kaina (101,3 EUR už toną) neužtikrina ūkininkams minimalių garantijų, nedengia gamybos sąnaudų ir dėl to ūkininkai patiria didelių nuostolių.
Kokių priemonių, atsižvelgiant į intervencinio mechanizmo svarbą, ketina imtis Europos Komisija, kad intervencinė grūdų supirkimo kaina būtų padidinta ir atitiktų teisėtus ūkininkų lūkesčius? Ar šiuo metu taikoma supirkimo kaina užtikrina pakankamas grūdų atsargas ir ar yra efektyvi kovos su spekuliacija žemės ūkio žaliavomis pasaulio rinkose priemonė?