KLAUSIMAS ŽODŽIU H-0200/10
Vyriausybės valandai 2010 Gegužės mėnesio sesijoje
pagal 116 Darbo tvarkos taisyklių straipsnį
pateikė
Franz Obermayr
Komisijai
Tema: Europos dalyvavimas statant atominę elektrinę Belenėje (Bulgarija)
Kadangi Bulgarijai trūksta finansinių lėšų, kad ji galėtų baigti statyti Belenės atominę elektrinę, Bulgarijos ministras pirmininkas B. Borisov tikisi finansinės paramos iš Europos. Jei projektas žlugtų, Bulgarija jau be investuotų 1,2 mlrd. eurų turėtų dar papildomai sumokėti nuo 600 iki 900 mln. baudų Rusijos įmonei „Atomstroyeksport“, kuriai pavesta vykdyti statybas. Rusija pasiūlė Bulgarijai 2 mlrd. eurų paskolą, kad pastaroji galėtų tęsti statybas. Tačiau Bulgarija dar tikisi investicijų iš Europos, kad netaptų priklausoma nuo Rusijos. Už energetiką atsakingas Komisijos narys Günther Oettinger, lankydamasis Sofijoje, B. Borisovui nurodė, kad Europa prisidės, ir užtikrino, kad pagalba bus teikiama ir ieškant potencialių investuotojų.
Kaip atrodys konkretus Europos dalyvavimas?
Kokio dydžio finansinę paramą Komisija planuoja skirti Belenės atominės elektrinės statyboms užbaigti?
Ar Komisija, pasižadėdama suteikti paramą, pagalvojo apie didžiulius tarptautinius pavojus, kuriuos keltų nauja atominė elektrinė Europos Sąjungoje?
Ar teikiant bet kokią paramą bus keliama sąlyga, kad deramai būtų atlikta poveikio aplinkai vertinimo procedūra?
