KLAUSIMAS ŽODŽIU SU DEBATAIS O-0078/09
pagal 115 Darbo tvarkos taisyklių straipsnį
pateikė
Sonia Alfano
,
Jeanine Hennis-Plasschaert
,
Sophia in 't Veld
ir Baroness
Sarah Ludford
ALDE vardu
Komisijai
Tema: Įstatymas dėl nagrinėjamų bylų stabdymo Italijoje
2008 m. birželio 22 d. Italijos parlamentas patvirtino, o Respublikos Prezidentas pasirašė S. Berlusconio vyriausybės pasiūlytą įstatymą 124/08 („Lodo Alfano“) dėl aukšto rango valstybės pareigūnams iškeltų baudžiamųjų bylų nagrinėjimo stabdymo. Remiantis šiuo įstatymu, baudžiamųjų bylų, kurios iškeltos Respublikos prezidentui, Senato, Atstovų rūmų ir Ministrų tarybos pirmininkams, nagrinėjimas stabdomas tol, kol minėtieji asmenys atlieka oficialias pareigas. Bylos turėtų būti stabdomos ir tada, kai nusikaltimai nesusiję su oficialiai atliekamomis funkcijomis arba įvykdyti prieš užimant postą, taip pat net ir tuo atveju, kai pareigūnas sučiuptas nusikaltimo vietoje. Italija yra vienintelė ES valstybė, užtikrinanti ministrui pirmininkui ad hoc imunitetą, apsaugantį jį nuo bet kokio baudžiamojo persekiojimo. Konstitucinis Teismas jau panaikino panašią nuostatą. Tikimasi, kad 2009 m. spalio 6 d. Konstitucinis Teismas, remdamasis Milano prokuroro, tiriančio Davido Millso ir televizijos „Mediaset“ teisių bylą, kurioje kaltinimai pateikti S. Berlusconiui, spręs, ar minėtasis įstatymas neprieštarauja Konstitucijai. Nepaisydamas šios įvykių eigos, S. Berlusconi pietavo su dviem Konstitucinio Teismo teisėjais, Teisingumo ministru, Tarybos prezidiumo sekretoriumi ir Senato Konstitucinių reikalų komiteto pirmininku.
Ar Komisijai žinomi šie faktai? Ar, Komisijos manymu, Italijos teisės nuostatos atitinka žmogaus teises ir pagrindines laisves, demokratinius ir teisės viršenybės principus, kurie užtikrinami pagal Pagrindinių teisių chartiją ir ES sutarties 6 ir 7 straipsnius? Ar, Komisijos manymu, taip užtikrinama pagrindinė piliečių teisė į lygybę įstatymo akivaizdoje? Ar Komisija nemano, jog tai, kad šalies vadovas viešai įnirtingai puola teismų sistemą, o likus keliems mėnesiams iki dienos, kai jam teks atsakyti į šį opų klausimą, susijusį su tiesioginiais Ministro Pirmininko interesais, stengiasi daryti įtaką Konstituciniam Teismui, neatitinka Europos ir demokratinių principų? Kokių konkrečių veiksmų ketina imtis Komisija atsižvelgdama į šį atvejį? Kaip ji ketina užtikrinti pagarbą pagrindinėms teisėms, demokratiniams ir teisinės valstybės principams, kurie nustatyti pagal ES sutartis ir pagal Italijos Konstituciją?
