Trečiadienį sesijoje: buksuojanti automobilių pramonė, prievarta Konge
Institucijos
2008-11-20 - 13:55
Nuo konflikto Konge labiausiai nukentėjo vaikai Trečiadienio plenarinis posėdis prasidėjo prastėjančios humanitarinės padėties Kongo Demokratinėje Respublikoje aptarimu. EP nariai paragino sustabdyti prievartą stiprinant JT taikdarių pajėgas (MONUC) ir sustabdant pelnymąsi iš Kongo gamtos turtų grobimo. Debatuose dėl ES automobilių pramonės vargų pasiūlyta pasinaudojus krize paversti Europą saugesnių ir ekologiškesnių automobilių rinkos lydere.
Trečiadienį taip pat diskutuota dėl „mėlynosios kortelės“ kvalifikuotiems imigrantams, konvencijos dėl kasetinių bombų uždraudimo, ankstyvos ŽIV/AIDS diagnostikos bei Europos bitininkystės sektoriaus ateities. Europos Parlamentas pasiūlė vykdyti ES žemės ūkio politikos reformą vykdyti švelniau ir laipsniškiau.
Kultūrų dialogo metams skirto iškilmingo posėdžio metu į europarlamentarus kreipėsi Vyriausiasis Jungtinės Karalystės rabinas Jonathan Sacks.
Automobilių pramonę išgelbės tik naujos kartos automobiliai
Gaunant nedidelį atlyginimą ir nežinant, ar pavyks išsaugoti savo darbo vietą, tikrai nekyla mintis įsigyti naują automobilį. Šią tezę geriausiai iliustruoja ES pramonės komisaro Günterio Verheugeno žodžiai, jog metiniai naujų automobilių pardavimai ES gali sumažėti net 1 mln. automobilių.
Mažėjant pardavimams ir gamybai, susiveržti diržus tenka viso pasaulio transporto priemonių gamintojams. JAV ir Europos automobilių įmonės jau prašo valdžios paramos, o „Opel“ dėl finansų krizės atsidūrė ties bankroto slenksčiu.
Pasak posėdyje kalbėjusio ES Tarybos atstovo, Europos gamintojams galėtų padėti laikinos tikslinės priemonės, tuo tarpu Komisija pabrėžė ne subsidijų, o aiškios ir prognozuojamos teisinės aplinkos, ypač ES sprendžiant dėl griežtų CO2 apribojimų, būtinybę.
Posėdyje šnekėję europarlamentarai priminė, kad ES automobilių pramonėje dirba 7 proc. visų darbuotojų: su ja tiesiogiai susiję 2-3 mln. darbo vietų, netiesiogiai – net 12 mln. ES pagaminamas trečdalis pasaulio automobilių.
Pasak europarlamentarų, Europa turi gaminti saugiausius ir ekologiškiausius automobilius, todėl svarbiausia automobilių gamintojams padėti padaryti technologinį šuolį į priekį, o ne subsidijuoti atgyvenusių mašinų gamybą. Jų nuomone, numatomi CO2 emisijų reikalavimai turi būti realistiški ir įvykdomi, o pardavimus ES rinkoje galėtų padėti didinti paklausos stimuliavimas, o užsienyje – laisvos prekybos įtvirtinimas.
„Purvinas“ Kongo karas
Kongas – tai Vakarų Europos dydžio šalis su 56 mln. gyventojų, kalbančių 210 kalbų ir dialektų. Nepaisant milžiniškų naudingųjų išteklių, tai viena skurdžiausių ir blogiausiai valdomų pasaulio valstybių, gyvenanti korupcijoje ir prievartoje.
Kongo Demokratinės Respublikos (KDR) šiaurės rytuose – labai toli nuo sostinės Kinšasos – esanti Šiaurės Kivu provincija skendi chaose ir žudynėse. Savo namus bėgdami nuo sukilėlių ir vyriausybės pajėgų konflikto paliko šimtai tūkstančių pabėgėlių.
ES Tarybos vardu posėdyje šnekėjęs jai pirmininkaujančios Prancūzijos Europos ministras Jean-Pierre Jouyet priminė, kad dabartinė Kongo kasdienybė – tai seksualinė prievarta, plėšikavimas ir vaikų vertimas kareiviais. Anot jo, Jungtinės Tautos svarsto MONUC pajėgų sustiprinimo galimybę tam, kad jos būtų pajėgios apginti civilius gyventojus.
ES Užsienio reikalų komisarė Benita Ferrero-Waldner europarlamentarams sakė, kad Europos Komisija jau suteikė humanitarinės pagalbos už 6,3 mln. eurų, o ES ir jos narės pažadėjo papildomą 43,5 mln. eurų paramą. Pasak jos, MONUC mandatas turi leisti šioms JT pajėgoms sustabdyti pelnymąsi iš Kongo gamtos išteklių plėšimo.
Europarlamentarai paragino išlaikyti paramą paprastiems žmonėms šio „purvino regioninio konflikto“ metu bei sustiprinti MONUC – didžiausias JT pasaulyje dislokuotas JT pajėgas – papildomais taikos palaikymo kariais iš Europos. Anot jų, turi būti sustabdytas Kongo mineralinių resursų – aukso, deimantų ir kobalto – išpardavinėjimas. Tam būtinas tarptautinis tikrinimas ir sankcijos, pabrėžė EP nariai.
Nesibaigiantys Kongo karai:
konfliktus skatina noras kontroliuoti prekybą milžiniškais Kongo gamtos turtais;
į keliolika metų vykusius Kongo konfliktus, kurių metu žuvo daugiau nei 5 mln. žmonių, buvo įsivėlę net 11 valstybių;
naujas Šiaurės Kivu konfliktas kilo prabėgus 5 m. nuo paskutinio karo ir 2 m. nuo sėkmingų JTO surengtų rinkimų;
savo namus palikę 250 tūkst. žmonių prisijungė prie 1-2 mln. regione esančių pabėgėlių „armijos“;
dabartinio konflikto šaknys slypi Ruandos genocide: jį vykdžiusios hutų pajėgos buvo išvytos į Kongą, kur jas šiuo metu siekia įveikti tutsių generolas Laurent Nkunda;
JT misiją Konge sudaro 17 tūkst. taikos palaikymo pajėgos, 6 tūkst. šių karių dislokuota Šiaurės Kivu;
20081114STO42074 Naujausi pranešimai spaudai Kongas: JT privalo veikti nedelsdamos [EN] Rinkimai Konge, kurie teikė vilties Seksualinė prievarta Demokratinėje Kongo Respublikoje Bitės tiksi žmonių bičiulystės Kova dėl protų: „mėlynoji kortelė“
LT
1
PHOTO
20081118PHT42351.jpg
LT
2
LINK
/news/expert/default_lt.htm
-//EP//TEXT IM-PRESS 20081117IPR42207 0 NOT XML V0//LT
-//EP//TEXT IM-PRESS 20061107STO12379 0 NOT XML V0//LT
-//EP//TEXT IM-PRESS 20080331STO25211 0 NOT XML V0//LT
-//EP//TEXT IM-PRESS 20081114STO42063 0 NOT XML V0//LT
-//EP//TEXT IM-PRESS 20081107FCS41562 0 NOT XML V0//LT
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
