13.6.2007
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė Joseph Daul, João de Deus Pinheiro, José Ignacio Salafranca Sánchez-Neyra, Vito Bonsignore, Charles Tannock, Elmar Brok, Antonio Tajani, Bogdan Klich, Jana Hybášková, Tokia Saïfi, Robert Atkins, Gunnar Hökmark ir Patrick Gaubert
PPE-DE frakcijos vardu,
dėl padėties Artimuosiuose Rytuose
Europos Parlamento rezoliucija dėl padėties Artimuosiuose Rytuose
Europos Parlamentas ,
–
atsižvelgdamas į savo ankstesnes rezoliucijas dėl Artimųjų Rytų, ypač 2006 m. rugsėjo 7 d. rezoliuciją dėl padėties Artimuosiuose Rytuose ir 2006 m. lapkričio 16 d. rezoliuciją dėl padėties Gazos ruože,
–
– atsižvelgdamas į JT Saugumo Tarybos rezolucijas 242, 338, 1373 ir 1379,
–
atsižvelgdamas į Ketverto (JAV, Rusija, ES ir JT) 2003 m. balandžio 30 d. Taikos planą,
–
atsižvelgdamas į ES ir Izraelio ir ES ir Palestinos kaimynystės susitarimus,
–
atsižvelgdamas į Ketverto 2007 m. gegužės 30 d. pranešimą,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi per paskutinį mėnesį, o ypač per keletą pastarųjų dienų, nors buvo įsigaliojusios naujos paliaubos, kilo smurto tarp grupuočių Gazoje protrūkis, dėl kurio žuvo daugiau kaip 40 žmonių, todėl grupuotė „Fatah“ laikinai ir vienašališkai nusprendė pasitraukti iš Palestinos nacionalinės vienybės vyriausybės;
B.
kadangi Palestinos teritorijos gyventojai patiria nepaprastai didelę krizę, kuri susijusi su skurdu, nedarbu, galimybe gauti sveikatos priežiūros ir švietimo paslaugas, su saugumu ir judėjimo laisve,
C.
kadangi dėl islamo grupuotės „Fatah al Islam“ ir Libano kariuomenės Tripolio Šiaurėje kovų daugiau kaip 12.000 pabėgėlių neseniai pasitraukė į Nahr el Baredo stovyklą, o vėliau ir iš Ein al Hilweho pabėgėlių stovyklos, kadangi dabar dauguma jų gyvena kitoje Palestinos pabėgėlių stovykloje, kuri vadinama Beddawio stovykla, kadangi Libano valdžios institucijos leido naudotis kai kuriais viešaisiais pastatais, o kitus pabėgėlius priglaudė vietos gyventojai; kadangi apie 15000 pabėgėlių vis dar įkalinti dėl kovų prie Nahr el Baredo,
D.
kadangi JT Saugumo Tarybos rezoliucijoje 1757 nurodoma įsteigti specialų tribunolą buvusio ministro pirmininko Rafiko Haririo nužudymui ir kitiems politiniams išpuoliams Libane tirti,
1.
smerkia daugkartines Izraelio teritorijos atakas Kassam tipo raketomis iš Gazos ruožo ir ragina Palestinos nacionalinės vienybės vyriausybę bei Palestinos vadovus dėti visas pastangas, kad būtų sustabdytos šios atakos, kurių taikiniai daugeliu atvejų yra taikūs gyventojai;
2.
reiškia didelį susirūpinimą dėl humanitarinės, ekonominės ir finansinės padėties Vakarų krante ir Gazos ruože blogėjimo;
3.
ragina nacionalinės vienybės vyriausybę viešai atsisakyti smurto, pripažinti Izraelio teisę egzistuoti taikiai ir saugiai ir besąlygiškai laikytis tarptautinės teisės nuostatų, grindžiamų Ketverto principais, ir pakartoja, kad yra pasiryžęs remti tokią nuosaikią vyriausybę;
4.
džiaugiasi, kad vėl pritarta Arabų šalių taikos iniciatyvai, ir pažymi, kad ši iniciatyva pripažįstama taikos plane, nes pagal ją sudaroma palanki regioninė politinė terpė Izraeliui ir Palestinai ir papildomos Ketverto bei pačių šalių pastangos derybų būdu siekti visapusės, teisingos ir ilgalaikės taikos;
5.
dar kartą reiškia įsitikinimą, kad politikoje nėra vietos smurtą ginančioms grupuotėms arba asmenims ir primygtinai ragina ginkluotas Palestinos grupuotes nutraukti karo veiksmus;
6.
ragina Izraelio vyriausybę susilaikyti nuo tolesnių oro atakų; reikalauja nedelsiant išlaisvinti Izraelyje sulaikytus Palestinos ministrus ir parlamento narius;
7.
ragina Palestinos nacionalinės vienybės vyriausybę kartu su Prezidentu M. Abbasu ir regiono veikėjais sustiprinti saugumą ir užtikrinti, kad bus dedamos visos pastangos siekiant, jog būtų išlaisvinti Izraelio karys kapralas G. Shalitas ir BBC žurnalistas A. Johnstonas;
8.
reiškia susirūpinimą ES sprendimo nebeteikti pagalbos per Palestinos savivaldą, kuri nesugebėjo įvykdyti teisėtų reikalavimų, poveikiu paprastiems Palestinos gyventojams; džiaugiasi, kad plėtojama laikinoji tarptautinė priemonė, ir ragina Tarybą ir Komisiją atidžiai stebėti kintančias aplinkybes ir sudaryti sąlygas, kurios padėtų atnaujinti pagalbos teikimą per savivaldą;
9.
atsižvelgdamas į padidėjusį regioninį palestiniečių palaikymą, sutinka iš naujo apsvarstyti, kam galėtų būti skirta papildoma donorų pagalba, ypač atsižvelgiant į infrastruktūros ir vystymo programas, pagal kurias būtų galima tiesiogiai pagerinti kasdienį palestiniečių gyvenimą, ir ragina Tarybą bei Komisiją teikti konkrečius pasiūlymus dėl specialios tarptautinės paramos, kuri galėtų būti naudinga šiuo etapu;
10.
ragina Izraelį pervesti iš muitų gautas pajamas Palestinos savivaldai, kad algos Palestinos savivaldos tarnautojams būtų išmokėtos naudojant tinkamas apsaugos priemones, pvz., patvirtintas ES, kaip antai laikinąją tarptautinę priemonę (angl. TIM);
11.
džiaugiasi Ketverto sprendimu kitą kartą visiems susitikti regione;
12.
džiaugiasi greita Europos Komisijos reakcija – sprendimu nedelsiant skirti 370 000 eurų humanitarinę paramą palestiniečių pabėgėliams Libane siekiant padėti patenkinti apie 30 000 palestiniečių pabėgėlių, kurie jau gyvena nepaprastai sunkiomis sąlygomis, o dabar dar buvo įvelti į su jais nesusijusį konfliktą, gyvybinius poreikius; ragina visas konflikto šalis laikytis savo įsipareigojimų pagal tarptautinę humanitarinę teisę, visų pirma padėti pristatyti pagalbą ir evakuoti nekaltus taikius gyventojus;
13.
džiaugiasi JT Saugumo Tarybos rezoliucija, kurioje nurodoma įsteigti specialų tribunolą buvusio ministro pirmininko Rafiko Haririo nužudymui ir kitiems politiniams išpuoliams Libane tirti; mano, kad šis įvykis galėtų būti svarbus tarptautinės bendruomenės ženklas, kad už politinius išpuolius ir žudymą Libane bus baudžiama; ragina visas šalis ir įvairias Libano partijas padėti kuo greičiau įsteigti tribunolą ir besąlygiškai su juo bendradarbiauti;
14.
paveda Pirmininkui perduoti šią rezoliuciją Tarybai ir Komisijai, vyriausiajam įgaliotiniui BUSP, valstybių narių vyriausybėms, Izraelio vyriausybei, Palestinos savivaldos prezidentui, Palestinos Įstatymų Leidybos Tarybai ir JT Generaliniam Sekretoriui.
