28.5.2008
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė André Brie, Tobias Pflüger and Esko Seppänen
GUE/NGL frakcijos vardu
dėl ES ir Jungtinių Valstijų aukščiausiojo lygio susitikimo
Europos Parlamento rezoliucija dėl ES ir Jungtinių Valstijų aukščiausiojo lygio susitikimo
Europos Parlamentas ,
–
atsižvelgdamas į 2007 m. vasario 7 d. rezoliuciją dėl Pasaulinės tarpbankinių finansinių telekomunikacijų organizacijos (angl. SWIFT), susitarimo dėl keleivio duomenų įrašų (angl. PNR) ir transatlantinio dialogo šiais klausimais,
–
atsižvelgdamas į 2008 m. gegužės 22 d. rezoliuciją dėl Europos Sąjungos ir Jungtinių Amerikos Valstijų derybų dėl bevizio režimo,
–
atsižvelgdamas į savo 2007 m. vasario 14 d. rezoliuciją dėl CŽV vykdyto kalinių gabenimo ir neteisėto kalinimo Europos šalyse,
–
atsižvelgdamas į 2008 m. gegužės 22 d. rezoliuciją dėl kylančių maisto kainų ES ir besivystančiose šalyse,
–
atsižvelgdamas į savo rezoliucijas dėl Gvatanamo,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi tam tikros JAV administracijos politikos kryptys labai trukdo plėtoti transatlantinius santykius; kadangi JAV politika, orientuota į daugiašališkumą, taiką ir teisinę valstybę plėtojant tarptautinius santykius, taip pat tvaraus vystymosi, kovos su skurdu, socialinio teisingumo ir globalinių problemų sprendimo politika galėtų suteikti didelį postūmį plėtojant ES ir JAV santykius;
B.
kadangi Europos ir JAV pilietinių visuomenių santykiai turi gilias tradicijas ir grindžiami bendromis vertybėmis, pavyzdžiui, pagarba demokratijai, žmogaus teisėms ir teisinės valstybės principams, tvaria ekonomika ir tvariu vystymusi;
C.
kadangi akivaizdu, jog JAV administracijos kariniu dominavimu pagrįsta politika žlugo, ypač šiose srityse:
∙ JAV vadovaujamas įsiveržimas į Iraką ir vėlesni padariniai sudarė sąlygas plisti prievartai, fanatizmu grįstiems konfliktams ir chaosui, kurie kėlė pavojų Irako vientisumui ir stabilumui visame regione ir nulėmė dešimtis tūkstančių mirčių bei milijonus žmonių privertė palikti namus, ypač moteris ir vaikus Irako teritorijoje ir už jos ribų;
∙ NATO karinių pajėgų operacijos Afganistane vėl destabilizavo šalį;
∙ vadinamoji kova su terorizmu ir nesugebėjimas susidoroti su kylančiomis ekonominėmis ir socialinėmis problemomis pasaulyje skatina naują prievartos bangą;
D.
kadangi JAV administracija yra atsakinga už grubius žmogaus teisių ir pagrindinių laisvių pažeidimus Afganistane, Irake ir Gvataname,
E.
kadangi pagrindinė atsakomybė dėl ginklų kontrolės ir nusiginklavimo sistemos susilpnėjimo tenka JAV;
F.
kadangi pagal JAV administracijos parengtą kovos su terorizmu strategiją buvo naudojamos teisę į privatumą pažeidžiančios priemonės, skirtos stebėti slaptus su Europos piliečiais susijusius duomenis, pavyzdžiui, pagal keleivių duomenų įrašų (PNR) susitarimą, ir stebėti bankų duomenis per Pasaulinės tarpbankinių finansinių telekomunikacijų organizacijos (SWIFT) tinklą; kadangi dėl šių veiksmų kyla pavojus, kad bus pakenkta Europos piliečių pagrindinėms teisėms ir laisvėms;
G.
kadangi nuo 2001 m. Taryba atleido JAV piliečius nuo reikalavimo turėti vizą; kadangi, deja, atitinkama išimtis netaikoma visiems ES piliečiams, kadangi JAV vis dar taiko vizų reikalavimą kai kurių valstybių narių (šiuo metu – Bulgarijos, Kipro, Čekijos Respublikos, Estijos, Graikijos, Vengrijos, Latvijos, Lietuvos, Maltos, Lenkijos, Rumunijos ir Slovakijos) piliečiams, be kitų argumentų remdamasi tuo, kad daugumoje šių šalių daugiau kaip 3 proc. (tam tikromis sąlygomis 10 proc.) prašymų nepatenkinama ir atsisakoma išduoti vizą, remiantis neskaidriais kriterijais;
H.
kadangi JAV administracija neratifikavo Tarptautinio baudžiamojo teismo (TBT) statuto ir dvišaliais susitarimais dėl asmenų nebaudžiamumo siekė, kad JAV piliečiai, padarę nusikaltimus, neturėtų stoti prieš TBT;
I.
kadangi Jungtinėse Amerikos Valstijose mirties bausmė taikoma 38 valstijose ir federaliniu lygiu;
J.
kadangi JAV nepasirašė Kioto protokolo;
1.
dar kartą patvirtina Jungtinių Amerikos Valstijų ir Europos Sąjungos santykių, ypač šių valstybių gyventojų santykių, svarbą; apgailestauja, kad daugiausia dėl JAV administracijos vykdomos užsienio politikos ir taip pat dėl ekonominio bendradarbiavimo kyla rimtų problemų plėtojant transatlantinę partnerystę;
2.
tikisi, kad šie rinkimai turės įtakos dar tvirtesniam JAV įsipareigojimui taikyti daugiašališkumo principą, taip pat saugoti taiką visame pasaulyje;
3.
pabrėžia, kad taikos, tarptautinės teisės ir žmogaus teisių bei pagrindinių laisvių gynyba turėtų būti esminė transatlantinių santykių dalis; ragina Tarybą ir Komisiją savo partneriams Jungtinėse Amerikos Valstijose aiškiai parodyti, kad nustatytų taisyklių ir principų pažeidimai yra esminė kliūtis santykiams plėtoti;
4.
ragina Tarybą ir Komisiją intensyvinti politinį dialogą su JAV administracija esminiais tarptautinės politikos klausimais:
∙ aiškiai pareikšti, kad daugiašališkumas ir ypač tarptautinis bendradarbiavimas Jungtinų Tautų organizacijoje, vis dar yra geriausias būdas nustatyti grėsmes, joms pasirengti ir rasti globalių problemų sprendimus;
∙ dar kartą patvirtinti ES nusistatymą prieš prevencinius vienašalius karinius veiksmus ir karinės supergalios koncepciją;
∙ dar kartą patvirtinti, kad negali būti pateisinama kova su terorizmu, jei pažeidžiama tarptautinė teisė, nusistovėjusios pagrindinės ir visiems bendros vertybės, pavyzdžiui, pagarba žmogaus teisėms ir pagrindinėms laisvėms, teisinės valstybės principai, ir atitinkamos Ženevos konvencijos;
5.
mano, kad šiuo tikslu, ES ir JAV parlamentinio politinio dialogo stiprinimas galėtų būti naudingas; reikalauja, kad Komisija rūpintųsi ne vien tik verslininkų ryšiais, bet skirtų daugiau dėmesio pilietinės visuomenės santykiams;
Tarptautiniai klausimai
6.
ragina ES ir JAV Tūkstantmečio vystymosi tikslus pripažinti tarptautinės vystymosi politikos šerdimi; ragina Tarybą, Komisiją, valstybes nares ir JAV padidinti savo pagalbą besivystančioms šalims, kad ir toliau būtų pasitikima jų įsipareigojimais teikti daugiau pagalbos; pripažįsta, kad JAV prisiėmusi daugiau įsipareigojimų, apkritai susijusių su vystomąja pagalba ir konkrečiai – su pagalba Afrikai; ragina JAV prezidentą išnaudoti paskutinius kadencijos metus siekiant sėkmingų Didžiojo aštuoneto susitikimo Japonijoje ir JT aukščiausiojo lygio susitikimo dėl Tūkstantmečio vystymosi tikslų, vyksiančio 2008 m. rugsėjo mėn. Niujorke, rezultatų; ragina ES siekti, kad Tūkstanmečio vystymosi tikslai ir metiniai planai 0,7 proc. oficialiosios pagalbos vystymuisi rodikliui pasiekti liktų svarbiu Europos Vadovų Tarybos susitikimo 2008 m. birželio 19-20 d. darbotvarkės klausimu;
7.
ragina Tarybą ir Komisiją per būsimą ES ir JAV vadovų susitikimą ginti požiūrį, kad Irako atžvilgiu vykdoma politika turi būti grindžiama tarptautine teise, ir įsipareigoti:
∙ dirbti siekiant įtvirtinti realų ir visišką Irako suverenitetą ir nedelsiant išvesti Iraką okupavusias karines pajėgas;
∙ prisidėti įtvirtinant tikrą ir visišką Irako suverenitetą, kurio pagrindu Irakas tvarkytų savo naftos ir kitus gamtos išteklius;
∙ padėti atstatyti Iraką politikos, ekonomikos ir socialinių reikalų srityse;
8.
ragina Tarybą ir Komisiją išreikšti didelį ES susirūpinimą dėl Iranui daromo spaudimo, patvirtinti savo nusistatymą prieš karinius veiksmus, reikalauti, kad ginčas dėl Irano branduolinių programų būtų išspręstas taikiu politiniu būdu, sutikti, kad Irano klausimas JT Saugumo Tarybos būtų vėl perduotas svarstyti Tarptautinės atominės energijos agentūrai ir be išankstinių sąlygų pradėti derybas su Iranu;
9.
ragina Tarybą ir Komisiją kartu su JAV partneriais išanalizuoti, dėl kokių strateginių ir konceptualių vertinimo klaidų susidarė dabartinė padėtis Afganistane, taip pat sąžiningai įvertinti dabartinę karinę strategiją ir civilinės rekonstrukcijos strategiją; daro išvadą, kad reikia iš esmės keisti strategiją, kadangi taika, saugumas ir vystymasis bus užtikrinti tik sustabdžius nuolat didėjantį smurtą, užuot taikius šiuo metu naudojamą karinį problemų sprendimo būdą, sustiprinus civilinės rekonstrukcijos pastangas ir atgavus Afganistano žmonių pasitikėjimą; prašo nedelsiant išvesti visas užsienio karines pajėgas;
10.
mano, kad pagal JT rezoliucijas priimta rezoliucija dėl konflikto Artimuosiuose Rytuose turėtų būti pagrindinis transatlantinių santykių tikslas; išreiškia gilų susirūpinimą dėl to, kad palestiniečių padėties blogėjimas Gazoje ir Vakarų krante griauna derybų, kuriomis siekiama užbaigti okupacijai ir įkurti nepriklausomą Palestinos valstybę, kuri egzistuotų kartu su Izraeliu pagal 1967 m. birželio 4 d. nustatytas sienas, patikimumą; ragina ES ir JAV plėtojant santykius su Izraeliu reikalauti, kad šis nedelsiant baigtų gyvenviečių statybą, uždarytų kontrolės punktus Vakarų krante, o ne didintų jų skaičių, ir užbaigtų Palestinos miestų antpuolius bei paleistų politinius kalinius; pabrėžia kaip svarbu iki 2008 m. pabaigos yra sudaryti taikos sutartį išsprendžiant visus neišspręstus klausimus, įskaitant visas esmines problemas be išimčių;
11.
ragina Tarybą ir Komisiją savo JAV partneriams išreikšti didelį ES susirūpinimą dėl planų ES valstybėse narėse kurti priešraketinę sistemą ir paraginti JAV atsisakyti šių planų, kurie sukėlė Europos visuomenės nerimą; mano, kad nauja priešraketinės gynybos sistema kelia naujų ginklavimosi varžybų, kuriose Europa taptų karinio puolimo taikiniu, bei ES valstybių narių naujų politinių nesutarimų, taip pat nesutarimų tarp Rusijos ir ES, pavojų;
12.
ragina ES ir JAV siekti užtikrinti, kad būtų atnaujinta ginklų kontrolė, dėl kurios buvo susitarta dvišaliu lygmeniu ir JT sistemoje daugiašaliu lygmeniu; pakartoja savo raginimą Jungtinėms Amerikos Valstijoms:
∙ nustoti kurti naujos kartos mūšio lauke naudoti skirtus branduolinius ginklus;
∙ ratifikuoti Branduolinių bandymų uždraudimo sutartį;
∙ ratifikuoti Otavos konvenciją dėl draudimo naudoti, kaupti, gaminti ir perduoti priešpėstines minas bei jų naikinimo,
∙ nesipriešinti JT konvencijos dėl biologinių ir toksinių ginklų laikymosi protokolui;
13.
ragina ES ir JAV:
∙ imtis konkrečių veiksmų siekiant apriboti šaulių ir lengvųjų ginklų platinimą ir galiausiai užkirsti jam kelią;
∙ nedelsiant paskelbti kasetinių bombų naudojimo, kaupimo, gaminimo, perdavimo arba eksportavimo moratoriumą, kol bus pravestos derybos dėl tarptautinės sutarties, kuria būtų uždrausta gaminti, kaupti, eksportuoti ir naudoti šiuos ginklus;
∙ padėti stiprinti Branduolinių ginklų neplatinimo sutarties (BGNS) režimą, griežtai įgyvendinant visus BGNS nustatytus įsipareigojimus, ypač 2 straipsnį;
∙ sparčiau įgyvendinti Cheminių ginklų konvenciją ir stiprinti jos pagrindu įkurtą organizaciją;
14.
ragina JAV ratifikuoti Tarptautinio baudžiamojo teismo statutą;
15.
pažymi, kad Aukšto lygio darbo grupė, kurią sudaro Komisijos, Tarybos ir JAV vyriausybės atstovai iš Teisingumo ministerijos bei Tėvynės saugumo departamento ir kuri sudaro ES ir JAV dialogo saugumo klausimais politinį pagrindą; primygtinai reikalauja, kad Europos Parlamentas ir JAV Kongresas būtų susieti su šios Aukšto lygio darbo grupės veikla ir, siekiant užtikrinti ir padidinti jos demokratinį teisėtumą bei skaidrumą, reikėtų publikuoti jos darbotvarkes, protokolus, svarstytus dokumentus ir priimtus sprendimus;
Visuotinės problemos ir klimato kaita
16.
ragina JAV ratifikuoti Kioto protokolą ir taip parodyti norą bendradarbiauti su tarptautine bendruomene; ragina JAV imtis visų įmanomų priemonių, kad iki 2009 m. gruodžio mėn. vyksiančios JT konferencijos Kopenhagoje baigtų rengti šalies įstatymus klimato klausimais;
17.
ragina transatlantinius partnerius aptarti klimato kaitos klausimą kaip vieną iš svarbiausių darbotvarkės punktų remiantis sėkminga 2007 m. gruodžio mėn. Balyje surengta konferencija; ragina ES ir JAV bendradarbiauti siekiant 2009 m. parengti plataus užmojo susitarimą dėl laikotarpio po 2012 m., įskaitant klimato kaitos poveikio mažinimo ir prisitaikymo prie klimato kaitos veiksmus tarptautiniu lygmeniu;
18.
ragina transatlantinius partnerius konsultacijų metu teikti didelę reikšmę maisto krizės klausimo sprendimui; pabrėžia poreikį teikti didesnę neatidėliotiną pagalbą pasaulio skurdžiausioms šalims, kad būtų galima susidoroti su joms iškilusiomis problemomis dėl padidėjusių maisto kainų; vis dėlto pripažįsta, kad vien pinigų nepakanka šioms problemoms išspręsti ir todėl ragina Tarybą, Komisiją ir JAV Kongresą bei administraciją spręsti struktūrines problemas, pvz. nepakankamas investicijas į žemės ūkį, taip pat ragina ES, JAV ir daugiašales organizacijas imtis koordinuotų veiksmų, t. y. nustatyti teisingesnes prekybos taisykles ir padidinti investicijas į besivystančių šalių žemės ūkį, ypač atkreipiant dėmesį į smulkius gamintojus ir moteris; ragina ES ir JAV vadovus aktyviai remti Jungtinių Tautų darbo grupę pasaulinės maisto krizės klausimais, kuriai vadovauja JT Generalinis Sekretorius Ban Ki-moon, ir dalyvauti jos veikloje;
Žmogaus teisės ir pagrindinės laisvės
19.
pabrėžia, kad reikalingas transatlantinis politinis dialogas kovos su terorizmu, kai kovojama teisėtomis priemonėmis, klausimais; ragina Tarybą ir Komisiją pabrėžti, kad tarptautinės kovos su terorizmu tinkamas teisinis pagrindas yra baudžiamoji teisė ir tarptautinė žmogaus teisių teisė;
20.
ragina Tarybą ir Komisiją paaiškinti, kad ES teisės normose ir tradicijose įtvirtintos teisminės apsaugos turi būti visiškai laikomasi visuose susitarimuose su JAV, kad turi būti užtikrinti Europos duomenų apsaugos standartai ir kad negali būti vykdomas nusikaltėlių perdavimas ar naudojamasi duomenimis, jei tai pažeidžia bet kokias teises ar garantijas;
21.
dar kartą ragina ES Tarybą ir Europos Komisiją galiausiai įgyvendinti Laikinojo komiteto tariamam CŽV vykdytam kalinių gabenimui ir neteisėtam kalinimui Europos šalyse tirti pateiktas rekomendacijas; tikisi, kad JAV administracija galų gale imsis spręsti Gvantanamo įlankos sulaikymo centro uždarymo klausimą ir kad ES valstybės narės darys viską siekdamos padėti iš naujo apgyvendinti paleistuosius iš kalėjimo ir taip paspartinti šį procesą; apgailestauja, kad JAV administracija nusprendė statyti naują įkalinimo kompleksą Afganistane, ir turi akivaizdžiai pripažinti, kad JAV ir ateityje gali kalinti asmenis kitose šalyse; smerkia visų rūšių kankinimą ir netinkamą elgesį ir pakartoja, kad reikia laikytis tarptautinės teisės normų;
22.
dar kartą smerkia mirties bausmę; primena JT Generalinės Asamblėjos 2007 m. gruodžio 18 d. priimtą rezoliuciją dėl mirties bausmės moratoriumo, kurį rėmė įvairių regionų, įskaitant ES, aljansas, dar kartą ragina JAV vyriausybę ir visas JAV valstijas panaikinti mirties bausmę; apgailestauja dėl neseniai priimto JAV Aukščiausiojo Teismo nutarimo, kuriuo leidžiama toliau naudoti mirtinas injekcijas ir kuris atveria galimybę toliau vykdyti mirties bausmes;
23.
šiuo atžvilgiu pabrėžia, kad ES privalo veikti patikimai, tvirtai ir vieningai, kad bevizis režimas būtų pradėtas taikyti visoms valstybėms narėms, ir kad būtina užtikrinti, jog dvišaliai valstybių narių ir JAV susitarimai nepažeistų ES teisės ir keičiantis keleivio duomenų įrašo (angl. PNR) duomenimis nebūtų peržengiamos ES ir JAV susitarimo dėl PNR ribos;
Kiti klausimai
24.
pakartoja, kad už JAV ribų taikomi Helmso-Burtono teisės aktai ir Kubai taikomas prekybos embargas yra neteisėti ir turi būti panaikinti; ragina Tarybą ir Komisiją iškelti šį klausimą per būsimą ES ir JAV vadovų susitikimą ir siekti, kad minėtosios nuostatos būtų panaikintos, o prireikus svarstyti JAV politiką Pasaulio prekybos organizacijoje;
25.
išreiškia savo didelį susirūpinimą dėl teisėkūros dialogo su JAV nesklandumų ir jų poveikio Europos teisėkūrai;
o
o o
26.
paveda savo Pirmininkui perduoti šią rezoliuciją Tarybai, Komisijai, valstybių narių parlamentams ir Jungtinių Amerikos Valstijų Prezidentui bei Kongresui.
