Klausimas, į kurį atsakoma žodžiu, Nr. O-0144/2010
Komisijai
Darbo tvarkos taisyklių 115 straipsnis
Monica Luisa Macovei
PPE frakcijos vardu Tema: Moldovos Respublikos įgyvendintos reformos ir įvykiai
2010 m. rugsėjo 5 d. dėl menko rinkėjų aktyvumo neįvyko referendumas dėl Moldovos Respublikos Konstitucijos pakeitimo. Prezidentas Mihai Ghimpu inicijavo procedūrą, pagal kurią turėtų būti paleidžiamas parlamentas. Pirmalaikiai rinkimai vyks artimiausiu metu. Be politinių įvykių, demokratinė vyriausybė inicijavo reformas, kurios atitinka Europos Sąjungos institucijų lūkesčius, tačiau yra susijusios su tam tikromis politinėmis dilemomis šalies viduje.
Kalbant apie santykius su Sąjunga, padaryta pažanga nulėmė derybų dėl Sąjungos ir Moldovos Respublikos asociacijos susitarimo ir vizų režimo liberalizavimo pradžią. Sąjunga Moldovos Respublikai taip pat skyrė 90 mln. eurų siekiančią makrofinansinę paramą.
Atsižvelgiant į šiuos įvykius, Sąjungos institucijos turi būti informuojamos apie įvykius šalyje ir prireikus turėtų būti pasiruošusios padėti.
1. Kaip Komisija vertina referendumo rezultatą ir ko tikisi artimiausiu metu?
2. Kaip konkrečiai artimiausiu metu Komisija ketina padėti Moldovos Respublikai ir demokratinėms jėgoms ? Kaip Komisija ketina paremti Moldovos Respublikoje įgyvendinamas struktūrines reformas?
3. Koks yra Komisijos politinių konsultacijų ir techninės patirties mainų su Moldovos Respublika grafikas artimiausiais mėnesiais? Kokio poveikio tikimasi iš pirmalaikių rinkimų?
4. Kokia derybų dėl asociacijos susitarimo ir vizų režimo liberalizavimo padėtis?
5. Kaip Komisija tikrina Moldovos Respublikai suteiktos makrofinansinės paramos naudojimą?
6. Kaip konkrečiai Komisija ketina prisidėti sprendžiant Padniestrės konfliktą? Ką daro Komisiją, kad aktyviau dalyvautų derybose "5 + 2" ir kokios pastangos dedamos, kad tokio pobūdžio oficialiosios derybos vėl kuo greičiau prasidėtų?
7. Kaip Komisija ketina informuoti Parlamentą šiais klausimais?
