KLAUSIMAS ŽODŽIU SU DEBATAIS O-0071/10
pagal 115 Darbo tvarkos taisyklių straipsnį
pateikė
Mathieu Grosch
,
Luis de Grandes Pascual
ir
Marian-Jean Marinescu
PPE vardu
Tarybai
Tema: Europos oro erdvės uždarymas dėl Islandijos ugnikalnio sukelto pelenų debesies
Po Eyjafjallajökull ugnikalnio išsiveržimo Islandijoje uždarius didžiąją dalį Europos oro erdvės (2010 m. balandžio 15 – 21 d.) buvo sukelta sunki padėtis turėjusi milžiniškų pasekmių Europos aviacijos sektoriui (keleiviams, oro bendrovėms, oro uostams) ir visai ekonomikai.
Kaip Taryba vertina šios krizės valdymą ir koordinuotus Europos veiksmus bei priemones kurių buvo imtasi? Ar pirmasis susitikimas skirtas krizei spręsti tarp Europos transporto ministrų ir Europos Komisijos neturėjo būti surengtas jau anksčiau? Kokia šiuo metu yra padėtis susijusi su trimis skirtingomis skrydžių zonomis? Šios konkrečios zonos turėjo būti įvestos nuo pat pradžių, užuot visiškai uždarius Europos oro erdvę.
Milijonai keleivių buvo palikti likimo valiai. Kaip Taryba vertina keleivių teisių padėtį, o ypač probleminius atvejus, kai Europos piliečiai reikalauja kompensacijos iš ne Europos oro vežėjų, kuriems netaikomi Europos teisės aktai?
Oro bendrovės susiduria su sunkiausia ekonomine padėtimi per visą aviacijos istoriją. Europos oro erdvės uždarymas sukėlė milžiniškų nuostolių šioms bendrovėms ir be jokios abejonės pablogins jų finansinę padėtį. Ar Taryba numato kokias nors kompensavimo ar kitokias priemones? Vadovaujantis kokiais konkrečiais kriterijais (keleivių ir skrydžių skaičius ir t.t.) toks kompensavimas būtų naudingas?
Ar Taryba pritaria, kad šiomis ypatingomis aplinkybėmis Bendro Europos dangaus (SES) iniciatyva tarp valstybių narių turėjo būti užtikrintas geresnis koordinavimas? Kaip valstybės narės ketina laikytis ganėtinai intensyvaus įgyvendinimo tvarkaraščio? Kokioje stadijoje yra pasiruošta ar įgyvendinta pirmoji SES pakopa, numatyta 2010 m. pabaigai ir ar valstybės narės jau pradėjo įgyvendinti antrąją SES pakopą? Ar nėra skubaus reikalo Europos lygiu paskirti Bendro Europos dangaus (SES) iniciatyvos koordinatorių?
