13.9.2011 B7-0517/2011 PASIŪLYMAS DĖL REZOLIUCIJOS pateiktas siekiant užbaigti diskusijas dėl Komisijos pirmininko pavaduotojos-Sąjungos vyriausiosios įgaliotinės užsienio reikalams ir saugumo politikai pareiškimo
pagal Darbo tvarkos taisyklių 110 straipsnio 2 dalį
dėl padėties Libijoje
Daniel Cohn-Bendit
,
Hélène Flautre
,
Franziska Katharina Brantner
Verts/ALE frakcijos vardu
PE472.698v01-00 B7‑0517/2011 Europos Parlamento rezoliucija dėl padėties Libijoje
Europos Parlamentas ,
– atsižvelgdamas į Jungtinių Tautų Saugumo Tarybos (JTST) 2011 m. vasario 26 d. rezoliuciją Nr. 1970/2011 ir 2011 m. kovo 17 d. rezoliuciją Nr. 1973/2011,
– atsižvelgdamas į tai, kad 2011 m. vasario 22 d. sustabdytos derybos dėl ES ir Libijos pagrindų susitarimo,
– atsižvelgdamas į Užsienio reikalų tarybos 2011 m. liepos 18 d. posėdžio išvadas dėl Libijos,
– atsižvelgdamas į 2011 m. rugsėjo 1 d. vykusios Tarptautinės ryšių palaikymo grupės Paryžiaus konferencijos rezultatus,
– atsižvelgdamas į savo ankstesnes rezoliucijas dėl Libijos, ypač į 2011 m. kovo 10 d. rezoliuciją ir 2011 m. sausio 20 d. rekomendaciją,
– atsižvelgdamas į Komisijos pirmininko pavaduotojos-Sąjungos vyriausiosios įgaliotinės užsienio reikalams ir saugumo politikai 2011 m. rugsėjo 13 d. pareiškimą dėl Libijos,
– atsižvelgdamas į Darbo tvarkos taisyklių 110 straipsnio 2 dalį,
A. kadangi po žiaurių represijų, nukreiptų prieš taikius demonstrantus, taip pat šiurkščių ir nuolatinių žmogaus teisių pažeidimų bei Libijos režimo nesugebėjimo įvykdyti savo pareigą pagal tarptautinę teisę apsaugoti Libijos gyventojus JT Saugumo Taryba priėmė rezoliuciją Nr. 1973;
B. kadangi valstybės, siekiančios įgyvendinti šią rezoliuciją sukūrė koaliciją; kadangi antruoju etapu šiuos įgaliojimus perėmė NATO; kadangi oro pajėgų kampanija „Odyssey Dawn“, kuriai vadovauja NATO, bus tęsiama tol, kol reikės apsaugoti civilius Libijos gyventojus;
C. kadangi Libijos laikinąją nacionalinę tarybą (LNT) jau pripažino daug šalių ir dar daugiau ruošiasi tai padaryti;
D. kadangi 2011 m. rugsėjo 1 d. Paryžiuje susitiko Tarptautinė ryšių palaikymo grupė, kad nustatytų būsimosios laikinosios vyriausybės kūrimo planus ir pilnaverčių demokratinių institucijų kūrimo gaires;
E. kadangi 2011 m. rugsėjo 1 d. ES nutraukė 28 Libijos subjektų, įskaitant naftos įmones, turto įšaldymą siekdama suteikti išteklių laikinajai vyriausybei ir Libijos žmonėms ir padėti Libijos laikinajai nacionalinei tarybai (LNT) nedelsiant pradėti valstybės atkūrimą ir šalies atstatymą;
F. kadangi 2011 m. birželio 27 d. Tarptautinis baudžiamasis teismas (TBT) išdavė pulkininko M. al Kaddafi ir dviejų jo šeimos narių arešto orderį dėl įtariamų nusikaltimų žmoniškumui, kuriuos jie padarė nuo liaudies sukilimo pradžios;
G. kadangi ES suteikė humanitarinės pagalbos už daugiau negu 152 mln. eurų; kadangi po š. m. rugsėjo 1 d. įvykusios Tarptautinės ryšių palaikymo grupės konferencijos Komisijos pirmininko pavaduotoja-Sąjungos vyriausioji įgaliotinė paskelbė, kad ES strategija dėl Libijos bus paremta humanitarinės pagalbos, civilių gyventojų saugumo ir šalies ekonominės ir politinės struktūros reformos užtikrinimu;
H. kadangi Jungtinių Tautų vyriausiojo pabėgėlių reikalų komisaro biuro duomenimis nuo Libijos represijų pradžios apie 1500 pabėgėlių iš Libijos mirė bandydami Viduržemio jūra patekti Į Europą;
1. reiškia savo solidarumą su Libijos žmonėmis ir remia jų revoliuciją; ragina Komisijos pirmininko pavaduotoją-Sąjungos vyriausiąją įgaliotinę užsienio reikalams ir saugumo politikai parengti tikrą, veiksmingą ir įtikinamą bendrą strategiją dėl Libijos ir ragina ES valstybes nares įgyvendinti šią strategiją susilaikant nuo vienašališkų veiksmų ar iniciatyvų, kurios galėtų ją susilpninti; ragina ES teikti daugiau humanitarinės pagalbos siekiant reaguoti į naujus Libijos gyventojų poreikius, ypač Tripolyje ir kituose labiausiai nukentėjusiuose miestuose, be kita ko, užtikrinant prieigą prie vandens, medicinos pagalbos ir medicinos reikmenų;
2. ragina Komisijos pirmininko pavaduotoją-Sąjungos vyriausiąją įgaliotinę užsienio reikalams ir saugumo politikai, Tarybą ir Komisiją toliau skatinti ryšius su LNT ir padėti naujoms Libijos valdžios institucijoms kurti suvienytą, demokratinę ir pliuralistinę Libiją, kurioje būtų užtikrintos visų Libijos piliečių, taip pat darbuotojų migrantų ir pabėgėlių žmogaus teisės, pagrindinės laisvės ir teisingumas visiems; ypač ragina ES suteikti paramą, ypač siekiant visų pirma padėti Libijos laikinajai nacionalinei tarybai pasirengti rinkimų ir konstituciniams procesams, kurie turėtų vykti per kitus 18 mėnesių; ypač reikalauja skirti deramą dėmesį moterų ir moterų organizacijų dalyvavimui kuriant naujas ir demokratines struktūras;
3. pažymi, kad Libijos laikinoji nacionalinė taryba prieštarauja bet kokių tarptautinių taikos palaikymo pajėgų dislokavimui, kai baigsis karinis konfliktas tarp jų pajėgų ir M. al Kaddafi šalininkų; palankiai vertina JT Generalinio Sekretoriaus Ban Ki-moono pareiškimą dėl to, kad JT turi vadovauti tarptautiniams pagalbos naujajai Libijos vyriausybei veiksmams daugelyje valstybės kūrimo sričių;
4. ragina Komisijos pirmininko pavaduotoją-Sąjungos vyriausiąją įgaliotinę užsienio reikalams ir saugumo politikai, Europos Komisiją ir ES valstybes nares vadovaujant JT teikti paramą, kuria siekiama Libijos saugumo sektoriaus, įskaitant policiją ir ginkluotąsias pajėgas, reformos ir buvusių kovotojų nuginklavimo, demobilizacijos ir integravimo iš naujo, įskaitant kovotojų ginklų registravimą, taip pat prekybos ginklais kontrolės stiprinimo bendradarbiaujant su kaimyninėmis šalimis; yra ypač susirūpinęs dėl itin didelio ginklų, kuriuos turi kovotojai ir civiliai gyventojai, kiekio, dėl kurio gyventojams, ypač pažeidžiamoms jų grupėms, pvz., moterims ir vaikams, kyla pavojus;
5. ragina ES valstybes nares siekti gauti JT Saugumo Tarybos leidimą ir nutraukti Libijos turto įšaldymą norint padėti Libijos laikinajai nacionalinei tarybai vykdyti valdymą šiuo pereinamuoju laikotarpiu ir tikisi, kad Libijos laikinoji nacionalinė taryba laikysis savo įsipareigojimo užtikrinti, kad visas turtas bus atskaitingai ir skaidriai valdomas Libijos žmonių vardu;
6. atkreipia dėmesį į pranešimus, kuriuose nurodoma, jog M. al Kaddafi yra sukilėlių apsuptyje nežinomoje vietoje, ir ragina Libijos laikinosios nacionalinės tarybos kovotojus susilaikyti nuo mirties bausmės diktatoriui ir jo giminėms ir šalininkams vykdymo ir juos patraukti baudžiamojon atsakomybėn; atsižvelgdamas į tai pakartoja griežtai prieštaraujantis mirties bausmei visais atvejais be išimčių, nepaisant nusikaltimo pobūdžio ir ragina Libijos laikinąją nacionalinę tarybą visapusiškai bendradarbiauti su tarptautiniu baudžiamuoju teismu (TBT), jam perduodant sulaikytus asmenis, kuriuos suimti TBT yra išdavęs arešto orderį, laikantis JT Saugumo Tarybos rezoliucijos Nr. 1970 ir š. m. balandžio mėn. Libijos laikinosios nacionalinės tarybos pažadą, duotą TBT prokuratūrai;
7. ragina Komisijos pirmininko pavaduotoją-Sąjungos vyriausiąją įgaliotinę užsienio reikalams ir saugumo politikai teikti paramą ir padėti LNT pradėti tikrą visų Libijos visuomenės sudėtinių dalių susitaikymo procesą; ragina Komisijos pirmininko pavaduotoją-Sąjungos vyriausiąją įgaliotinę užsienio reikalams ir saugumo politikai siųsti tarpininkavimo ir dialogo srities ekspertus ir instruktorius, kad jie teiktų paramą LNT ir kitiems Libijos veikėjams;
8. ragina Libijos laikinosios nacionalinės tarybos pajėgas laikytis tarptautinės humanitarinės teisės sprendžiant karo belaisvių, būtent likusių M. al Kaddafi remiančių pajėgų ir samdomų karių, klausimą; ragina Libijos laikinąją nacionalinę tarybą nedelsiant išlaisvinti Afrikos darbuotojus migrantus ir juodaodžius Libijos piliečius, kurie buvo savavališkai sulaikyti, nes buvo manoma, jog jie – M. al Kaddafi remiantys samdomi kariai, ir pradėti nepriklausomo teismo procesą tiems, kurie įvykdė nusikaltimus;
9. ragina Libijos laikinąją nacionalinę tarybą užtikrinti tūkstančių migrantų iš Afrikos į pietus nuo Sacharos, kurie susiduria su priekabiavimu vien dėl odos spalvos, apsaugą ir jiems teikti paramą ir užtikrinti migrantų, vis dar negalinčių išvykti iš Tarptautinės migracijos organizacijos (TMO) centrų, visų pirma Sirte; atsižvelgdamas į tai ragina Komisijos pirmininko pavaduotoją-Sąjungos vyriausiąją įgaliotinę užsienio reikalams ir saugumo politikai Libijos laikinajai nacionalinei tarybai teikti ES paramą tarpininkavimo srityje siekiant reaguoti į šią sudėtingą padėtį laikantis žmogaus teisių ir humanitarinių standartų; ragina ES valstybes nares perkelti pabėgėlius, kurie bėgo nuo konflikto ir vis dar yra stovyklose prie sienų su Tunisu ir Egiptu ir kuriems grįžimas į Libiją reikštų pavojų gyvybei;
10. ragina Libijos laikinąją nacionalinę tarybą įsipareigoti laikytis aukštų skaidrumo standartų šalies vidaus kasybos sektoriuje kad Libijos gamtos ištekliai būtų naudingi visiems gyventojams ir visų pirma kuo greičiau pradėti laikytis Gavybos pramonės įmonių skaidrumo iniciatyvos (EITI) reikalavimų; yra susirūpinęs dėl tariamo Libijos laikinosios nacionalinės tarybos ir Prancūzijos susitarimų dėl 35 proc. Libijos naftos ir dujų pardavimo;
11. primena, kad ES valstybės narės, kaip, pvz., Italija, Belgija, Bulgarija, Portugalija, Prancūzija, Vokietija ir Jungtinė Karalystė, dažnai M. al Kaddafi režimui eksportuodavo ginklus; primena, kad šis eksportas neatitiko daugelio iš aštuonių ES elgesio kodekso ginklų eksporto srityje kriterijų; atsižvelgdamas į tai ragina Komisijos pirmininko pavaduotoją-Sąjungos vyriausiąją įgaliotinę užsienio reikalams ir saugumo politikai ir Tarybą priimti griežčiausias priemones siekiant užtikrinti, kad visos valstybės narės visiškai laikytųsi šio kodekso;
12. pritaria Jungtinės Karalystės atliekamam tyrimui dėl įtariamo Didžiosios Britanijos slaptųjų tarnybų ir M. al Kaddafi režimo keitimosi žvalgybos informacija; ragina visas susijusias valstybes nares imti pavyzdį ir pradėti nepriklausomus tyrimus siekiant ištirti įtarimus dėl kai kurių Europos slaptųjų tarnybų, kurios galbūt bendradarbiavo su M. al Kaddafi režimu vykdant CŽV ypatingųjų perdavimų programą, bendrininkavimo vykdant kankinimus;
13. paveda Pirmininkui perduoti šią rezoliuciją Tarybai, Komisijai, Europos išorės veiksmų tarnybai, Komisijos pirmininko pavaduotojai-Sąjungos vyriausiajai įgaliotinei užsienio reikalams ir saugumo politikai, valstybių narių parlamentams ir vyriausybėms, Libijos laikinajai nacionalinei tarybai, JT Saugumo Tarybai, JT Generalinei Asamblėjai, JT Žmogaus teisių tarybai, Arabų lygai ir Afrikos Sąjungai.
