Klausimas, į kurį atsakoma žodžiu, Nr. O-000080/2012
Komisijai
Darbo tvarkos taisyklių 115 straipsnis
Kyriacos Triantaphyllides
,
Cornelis de Jong
,
Patrick Le Hyaric
,
Cornelia Ernst
GUE/NGL frakcijos vardu Tema: Padėtis Sicilijoje dėl migrantų ir prieglobsčio prašytojų
Europos Parlamento LIBE komiteto delegacija 2011 m. lapkričio 24–26 d. lankėsi Sicilijoje ir stebėjo migrantų bei prieglobsčio prašytojų centrus. Po vizito Italijos valdžios institucijų buvo paprašyta pateikti papildomos informacijos, bet ši informacija vis dar nepateikta. Per tą laiką 5 asmenys buvo rasti negyvi laivuose, kurie atplaukė į Lampedūzą po 2012 m. kovo 17 d. 74 Somalio migrantai tris dienas buvo laikomi Tuniso žvejybos laive į pietus nuo Lampedūzos, prieš juos išsiunčiant į Tunisą (nors tai nebuvo jų tranzito šalis). Prašome Komisiją pateikti išsamesnės informacijos, prireikus klausiant šios informacijos Italijos valdžios institucijų, visų pirma šiais klausimais:
- pastarieji atvykusiųjų srautai ir ekstremalios situacijos suvaldymo būdas;
- teisinis pagrindas ir priežastys, dėl kurių Lampedūzos uostas buvo paskelbtas nesaugiu uostu (vien tik) migrantams, ir ar šį sprendimą ruošiamasi peržiūrėti, jei taip, kada;
- sulaikymo centrų (it. CIE) ir prieglobsčio prašytojų priėmimo centrų (it. CARA) teisinis pagrindas ir kodėl prieglobsčio prašytojai iš sulaikymo centrų neperkeliami į priėmimo centrus, kai paprašo prieglobsčio; išsamūs duomenys, susiję su prieglobsčio prašymų tvarkymu, ir jų rezultatai;
- dabartinio ir ankstesnių susitarimų tarp Italijos ir Tuniso bei Libijos tekstai ir išsami informacija apie jų praktinį įgyvendinimą, ypač po 2012 m. sausio mėn. Italijos ministro pirmininko vizito į Libiją;
- informacija apie sulaikymo ir priėmimo centrų valdymą Sicilijoje, tiek struktūrų vietos, tiek sutarčių sudarymo agentūrų atžvilgiu; ar priėmimo sąlygos pagerėjo;
- garantijos dėl prezidiumo projekto tęsimo ir gero bendradarbiavimo su kitomis NVO ateinančius kelerius metus;
- Gautos ES lėšos ir kaip jos buvo naudojamos migracijos valdymui 2011 ir 2012 m., taip pat išsami informacija apie Frontex veiklą Sicilijoje;
- veiksmai, kurių ES ir Italija ketina imtis siekdamos įgyvendinti EŽTT sprendimą byloje Hirsi Jamaa ir kt. prieš Italiją, kuriuo smerkiamas Italijos sprendimas grąžinti migrantus į Libiją.
