24.1.2007
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė Martin Schulz, Pasqualina Napoletano ir Elena Valenciano Martínez-Orozco
PSE frakcijos vardu,
dėl iniciatyvos siekiant paskelbti visuotinį mirties bausmės moratoriumą
Europos Parlamento rezoliucija dėl iniciatyvos siekiant paskelbti visuotinį mirties bausmės moratoriumą
Europos Parlamentas ,
-
atsižvelgdamas į savo ankstesnes rezoliucijas dėl visuotinio mirties bausmės moratoriumo, ypač į 2003 m. spalio 23 d., 1999 m. gegužės 6 d. ir 1998 m. birželio 18 d. rezoliucijas,
-
atsižvelgdamas į įvairių JT organų, taip pat JT Žmogaus teisių komiteto, priimtas rezoliucijas dėl mirties bausmės moratoriumo,
-
atsižvelgdamas į ES pareiškimus, kuriais pritariama visuotiniam mirties bausmės moratoriumui, ypač į praėjusių metų gruodžio mėnesį JT Generalinėje Asamblėjoje padarytą pareiškimą, kurį pasirašė 85 visų geografinių grupių šalys,
-
atsižvelgdamas į ES politikos gaires trečiosioms šalims dėl mirties bausmės,
-
atsižvelgdamas į Darbo tvarkos taisyklių 103 straipsnio 2 dalį,
A.
kadangi mirties bausmė yra žiauri ir nežmoniška bei pažeidžia teisę į gyvybę,
B.
giliai susirūpinęs, kad dar ir šiuo metu kelių dešimčių pasaulio šalių nacionaliniuose teisės aktuose numatyta mirties bausmė ir dėl to kiekvienais metais mirtimi nubaudžiama tūkstančiai žmonių,
C.
kadangi, remdamasi 1998 m. birželio 6 d. Liuksemburge priimtomis ES gairėmis dėl mirties bausmės, Europos Sąjunga nusprendė dirbti kartu su tarptautinėmis organizacijomis siekiant, kad būtų patvirtintas visuotinis mirties bausmės moratoriumas ir kad ilgainiui ši bausmė būtų panaikinta,
D.
kadangi 2007 m. sausio 9 d. Italijos vyriausybė ir Europos Taryba nusprendė dirbti drauge ir siekti, kad kuo labiau būtų remiama Jungtinių Tautų Generalinės Asamblėjos pateikta iniciatyva dėl mirties bausmės vykdymo moratoriumo visame pasaulyje siekiant visiškai panaikinti mirties bausmę,
E.
kadangi, nepaisant to, jog daugiau kaip pusė pasaulio šalių teisiškai arba faktiškai panaikino mirties bausmę, 2005 metais 22 šalyse 2148 žmonėms buvo įvykdyta mirties bausmė (iš jų 94 % Kinijoje, Irane, Saudo Arabijoje ir JAV), o 2005 m. 53 šalyse 5186 žmonės buvo nuteisti mirties bausme;
F.
pabrėždamas ypač didelį mirties bausmės įvykdymo skaičių tokiose šalyse kaip Jungtinės Valstijos ar Kinija, kurios yra nuolatinės Jungtinių Tautų Saugumo Tarybos narės ir kurios iki šiol stabdė visas Jungtinių Tautų iniciatyvas dėl tarptautinio moratoriumo,
G.
smerkdamas tai, kad Sadamui Huseinui įvykdyta mirties bausmė, kuri įrodo, kad Irake praktikuojamas skubotas teisingumas, kuris nesuderinamas su teisine valstybe, ir yra giliai sukrėstas, kad Sadamo Huseino korimo vaizdai buvo išplatinti ir panaudoti siekiant politinių ir žiniasklaidos tikslų,
H.
dar kartą patvirtindamas savo visišką ir principinį pasipriešinimą mirties bausmės vykdymui visame pasaulyje, nesvarbu, kokia bebūtų nusikaltimo rūšis ir (ar) asmuo, kurį ketinama bausti, smerkia visas mirties bausmes, kurios kasdien vykdomos daugelyje pasaulio šalių,
1.
yra įsitikinęs, kad mirties bausmės panaikinimas savaime yra svarbus etapas žmonijos civilizacijos istorijoje šalims, kurios nusprendžia panaikinti nepriimtiną savo piliečių ir (ar) kitų asmenų žudymo praktiką; džiaugiasi, kad visame pasaulyje daroma pažanga mirties bausmės panaikinimo klausimu;
2.
reikalauja, kad, nedelsiant ir besąlygiškai būtų paskelbtas tarptautinis mirties bausmių vykdymo moratoriumas Jungtinių Tautų Generalinei Asamblėjai paskelbus atitinkamą deklaraciją, kurios faktinį įgyvendinimą galėtų kontroliuoti Jungtinių Tautų Generalinis Sekretorius;
3.
tvirtai pritaria Europos Tarybos remiamai naujausiai oficialiai Italijos Parlamento iniciatyvai, pagal kurią raginama ES būsimosios JT Generalinės Asamblėjos metu pateikti pasiūlymą dėl rezoliucijos dėl visuotinio mirties bausmės moratoriumo, siekiant visiškai panaikinti mirties bausmę visame pasaulyje;
4.
prašo ES pirmininkaujančią šalį skubiai imtis atitinkamų veiksmų, siekiant užtikrinti, kad visuotinį mirties bausmės moratoriumą paskelbti raginanti rezoliucija būtų nedelsiant perduota JT Generalinei Asamblėjai, prašo ES pirmininkaujančią šalį ir Komisiją pranešti Europos Parlamentui apie JT Generalinės Asamblėjos metu pasiektus rezultatus siekiant paskelbti visuotinį mirties bausmės moratoriumą;
5.
ragina ES valstybes nares rengti pasitarimus siekiant Jungtinių Tautų Generalinei Asamblėjai pateikti bendrą poziciją šiuo klausimu ir suderinti ES veiksmus;
6.
ragina Komisiją, Tarybą ir valstybes nares naudoti įvairias bendradarbiavimo su trečiosiomis šalimis priemones siekiant paskatinti jas visiškai panaikinti mirties bausmę;
7.
paveda Pirmininkui perduoti šią rezoliuciją Tarybai, Komisijai, JT Generaliniam Sekretoriui, JT Generalinės Asamblėjos pirmininkui ir visoms JT valstybėms narėms.
